Picnic island hedhumah aanmunge hiyaalu hoadhanee | Mihaaru\nއެނބޫދޫފަޅުގައި ތަރައްގީ ކުރާ ޕިކްނިކް އައިލެންޑްގެ ކުރެހުމެއް. --- ފޮޓޯ: މިހާރު\n08 ނޮވެމްބަރ 2019 - 14:31 37 comments\nކ. އެނބޫދޫފަޅުގައި ހިއްކާފައިވާ ރަށްތަކުގެ ތެރެއިން ދަތުރު ދިއުމަށް ހަމަޖެއްސި ރަށް ތަރައްގީ ކުރާނެ ގޮތާ ބެހޭ ގޮތުން އާންމުންގެ ހިޔާލު ހޯދުމަށް ޕްލޭނިން މިނިސްޓްރީން ނިންމައިފި އެވެ.\nޕްލޭނިން މިނިސްޓްރީން ކުރި އިއުލާނެއްގައި ވަނީ އެ ބައްދަލުވުން އޮންނާނީ އަންނަ އަންގާރަ ދުވަހު ހަވީރު ދަރުބާރުގޭގައި ކަމަށެވެ. މި ބައްދަލުވުމުގައި ކޮންމެ މީހަކަށް ވެސް ބައިވެރިވެ، ޕިކްނިކް އައިލެންޑްގެ މަޝްރޫއާ ބެހޭ ގޮތުން ހިޔާލު ފާޅު ކުރެވޭނެ ކަމަށް ވެސް ޕްލޭނިން މިނިސްޓްރީން ބުންޏެވެ.\nތައިލެންޑްގެ ސިންހާ އެސްޓޭޓުން، މާލޭގެ ދެކުނުން ފަސް ކިލޯމީޓަރު ދުރުގައި އޮންނަ އެނބޫދޫ ފަޅުގައި ރިސޯޓް ހެދުމަށް ހިއްކާފައިވާ ނުވަ ރަށުގެ ތެރެއިން އެއް ރަށް ހާއްސަ ކުރަނީ މާލޭގައި ދިރިއުޅޭ މީހުން ދަތުރު ދިއުމަށެވެ. އަދި އެ މަސައްކަތް ކުރުމަށް ހަތް ކުންފުންޏަކާ ވަނީ ހަވާލުކޮށްފަ އެވެ.\nޕިކްނިކް އައިލެންޑުގެ މަސައްކަތް ހަވާލުކުރި ކޮންސްޓްރަކްޝަން ކުންފުނިތަކަކީ އައިމާ ކޮންސްޓްރަކްޝަން، އެސްއޭއެސް ކޮންސްޓްރަކްޝަން، އެލިއާ ކޮންސްޓްރަކްޝަން، އެޗްޕީއެސް މޯލްޑިވްސް، ކުރިހަރަ ކޮންގްޔޯ، އެސްއެލްޕީގެ ގްރޫޕް އަދި ލާމާ ގްރޫޕެވެ.\nPicnic Island ge masakkai7kunfunyakaa havaalu koffi\nސްޕީޑް ލޯންޗުގައި ގާތްގަނޑަކަށް 15 މިނެޓުން ދެވޭ ކްރޮސްރޯޑްސްގެ ޕިކްނިކް އައިލެންޑުން ވޯޓާ ސްޕޯޓްސް އާއި ބާބެކިއު ހެދޭނެ އިންތިޒާމުތައް ހަމަޖައްސާފައިވާ އިރު ތަފާތު އެކި ކުޅިވަރުތައް ކުޅުމަށް ބީޗެއް ވެސް ތަރައްގީ ކުރާނެ އެވެ. އަދި މީހުން ތިބުމަށް ކޮޓަރިތަކެއް ހެދުމަށް ވަނީ ނިންމައިފަ އެވެ.\nކްރޮސްރޯޑްސް މޯލްޑިވްސް އިން މަސައްކަތް ކުރަނީ މި އަހަރު ނިމުމުގެ ކުރިން މި ޕްރޮޖެކްޓްގެ ފުރަތަމަ ފިޔަވަހި ނިންމައި އާންމުނަށް ޕިކްނިކް ދެވޭނެ ގޮތަށް ހުޅުވާލުމަށެވެ.\nމާލޭގައި ދިރިއުޅޭ ރައްޔިތުންނަށް ހާއްސަކޮށް ދަތުރު ދިޔުމަށް ވަކި ރަށެއްގެ ގޮތުގައި އެނބޫދޫ ފަޅުން ހިއްކާފައިވާ ސަރަހައްދެއް ދިނުމަށް ކަނޑައަޅާ އެކަން ސަރުކާރުން އިއުލާނު ކުރީ މި އަހަރުގެ އޭޕްރީލް މަހު އެވެ. އެކަން އިއުލާނު ކުރައްވާ ރައީސް އިބްރާހިމް މުހައްމަދު ސޯލިހު ވިދާޅުވީ، އެންބޫދޫ ފަޅުން ހިއްކާފައިވާ 3.3 ހެކްޓަރުގެ ސަރަހައްދެއް ދިވެހިން ދަތުރު ދިޔުމަށް ކަނޑައެޅީ ޕިކްނިކް ދިއުމަށް އިތުރު ފަޅެއް ހިއްކުމުގެ ބަދަލުގައި ހިއްކާފައި އޮތް ތަނެއް ބޭނުން ކުރުމުގެ ގޮތުން ކަމަށެވެ.\nއިތުރު ލިޔުންތައް ޕިކްނިކް ކ. އެނބޫދޫފަޅު ސަރުކާރު ޕިކްނިކް އައިލެންޑް ނެޝަނަލް ޕްލޭނިން އެންޑް އިންފްރާސްޓްރަކްޗަރު\nޕިކްނިކް ރަށަށް ދެވޭ އަގު 80ރ. އަށްވުރެ ކުޑަވާނެ\nދަތުރު ދާނެ ޚާއްސަ ރަށެއް ހަމަޖައްސަން މަޝްވަރާކުރަނީ


ޙަޤީޤީ ޙާދިސާ: ފިރިމީހާއަށް ބޭވަފާތެރިވެފަ ދޮގުހުވައެއް ކުރަން އުޅެވުމުން ހީވީ މެދުއިނގިލި އަޅުގަނޑު ދޫކޮށްލާފައި ދިއަހެން-\nއާރޓިކަލްކިޔުމަށް ހޭދަވާނެކަމަށް ބެލެވެނީ :3މިނެޓް, 29 ސިކުންތު\nއަޅުގަނޑަކީވެސް އަދި ފިރިމީހާއަކީވެސް ވަޒީފާ އަދާކުރާ ދެމީހުންނެވެ. ޢާންމުކޮށް ގިނަ ބއަކަށް ދިމާވާ ފަދައިން އަޅުގގަނޑުމެން ދެމަފިރިންގެ މެދުގައިވެސް ބޮޑެތި ޝައްކުތަކެއް އުފެދުނެވެ. ފިރިމީހާ އަޅުގަނޑުގެ މައްޗަށް ޝައްކުކުރަން ފެށިއެވެ. އަޅުގަނޑުވެސް ދިއައީ ފިރިމީހާގެ މައްޗަށް ޝައްކުކުރަމުންނެވެ.\nއެއްރޭ ނިދަން އުޅެމުން ފިރިމީހާ ބޭނުންވީ ދެމީހުން އެކުގައި ވުޟޫކުރާށެވެ. އަޅުގަނޑު ހީކުރީ ދެމީހުން އެކުގައި ސުންނަތް ނަމާދެއްކޮށް ދުޢާކުރަން އުޅެނީކަމަށެވެ. ނަމަވެސް ވުޟޫކުރުމަށްފަހު ފިރިމީހާ ބޭނުންވީ ދެމީހުން އެކަކު އަނެކަކަށް ޚިޔާނާތްތެރިނުވާކަމަށާއި ވަފާތެރިކަމަށް ހުވާކުރާށެވެ!\nފިރިމީހާ ޚަތިމް ނަގައިގެން އައިސް ކޮޓަރީގައި ހުރި ސޯފާ ގޮނޑިއެއްގައި އިށީނދެފައި އަޅުގަނޑަށް އިޚްލާޞްތެރިކަމަށާއި ދުވަހަކުވެސް ބޭވަފާތެރިނުވާކަމަށާއި ހިލޭ އެއްވެސް އަނހެނަކާއި އެއްވެސް ގުޅުމެއް ނުބާއްވާކަމަށް ހުވާކުރިއެވެ. އަދި އަޅުގަނޑު ގާތުވެސް އޭނާކުރިފަދައިން ހުވާކުރަން ބުންޏެވެ.\nއެވަގުތު އަޅުގަނޑަށް ހަމަ ގޮތް ހުސްވިއެވެ. އަޅުގަނޑާއި ސެކްޝަން ބޮސް އާއި ދެމެދުގައި ގުޅުމެއް އޮވެއެވެ. ހަމައެކަނި ލޯބީގެ ގުޅުމެކެވެ. އެކަކު އަނެކަކު ދެކެ ލޯބިވާކަމެވެ. ޢަމަލީ ގޮތުން އެއްވެސް ގުޅުމެއް ނޯވެއެވެ. ނަމަވެސް އަޅުގަނޑަކީ އިޚްލާޞްތެރިއަކަށް ނުވާނެތީއެވެ. އަދި ހިލޭ ފިރިހެނަކާއި ގުޅުމެއް ނެތް މީހަކަށްވެސް ނުވާނެތީއެވެ.\nވަރަށް ބޮޑަށް ވިސްނުމަށްފަހު ވެސް އުޅެވުނީ ހުވާކުރެވޭށެވެ! އެއީ ކައިވެނި ރޫޅެން ބޭނުން ނުވާތީއެވެ. ބޮސްއަކީ މީހެއްގެ ފިރިއަކަށްވުމުން އޭނާ އާއި ކައިވެނިވެސް ނުކުރެވޭނެތީއެވެ. އެހެންވެ އަޅުގަނޑު ޤަޞްދުކުރީ ކައިވެނި ރޫޅުނަ ނުދިނުމަށްޓަކައި ބޭރުފުށުން ހުވާކޮށްފައި ތައުބާވާށެވެ! އަދި އެ ހިސާބުން ބޮސް އާއި އޮންނަ ގުޅުން ކަނޑާލުމަށެވެ. އެއީ ހަމައެކަނި ބުނެވޭ ބަސްތަކަކުން އޮތް ގުޅުމަކަށްވުމުން އޭނާ އާއި ދުރުވުމަކީ އުދަގޫކަމަކަށްވެސް ނުވާނެތީއެވެ. ފިރިމީހާއަށް އިޚްލާޞްތެރި، ވަފާތެރިއެއްގެ ގޮތުގައި އުޅޭށެވެ.\nދެން މިކިޔައިދެނީ ކަންތައްވީ ގޮތެވެ. ޚަޠިމުގައި އަތްލަން އަތްތިލަ ޖައްސައިލިތަނާ މެދު އިނގިލި އައްސިވެއްޖެއެވެ. އަޅުގަނޑަށް ކުއްލިއަކަށް އަތްދަމައިގަނެވިއްޖެއެވެ. ހީވީ އިނގިލި އަޅުގަނޑު ދޫކޮށްލާފައި އަތްތިލައިން ވަކިވެގެން ދިއައީހެންނެވެ. ރޯން ފެށިއްޖެއެވެ. އެހިސާބުން ޙަޤީޤަތް ފރިމީހާއަށް ކިޔައިދީ މާފަށް އެދުނީމެވެ. އަދި ބުނީމެވެ. ބޭނުންނަމަ އަހަރެންގެ ގައިގާ އޭނާ ނުބީހޭކަމަށާއި އަހަރެން އެފަދަ ނިޔަތެއްގައި އޭނާގެ ގައިގާ ނުބީހޭކަމަށް ހުވާކުރަން މިހާރުވެސް މިހުރީ ތައްޔާރަށެވެ.\nނަމަވެސް ފިރިމީހާ ބުނީ އެއްވެސް ކަމަކަށް ހުވާކުރުވަން ބޭނުން ނޫން ކަމަށެވެ. ހުރިހާ ކަމެއް ﷲ ތަޢާލާއަށް ވަކީލުކުރީކަމަށެވެ. ނަމަވެސް ދެން ވަޒީފާއަށް ނުދެވޭނެކަމަށެވެ. ގޭގައި އިންނަން ބޭނުން ނޫންނަމަ ވަރިވުމަށެވެ.\nއަޅުގަނޑުގެ ކުށް އަޅުގަނޑު ޤަބޫލުކުރީމެވެ. ގޭގައި އިންނަން ނިންމައި ވަޒީފާ ދޫކޮށްލީއެވެ. އަޅުގަނޑު ދަސްކޮށްގެން ހުރި މަސައްކަތަކީ މާކެޓިންގ ކަމަށްވުމުން ގޭގައި ހުރެ އޮންލައިންކޮށް މަސައްކަތްފެށީމެވެ. ދުވަސްކޮޅެއް ފަހުން ދެމަފިރިންގެ ނަމުގައި ކުންފުންޏެއް ރަޖިސްތްރީކޮށްގެން މިހާރު ފިރިމީހާ ވެސް ވަޒީފާ ދޫކޮށްލާފައި ދެމަފިރިން އެކުގައި މަސައްކަތްކުރަނީއެވެ. ދެމަފިރިން ވަޒީފާއަދާކުރިއިރު ލިބުނު މުސާރައިގެ4ގުނަވަރު ލިބެއެވެ. އިރާދަކުރެއްވިއްޔާ އަދިވެސް އިތުރުވާނެއެވެ. އިން ޝާ ﷲ\nމިއަދުނޫހުގެ ކިޔުންތެރިންނަށް ދަންނަވާލަން އޮތީ ކިތަންމެ ނިކަމެތި ޙާލެއް ޖެހިދާނެކަމަށް ޤަބޫލުކުރެވުނު ނަމަވެސް މާތް ﷲ އަށް ތެދުވެރިވާށެވެ. ނަމަނަމަ ދޮގުހުވާ ނުކުރާށެވެ! އިންސާނުން ކަމަށްވުމުން ކުށެއް ކުރެވިދާނެއެވެ. އޮތީ ތައުބާވުމެވެ. އަޅުގަނޑަށް ކުރެވުނު ކުށް ޤަބޫލުކޮށް ތައުބާވުމުން ލިބުނު ކުރިއެރުމަށް ވިސްނާށެވެ!\nއަޅުގަނޑު އެންމެ ބޮޑަށް އުފާކުރަނީ ޙަރާމް ކުރައވަވާފައިވާ ފާފައަކަށް އަރައިނުގަނެވެނީސް އެޙާލަތުން ސަލާމަތްވުމުންނެވެ. އެގުޅުން ދެމި އޮތްނަމަ ބޮޑު ފާފައެއް ކުރެވުންވެސް އޮތީހީ ދާދިގާތުގައިކަމަށްވުމުންނެވެ.\n- އިރާޝާ މޫސާ / މިއަދުނޫހުގެ ކިޔުންތެރިއެއް\nޙަޤީޤީ ޙާދިސާ: އަންހެނުން ސަމާލުވާންޖެހޭ ޙާދިސާއެއް! "ހަޤީޤަތް އޮޅުވާލައިގެން އަޅުގަނޑުގެ ހިތް ޗިސްޗިސްކޮށްލުމަށްފަހު ކުށްވެރިކުރީ އަޅުގަނޑު!"\nޙަޤީޤީ ޙާދިސާ: އަނބިމީހާ ރޮއިރޮއިހުއްޓާ ވަރިކޮށްފަ ނުކުތް މީހަކަށް ފަހުން ހަމައެގެއިން ރޮމުން ނުކުންނަންޖެހުނު ގޮތުގެ ވާހަކަ-\nޙަޤީޤީ ޙާދިސާ: ސިފަހުތުރުކަމުން ކައިވެނިނުކުރެވިހުރި އަންހެނަކުދެކެ ﷲ އަށް ލޯބިން ކައިވެނިކުރުމުން ސިފަބަދަލުވެ މާރީތިވި އަންހެނެއްގެ ވާހަކަ!\nޙަޤީޤީ ޙާދިސާ: ފިރިމީހާ ސިއްރުން ކައިވެނިކޮށް ދަރިއަކު ހޯދައިފިކަން އެނގުމުން ރައީފާ ޢަމަލުކުރިގޮތުން ލިބުނު އުފާވެރިކަން މާބޮޑު!\nޙަޤީޤީ ޙާދިސާ: ނިކަމެތި ގޮތަކަށް ވަރިކޮށްފަ ފޮނުވާލީމާ ނެރެގެން ގެންދިއައީ ފިރިމީހާގެ އެންމެގާތް، އެންމެ ތަނަވަސް އެންމެ އަޚްލާޤް ރަނގަޅު މީހާ!\nޙަޤީޤީ ޙާދިސާ: ސިފަ ހުތުރުވެފަ ކަޓްކަމުން އޮފީހުގެ ކުދިން ކުރިފުރައްސާރައަށް ކެތްތެރިވީމާ ހުވަފެނުގަވެސް ނުފެންނަ ފަދަ ނިޢްމަތެއް ލިބުނު އަންހެނެއްގެ ވާހަކަ-\n15 ސެޕްޓެމްބަރ 2021


Adheeb bahahtanee haahsa jalu gai: Corrections\nއަދީބު ބަހައްޓަނީ ހާއްސަ ޖަލުގައި: ކަރެކްޝަންސް\nއަދީބު ހޮސްޕިޓަލްގައި އެޑްމިޓްކޮށްފައި --\nކުރީގެ ނައިބު ރައީސް އަހުމަދު އަދީބު ބަންދުކޮށްފައި ބަހައްޓަނީ ސްޕެޝަލް ޕްރޮޓެކްޝަން ޔުނިޓުގައި ކަމަށް މޯލްޑިވްސް ކަރެކްޝަނަލް ސާވިސް އިން ބުނެފި އެވެ.\nކުރީގެ ސަރުކާރުގައި އަދީބު ބަންދުކޮށްފައި ހުންނަނީ ކުޑަ ގޮޅިއެއްގައި ވަރަށް ހާލުގައި ކަމަށް އޭނާގެ އާއިލާއިން ބުނެ އެވެ. ނަމަވެސް ކަރެކްޝަންގެ އޮފިޝަލަކު "އަވަސް"އަށް މައުލޫމާތު ދެއްވަމުން މިއަދު ވިދާޅުވީ އަދީބު މިހާރު ބަހައްޓާފައި ހުންނަނީ ސްޕެޝަލް ޕްރޮޓެކްޝަން ޔުނިޓުގައި ކަމަށެވެ.\nސްޕެޝަލް ޕްރޮޓެކްޝަން ޔުނިޓަކީ ކުރީގެ ރައީސް މުހައްމަދު ނަޝީދު އާއި ޝޭހް އިމްރާން އަބްދުﷲ ހުންނެވި ތަނެވެ. އެތަނަކީ ސަރުކާރުގެ އިސް މަގާމްތައް އަދާ ކުރެއްވި ބޭފުޅުން ބަހައްޓަވާ ހާއްސަ ޖަލެކެވެ. އެތަނުގައި އާންމު ގައިދީންނަށް ނުލިބޭ ވަސީލަތްތައް ހުންނަ އިރު ތަން ހަދާފައި ހުންނަނީ ރަނގަޅު ފެންވަރަށް އެޕާޓްމަންޓެއް ގޮތަށެވެ.\nކިޑްނީގައި އުފެދިފައިވާ ހިލަކޮޅުތަކެއް ނެގުމަށް އައިޖީއެމްއެޗްގައި ކުރި އޮޕަރޭޝަނަށް ފަހު، ޑޮކްޓަރުގެ ލަފާގެ މަތިން އަދީބު ގެއަށް ބަދަލު ކުރީ، މިދިޔަ ނޮވެމްބަރު 27ގަ އެވެ. ނަމަވެސް އަދީބު ގޭގައި ބަހައްޓައިގެން ފަރުވާ ކުރިއަށް ގެންދަން ޑޮކްޓަރުން ލަފާދީފައި އޮތީ 24 ޑިސެމްބަރާ ހަމަޔަށް ކަމަށް ބުނެ، ފުލުހުން ވަނީ އޭނާ އަނބުރާ ޖަލަށް ގެންގޮސްފަ އެވެ.\nމޯލްޑިވްސް ކަރެކްޝަނަލް ސާވިސް ކުރީގެ ނައިބު ރައީސް އަހުމަދު އަދީބު\nއަދީބު ގޭ ބަންދު ހުރީ މުއްދަތެއް ނެތް ގޮތަށް: ކަރެކްޝަންސް\nއަދީބަށް ފަރުވާ ފޯރުކޮށްދޭން އިތުރު ޖަމިއްޔާއަކުން ގޮވާލައިފި


Iran Aai Eku Hanguraama Akah Dhaan America Ge 95 Insatha Rayyithun Dhekolhu - Vaguthu\nއީރާނާއެކު ހަގުރާމައަކަށް ދާން އެމެރިކާގެ 95 އިންސަތަ ރައްޔިތުން ދެކޮޅު\nއީރާނާއެކު އެމެރިކާ ހަގުރާމައަކަށް ދާން ތާއީދު ކުރަނީ އެގައުމުގެ5އިންސަތަ ރައްޔިތުން ކަމަށް ހިޔާލު ހޯދުމުގެ ވޯޓަކުން ދައްކައިފިއެވެ.\nއެމެރިކާއާ އީރާނުގެ ގުޅުން މިއިން ޒަމާނަކު ގޯސް ނުވާ މިންވަރަށް ގޯސްވެފައިވާއިރު އެމެރިކާގެ ދަ ހިލް ހެރިސް ސާވޭއިން ކުރިއަށް ގެންދިޔަ ޕޯލް އިން ދައްކާގޮތުގައި ވޯޓް ލީ މީހުންގެ 95 އިންސައްތަ މީހުން ބޭނުންވަނީ އީރާން އަދި އެމެރިކާގެ މަައްސަލަ އަށް ވާހަކަ ދައްކައިގެން ސުލްހަވެރި ހައްލެކެވެ. އަދި5އިންސަތަ މީހުން ބޭނުންވަނީ ހަނގުރާމައަކަށް ދާށެވެ.\nމި ޕޯލް ކުރިއަށް ގެންގޮސްފައިވަނީ މި މަހު 20 އިން 23 ގެ ނިޔަލަށެވެ. ރިޕޯޓްތައް ބުނާގޮތުގައި އެމެރިކާ ރައްޔިތުންގެ ބޮޑު މެޖޯރިޓީއެއް އީރާނާއި ދެކޮޅަށް އެމެރިކާ ހަގުރާމަ އިއުލާން ކުރުމާ ދެކޮޅު ހަދަނީ އިރާގަށް ވެގެން ދިޔަ ގޮތް އެނގޭތީ ކަމަށެވެ.\nއިރާނާ އެމެރިކާ ވަރުގަދަ ހަގުރަމާއަކަށް ނިކުމެއްޖެ ނަމަ ދެ ގައުމަށް ވެސް ބޮޑެތި ގެއްލުން ތަކެއް ވާނެއެވެ.\nއީރާނުން ދާދި ފަހުން ވަނީ އެގައުމުގެ ވައިގެ ސަރަހައްދަށް ވަން އެމެރިކާގެ ޑްރޯން އެއްވެސް ވައްޓާލާފައެވެ. މި ހަމަލާގެ ރައްދުގައި އެމެރިކާގެ ރައީސް ޓްރަމްޕް ވަނީ އީރާނަށް ހަމަލާދިނުމަށް ހުއްދަ ދިނުމަށް ފަހު އެނިންމުން ފަހުން ބަދަލު ކޮށްފައެވެ.\nޖޫން 26, 2019 15:21\nއެމެރިކާ ރައްޔިތުން ބޭނުން ނުވިއަސް އެގައުމު ހައިޖެކް ކޮއްގެން އުޅެނީ ކޮން ބައެއްކަން ވަރަށް ސާފު..


އައިޓީ ކޯސްތައް އިފްތިތާހު ކުރުމުގެ ރަސްމިއްޔާތު ބާއްވައިފި | ކުރިނބީ ކައުންސިލް\nއައިޓީ ކޯސްތައް އިފްތިތާހު ކުރުމުގެ ރަސްމިއްޔާތު ބާއްވައިފި\nސެންޓަރ ފޯރ އިންފޮމޭޝަން ޓެކްނޮލޮޖީ މެނޭޖްމެންޓް (ސީ.އައި.ޓީ.އެމް) އާއި ކުރިނބީ ކައުންސިލް ގުޅިގެން ހިންގާ އައިޓީ ކޯސްތައް އިފްތިތާޙު ކުރުމުގެ ރަސްމިއްޔާތު 11 އޮގަސްޓް 2017 ވީ ހުކުރު ދުވަހުގެރޭ ބާއްވައިފިއެވެ. މި ރަސްމިޔާތު ބާއްވާފައިވަނީ ކުރިނބީ ސްކޫލް ހޯލުގައެވެ.\nމި ބައްދަލުވުމުގައި ކައުންސިލްގެ ފަރާތުން ކައުންސިލްގެ ރައީސް މުޙައްމަދު އަފްރާޙް ވާހަކަފުޅު ދައްކަވާފައިވެއެވެ. އަދި ސީއައިޓީއެމްގެ ފަރާތުން މާކެޓިން މެނޭޖަރ ޒަހީން ޢަބްދުﷲ ވާހަކަފުޅު ދައްކަވާފައިވެއެވެ. އެއަށްފަހު ސީއައިޓީއެމްގެ ފަރާތުން ކުރިނބީ ސްކޫލަށާއި ކުރިނބީ ކައުންސިލަށް ދޭ ފްރީ ސްކޮލަރޝިޕް ހަވާލުކުރުން ކުރިއަށްދިޔައެވެ. ސްކޮލަރޝިޕް ހަވާލުކޮށްދެއްވާފައިވަނީ ސީއައިޓީއެމްގެ ޗެއަރމަން މުޙައްމަދު ތޮލާލް އެވެ. މި ރަސްމިއްޔާތުގެ ޝަރަފުވެރި މެހެމާނަކީ އަފީފުއްދީން ސްކޫލުގެ ޕްރިންސިޕަލް ނާޞިހާ އިދްރީސް އެވެ.\nމި ރަސްމިއްޔާތަށް ރަށުގެ ސަރުކާރު މުއައްސަސާ ތަކުގެ މުވައްޒަފުން ހާޟިރުވެފައިވާއިރު ރަށުން ބޭރު އެކިއެކި ފަރާތްތަށްވެސް ވަޑައިގެންފައިވެއެވެ. އެގޮތުން ހދ.ކުޅުދުއްފުށީ އަފީފުއްދީން ސްކޫލުގެ ޕްރިންސިޕަލް ނާޞިހާ އިދުރީސް އާއި، ހދ. ހަނިމާދޫ ސްކޫލުގެ ޕްރިންސިޕަލް ޢަބްދުﷲ މުހުސިން ޢަބްދުއްލަތީފް އާއި، ހދ. ނޮޅިވަރަމް ސްކޫލުގެ ޕްރިންސިޕަލް އަދުނާން އަލީ އާއި، ސީއައިޓީއެމް ހދ.ކޯޑިނޭޓަރ އިބްރާހިމް ޙަސަން އާއި، ސީއައިޓީއެމްގެ ޗެއަރމަން މުޙައްމަދު ތޮލާލް އާއި ސީއައިޓީއެމްގގެ މާކެޓިން މެނޭޖަރ ޒަހީން ޢަބްދުﷲ ހިމެނެއެވެ.\nފޮޓޯ ގެލެރީ: https://www.kurinbee.gov.mv/4371\n← 2017/17 – އަޟްހާ އީދުގެ މުނާސަބާ ފާހަގަކުރުމާގުޅޭގޮތުން މަޝްވަރާކުރުން\nހިނަވާގެއެއް ޢިމާރާތްކުރުމުގެ މަސައްކަތް ކޮށްދޭނެ ފަރާތެއް ހޯދުމަށް →


United'unves Coutinho ah faaralanee\nކުޅިވަރު - ފިލިޕޭ ކުޓީނިއޯ\nޔުނައިޓެޑުން ވެސް ކުޓީނިއޯއަށް ފާރަލަނީ\nކުޓީނިއޯގެ އެއްބަސްވުން ހަމަވާނީ 2022 ގައި\nކ. މާލެ9ފެބުރުއަރީ 2019 | ހޮނިހިރު 20:56 2,852\nމެންޗެސްޓާ ޔުނައިޓެޑުން ބާސެލޯނާއަށް ކުޅެމުން އަންނަ ފިލިޕޭ ކުޓީނިއޯ އަށް ފާރަލަމުން އަންނަ ކަމަށް ރިޕޯޓްތައް ބުނެފިއެވެ.\nސްޕެއިންގެ މަޝްހޫރު ކުޅިވަރު ނޫހެއް ކަމަށްވާ މާސާއިން ބުނީ، ޗެލްސީން ވެސް ފާރަލަމުން އަންނަ ކުޓީނިއޯ ހޯދުމަށް ޔުނައިޓެޑުން ޝައުގުވެރިވާ ކަމަށާއި، އެކަމަށް އެ ކްލަބުން މަސައްކަތް ކުރަމުން އަންނަ ކަމަށެވެ.\nރިޕޯޓްތައް ބުނާ ގޮތުން ކުޓީނިއޯ ހޯދުމަށް ކްލަބްތަކުން ހުށަހަޅާ ހުށަހެޅުންތައް ބެލުމަށް ބާސާ އިން ވަނީ ނިންމާފައެވެ. އެގޮތުން ޔުނައިޓެޑް އަދި ޗެލްސީން ވަރަށް އަވަހަށް ކުޓީނިއޯ އަށް ބިޑުކުރާނެ ކަމަށް ވެސް ރިޕޯޓްތައް ބުނެއެވެ.\nކުޓީނިއޯ ހޯދުމަށް ޗެލްސީ އާއި ޔުނައިޓެޑްގެ އިތުރުން ގިނަ ކްލަބްތަކުން އަންނަނީ މަސައްކަތް ކުރަމުންނެވެ. އޭގެ ތެރޭގައި ޕީއެސްޖީ އާއި ރެއާލް މެޑްރިޑްވެސް ހިމެނެއެވެ.\nކުޓީނިއޯއާއެކު ބާސާއިން ހަދާފައިވާ އެއްބަސްވުން 2022 ވަނަ އަހަރު ހަމަވާއިރު، އޭނާގެ ރިލީޒް ފީއެއްގެ ގޮތުގައި ބާސާއިން ކަނޑައަޅާފައި ވަނީ 400 މިލިއަން ޔޫރޯއެވެ.\nލިވަޕޫލް އިން ވިދާލި ކުޓީނިއޯ ވަނީ އެ ކްލަބަށް ކުޅުނު 201 މެޗުގައި 54 ލަނޑު ކާމިޔާބުކުރުމުގެ އިތުރުން އެ ކްލަބާއެކު ފުޓްބޯލް ލީގް ކަޕް އަދި ޔޫރޮޕާ ލީގުގެ ދެވަނަ ހޯދާފައެވެ. އަދި ބާސާ އަށް މިހާތަނަށް ކުޅުނު ދެ ސީޒަނުގައި 50 މެޗުގައި 18 ލަނޑު ކާމިޔާބުކޮށްފައިވާ ކުޓީނިއޯ ވަނީ އެ ކްލަބާއެކު ލަލީގާ އަދި ކޮޕާޑެލްރޭ ވެސް ކާމިޔާބު ކޮށްފައެވެ.\nބްރެޒިލް ގައުމީ ޓީމަށް ކުޅުނު 45 މެޗުގައި 13 ލަނޑު ކާމިޔާބުކޮށްފައިވާ ކުޓީނިއޯ ވަނީ ބްރެޒިލްގެ 17 އަހަރުން ދަށުގެ ޓީމާއެކު ސައުތް އެމެރިކަން ފުޓްބޯލް ޗެމްޕިއަންޝިޕް އަދި 20 އަހަރުން ދަށުގެ ޓީމާއެކު ވޯލްޑް ކަޕް ކާމިޔާބުކޮށްފައެވެ.


Kudakudhinge hiyaage computer labah beynunvaa saamaanu Dhiraagun hadhiyaa koffi | Mihaaru\nކުޑަކުދިންގެ ހިޔާގެ ކޮމްޕިއުޓާ ލެބަށް ބޭނުންވާ ސާމާނު ދިރާގުން ހަދިޔާކޮށްފި\nކުޑަކުދިންގެ ހިޔާގެ ކުއްޖަކު ކޮމްޕިއުޓާރާ ކުޅެނީ: ދިރާގުން ވަނީ ހިޔާގެ ކޮމްޕިއޓާ ލެބު މަރާމާތު ކުރުމުގައި ވެސް އެހީތެރިކަން ފޯރުކޮށްދީފައި-- ފޮޓޯ: ދިރާގު\n21 ނޮވެމްބަރ 2020 - 12:56\nވިލިމާލޭގައި ހުންނަ ކުޑަކުދިންގެ ހިޔާގެ ކޮމްޕިއުޓާ ލެބަށް ބޭނުންވާ މުހިންމު ވަސީލަތްތަކެއް ދިރާގުން ހަދިޔާކޮށްފި އެވެ.\nއެ ކުންފުނިން ހަދިޔާ ކުރި ތަކެތީގެ ތެރޭގައި ކުޑަކުދިންގެ ހިޔާއަށް ބޭނުންވާ 23 ކޮމްޕިއުޓާ ޑެސްކާއި، އިތުރު ފަސް ކޮމްޕިއުޓާ ސިސްޓަމާއި ދިރާގު ފައިބާ 100އެމް އިންޓަނެޓް ކަނެކްޝަނަކާއި ދިރާގު ޓީވީ ކަނެކްޝަނެއް ހިމެނެ އެވެ. މީގެ އިތުރުން ކުޑަކުދިންގެ ހިޔާގެ މެނޭޖްމަންޓުގެ އެދުމުގެމަތިން، ދެ ލެބް މަރާމާތު ކުރުމުގައި ވެސް ދިރާގުން ވަނީ އެހީތެރިކަން ފޯރުކޮށްދީފަ އެވެ.\nދިރާގުން ވަނީ މީގެ ކުރިން ވެސް ކުޑަކުދިންގެ ހިޔާއަށް އެކި މުނާސަބާތަކާ ގުޅިގެން ތަކެތި ހަދިޔާކޮށްފަ އެވެ. އެގޮތުން އެ ކުންފުނިން ވަނީ ދިރާގު ޓީވީގެ ހަތް ކަނެކްޝަން ކުޑަކުދިންގެ ހިޔާގެ އެކި ފްލޯތަކަށް ހަދިޔާކޮށް، ހިޔާގެ ކުދިންގެ އޮންލައިން ކްލާސްތައް ހިންގުމަށް ހިލޭ ފައިބާ އިންޓަނެޓްގެ ހިދުމަތް ވެސް ފޯރުކޮށްދީފަ އެވެ.\nއެ ކުންފުނިން ކުޑަކުދިންގެ ހިޔާގައި އެންމެ ފުރަތަމަ ކޮމްޕިއުޓަރު ލެބެއް ގާއިމުކުރަން އެހީތެރިވެފައިވަނީ 2013 ވަނަ އަހަރު އެވެ. ހަމަ އެ އަހަރު ދިރާގުން ވަނީ ކުޑަކުދިންގެ ހިޔާގައި ލައިބްރަރީ އެއްވެސް ގާއިމުކޮށްދީފަ އެވެ. މީގެ އިތުރުން ހުޅުމާލޭގައި ހުންނަ ކުޑަކުދިން ބަލަހައްޓާ މަރުކަޒު "ފިޔަވަތީ"ގައި އިންޓަނެޓުގެ ހިދުމަތް ހިލޭ ފޯރުކޮށްދީ، ހަތަރު ކްލާސްރޫމެއްގައި އޮންލައިން ކްލާސްތައް ހިންގުމުގެ ނިޒާމު ދިރާގުން ވަނީ ހަދައިދީފަ އެވެ.\nދިރާގުން ވޭތުވެދިޔަ 12 އަހަރު ކުޑަކުދިންގެ ހިޔާ އަށް ވަމުން އަންނަ އެހީތެރިކަމަށް ކުޑަކުދިންގެ ހިޔާގެ ސީއީއޯ މޫމިނާ އާދަމް ވަނީ ޝުކުރު އަދާ ކުރައްވައިފަ އެވެ. އަދި ހިޔާގެ ކުދިންގެ ކިޔެވުމަށާއި، މުނިފޫހިފުލުވުމަށް ދިރާގުން ފޯރުކޮށްދީފައިވާ ދިރާގު ޓީވީ އާއި އިންޓަނެޓަކީ ވަރަށް މުހިންމު ދެ ވަސީލަތް ކަމަށް އޭނާ ވިދާޅުވި އެވެ.\nދިރާގު ސީއެސްއާރު ކޮމިއުނިޓީ ސާވިސް


"Extraction" ge2vana baeh ves hadhanee | Mihaaru\nކްރިސް ހެމްސްވޯތުގެ "އެކްސްޓްރެކްޝަން" ގެ ދެވަނަ ބައެއް ވެސް ހަދަނީ\n07 މެއި 2020 - 09:203comments\nމިދިޔަ މަހުގެ 24 ގައި ނެޓްފްލިކްސް އިން ސްޓްރީމްކުރަން ފެށި ކްރިސް ހެމްސްވޯތުގެ ފިލްމު "އެކްސްޓްރެކްޝަން" އަށް ލިބެމުން އަންނަ ބޮޑު ތަރުހީބާ އެކު އޭގެ ސީކްއެލްއެއް ހަދާކަން ކަށަވަރުކޮށް ދީފި އެވެ.\n"އެވެންޖާޒް" ގެ ޑައިރެކްޓަރުން ކަމަށްވާ އެންތަނީ އާއި ޖޯސެފް ރުޒޯ ޕްރޮޑިއުސްކޮށް ސާމް ހާގްރޭވް ޑައިރެކްޓްކުރި އެ ފިލްމަކީ މިހާތަނަށް ނެޓްފްލިކްސްގައި ރިލީޒްކުރި ފިލްމުތަކުގެ ތެރެއިން އެންމެ ގިނަ މީހުން ބެލި ފިލްމެވެ.\nމި ކާމިޔާބީއާ އެކު "އެކްސްޓްރެކްޝަން" ގެ ސީކްއެލްއެއް ހަދާކަން ކަށަވަރުކޮށްދެމުން ފިލްމުގެ ސްކްރީންޕްލޭ ވެސް ލިޔުނު ޖޯ ބުނީ އެ މީހުން މިހާރު އަންނަނީ ފިލްމުގެ ދެވަނަ ބައިގެ ސްޓޯރީލައިން ޑިވެލޮޕްކުރަމުން ކަމަށެވެ.\n"ފިލްމު ނިންމާލާފައި އޮތީ ވެސް ވާހަކަ އިތުރަށް ކުރިއަށް ގެންދެވޭ ގޮތަށް. އެހެންވީމަ މީތި އަހަރެމެން އިތުރު ބަޔަކަށް ދަންމާނަން." އޭނާ ބުންޏެވެ.\nޖޯ ބުނިގޮތުގައި ސީކްއެލް ވެސް ޑައިރެކްޓްކުރާނީ ސާމެވެ.\n"އެކްސްޓްރެކްޝަން" އަކީ ހޮލީވުޑާއި އިންޑިއާގެ މަސްހުނި ކާސްޓެއް ހިމެނޭ ފިލްމެކެވެ.\nފިލްމުގައި ހިމެނޭ އިންޑިއާގެ ތަރިންގެ ތެރޭގައި ރަންދީޕް ހޫޑާ އާއި މަނޯޖް ބަޖްޕާއީ އާއި ޕަންކަޖް ތުރިޕަތީ އާއި ރުދުރަކްޝް ޖެއިސްވާލްގެ އިތުރުން ރޯހިތު ސުޚްވާނީ އަދިި ޝަތަފް ފިގާރް ހިމެނެ އެވެ. ހޮލީވުޑްގެ ކާސްޓުންގެ ތެރޭގައި ޑޭވިޑް ހާބާ އާއި ޑެރެކް ލޫކާއި ފޭ މަސްޓަސަންގެ އިތުރުން މާކް ޑޮނާޓޯ ވެސް ހިމެނެ އެވެ.\n"އެކްސްޓްރެކްޝަން" އަކީ 65 މިލިއަން ޑޮލަރުގެ ބަޖެޓަކުން ހަދާފައިވާ ފިލްމެކެވެ.\nއިތުރު ލިޔުންތައް ބޮލީވުޑް ހޮލީވުޑް އިންޑިއާ\nކްރިސްގެ "އެކްސްޓްރެކްޝަން" ގެ ޓްރެއިލާ ދައްކާލައިފި\nކްރިސްގެ "ޑާކާ" ގެ ނަން "އެކްސްޓްރެކްޝަން" އަށް


ނެރުތައް ބަންދުކުރާނީތަ؟ބަރާނީތަ؟ ނޫނީ ހުޅުވާލެއްޕޭ ގޮތަށް ދޮރެއް ލާނީތަ؟ – Mikal News\nނެރުތައް ބަންދުކުރާނީތަ؟ބަރާނީތަ؟ ނޫނީ ހުޅުވާލެއްޕޭ ގޮތަށް ދޮރެއް ލާނީތަ؟\nމާނޭރު ނެރު ބަންދުކުރުމަށް - ވަންފުވައްމުލައް ޖަމްއިއްޔާގެ މެމްބަރު އަޝްރަފު ނޫމާނު ފޭސްބުކުގައި ހިއްސާ ކުރި ފޮޓޯއެއް.\nފުވައްމުލައް ސިޓީގެ ނެރުތައް ބަންދުކުރުމަށް ނުވަތަ ބަރާލުމަށް އެދި ރަށުގެ ބައެއް މީހުންނާއި ޖަމާއަަތްތަކުން ގޮވާ އަޑުތައް މިދުވަސްކޮޅު ވަނީ ގަދަވެފައެވެ. ނަމަވެސް މިކަން ކުރަން ވިސްނަނީ ކޮންގޮތަކަށްކަން އެއްވެސް ފަރާތަކުން ރަސްމީ ސިފައެއްގައި ހާމަކޮށްފައެއް ނުވެއެވެ. ފުވައްމުލަކު ސިޓީ ކައުންސިލުން ފުވައްމުލަކުގެ ބަންދު ނުކޮށް ހުރި4ނެރު ބަންދުކޮށްދިނުމަށް ޕްލޭނިން މިނިސްޓރީގައި ފައިތުވި 2020ގެ ފަހުކޮޅު އެދިފައިވާކަމަށް ވެއެވެ.\nނެރުތައް ބަންދުކުރަން ގޮވަނީ މައިގަނޑު2ސަބަބެއް އޮވެގެން ކަމަށް ބެލެވެއެވެ. އެއީ ރަށް ގިރުމާއި މޫދަށްއެރޭ މީހުން ނެރުގެ ގަދަ އޮއިގައި ޖެހި ދިމާވާ ހިތާމަވެރި، ނުރައްކާތެރި ހާދިސާތައް މަދުކުރުމުގެ ގޮތުންނެވެ. ނަމަވެސް ހިތާމަވެރި ހާދިސާތައް ނެރު ނޫން އެހެން ހިސާބުތަކުގެ މޫދުގައި ވެސް ހިނގާކަން އެނގެއެވެ.\nމާނޭރު ނެރު – ފޮޓޯ މުނީރު ހަސަން\nފުވައްމުލައް ސިޓީގެ ދެބިތުން ހަދާފައިވާ 8 ނެރުގެ ތެރެއިން މިހާރު ބަންދުނުކޮށް އޮތީ ހުޅަނގު-ދެކުނު ފަރާތުގެ4ނެރެވެ. އިރު-އުތުރު ފަރާތުގެ4ނެރުގެ ބޭރުކޮޅުން ވަކި ހިސާބެއްގައި4ފައިކަށިލީ ގާ (ޓެޓްރާޕޮޑްސް) ޖަހައި ވަނީ ކޮންމެވެސް ވަރަކަށް ބަންދުކޮށްފައެވެ.\nނެރުތައް ބަންދުކުރުމުގެ ވިސްނުން އެންމެ ފުރަތަމަ އައިކަމަށް ބެލެވެނީ ފުވައްމުލަކުގެެ އިރުމަތީފަރާތުން ރަށްގިރަައިގެން ދިއުމުގެ ސަބަބަކީ ނެރުތައް ކަމަށް ބެލެވުން ކަމަށް ވެއެވެ. ނަމަވެސް އިރުމަތީފަރާތުގެ4ނެރު ބަންދުކުރި ކަމުގައިވިޔަސް ރަށްގިރުމަކަށް އެކަމުން ހައްލެއް ނުލިބުނެވެ. ނެރުތައް ބަންދުކުރި ފަހުން ފާއިތުވި ދުވަސްތަކަށް ބަލާއިރު ރަށުގެ އިރުމަތީ ފަރާތުން ގިރުން ކުޑަވެފައެއް ނުވެއެވެ. ގިރާސަރަހައްދު ދަނީ ބޮޑުވަމުންނެވެ. މާނައަކީ އެގޮތަށް ނެރު ބަންދުކުރުމުން ރަށްގިރުމަށް ހައްލައެއް ނުލިބުނުކަން ގަބޫލުކުރެވުމެވެ.\nބަންދުކޮށްފައިވާ އަނބުލެ ނެރު – ފޮޓޯ މުނީރު ހަސަން\nނެރުތައް ބަންދު ކުރުމަށް ގޮވާލާ އަނެއް ސަބަބަކީ ނެރުތަކަށް މޫދަށް ދާމީހުންގެ ސަލާމަތަށް ދިމާވާ ކަންކަމެވެ. ފާހަގަ ކުރެވޭ ކަމަކީ ފާއިތުވި ހަފުތާއިން ފެށިގެން ނެރުތައް ބަންދު ކުރުމުގެ އަޑު ގަދަވެގެން ގޮސްފައިވަނީ ފުވައްމުލަކު ސްކޫލްގެ ގްރޭޑް 10ގައި ކިޔަވަމުން ދިޔަ ޅަޒުވާން ކުއްޖަކު މޫދަށް ގެންބިގެން މަރުވިކަމަށް ބެލެވޭ ހާދިސާއެވެ. އެހާދިސާގެ ކުރިން ވެސް ފުވައްމުލަކުގެ ގިނަ މީހުންނަށް އެނގޭ ހަގީގަތަކީ ބަދަލުވާ ދިޔަވަރުގައި ނެރުތަކަށް ޖަމާވާ ލޮނުގަނޑާއެކު ނެރުގައި ބޭރަށް ދަމާ ގަދަ އޮއިވަރެއް އުފެދެއެވެ. އެގޮތުން އެއޮޔާއި ދެކޮޅަށް ފަތައިގެން ކުރި ލިބުމަކީ ނާދިރުކަމެކެވެ. އެއީ މާނޭރުން ވެސް އަދި އެހެން ނެރުތަައް ވެސް، ފަރުގޮއްވައި ފުޅާކުރުމުގެ މާކުރިންވެސް އެތަންތަނުގައި އޮތް ހަނި ނެރުތަކުގައި ވެސް އުފެދުނު އޮއިވަރެއްކަމަށް، ނެރުތައް ހެދުމުގެ ކުރިން އެތަންތަނުގެ އޮއިވަރު ތަޖުރިބާކުރި މީހުން ބުނެއެވެ. އެކަމަކުވެސް ފަހުން، ގޮއްވައި ފުޅާކޮށް ފުންކުރުމުން އެއޮވަރުގެ އަސަރު ބޮޑުވާނެކަން ގަބޫލުކުރަން ޖެހެއެވެ.\nމިހާރު ހުރިގޮތަށް ނެރުތައް ހެދުމުގެ ކުރިންވެސް ފުވައްމުލަކުގައި މޫދަށް ގޮސްގެންނާއި ލަފާފުރުމުގެ އެކި ހާދިސާތަކުގައި މީހުންގެ ފުރާނަ ގެއްލިގެން ގޮސްފައިވެއެވެ. އަދި މީހުންގެ މުދަލަށާއި އޮޑިދޯނިފަހަރަށް ބޮޑެތި ގެއްލުންތައް ވެފައިވެއެވެ. ނަމަވެސް އެއީ ނެރުތައް ބަންދުކުރުމަށް ނުވަތަ އިތުރަށް ނެހެދުމަށް އޮތް ސަބަބެއް ކަމަށް އޭރުގެ މީހުން ގަބޫލެއް ނުކުރިއެވެ. އެއިގެ ނަތީޖާއެއްގެ ގޮތުން މިހާރު ހުރިގޮތަށް ނެރުތައް ހެދީއެވެ. އަދި މިހާރު ނެރުގެ ބޭނުމަކީ ލަފާފުރުމަށްވުރެ ބޮޑަށް މުދަށް އެރުންކަން އެނގެއެވެ. ލަފާފުރުމަށް މިފަހުން މަދުންނަމަވެސް ބޭނުންކޮށްފައިވަނީ މާނޭރު ނެރާއި ނެރަގަނޑު ނެރެއެވެ.\nބަންދުކޮށްފައިވާ ރަސްގެފަންނު ނެރު – ފޮޓޯ މުނީރު ހަސަން\nސުވާލަކީ މޫދަށް ދާ ސަލާމަތްކުރުމަށް ކުރަން އޮތްހާވެސް ކަމަކީ ނެރުތައް ބެރުން ނުވަތަ ބަންދުކުރުން ހެއްވެ؟ މީހުން އޮއިގައިޖެހި ސަލާމަތީގޮތުން ނުރައްކާވަނީ ހަމައެކަނި ނެރަށް މޫދަށް ގޮސްގެން ހެއްޔެވެ؟ ނެރުން އެފަދަ ހާދިސާތައް ގިނަވަނީ އެހެން ތަންތަނަށް ވުރެ ގިނައިން މީހުން ނެރަށް މޫދަށް އެރޭތީ ނޫން ބާވައެވެ؟\nޚާއްސަކޮށް ފުވައްމުލަކުގެ ހުޅަނގު ދެކުނު ބިތުން ބޮޑުދިޔާގައި ނޫނީ މީހުން މޫދަށް އެރެން އެކަށީގެންވާ، ނެރު ނޫން އެހެންތަނެއް ނޯންނަކަމެވެ. ވުމާއެކު ދިޔަވަރު ހިކޭ ވަގުތުތަކާއި، އެއްކޮށް ހިކި ދިޔާގައި އަދި ދިޔަވަރު ބޮޑުވާ ގަޑީގައި ފުވައްމުލަކުގެ ދެކުނު ބިތުން މީހުން މޫދަށް ދާނީ ނެރުތަކަށް ކަމަށް ގަބޫލުކުރަން ޖެހެއެވެ. މުދަސް އެރޭ މީހުން ސަލާމަތީ ކަންކަމަށް ހޭލުންތެރިކަން އިތުރކޮށް ސަލާމަތީ އާލާތްތައް އަތުޖެހޭ ހިސާބުގައި ބަހައްޓަން ވިސްނަނީ ކޮންބައެއް ހެއްޔެވެ؟\nމީހުން މޫދައްދާ ސަބަބުތައްކެއް ހުރެއެވެ. ކަސްރަތަށް މޫދަށް ދާ އެކިއުމުރުފުރައިގެ މީހުންނާއި، ޚާއްސަކޮށް އުމުރުން ދުވަސްވި ނާޒުކު ޙާލަތްތަކުގެ މީހުންނާއި، ފިޒިކަލް ކުޅިވަރުތައް ނިންމާލާފައި ވަރުބަލިފިލުވާލަން މޫދަށްދާ މީހުންނާއި، ހަފުތާ ބަންދަށް ނުވަތަ ޗުއްޓީ ދުވަހު އާއިލާ އާއެކު ނުވަތަ ރައްޓެހިންނާއެކު ހިތްހަމަޖައްސާލުމަށާއި ފޫހިފިލުވާލުމުގެ ގޮތުން މޫދަށްދާމީހުން ތިބޭކަން ވިސްނުމުގައި ބަހައްޓަން ޖެހެއެވެ. އެމީހުންނަށް މޫދަށް އެރޭނެ ތަނެއްގެ މުހިންމު ކަން ކުޑައެއް ނޫނެވެ. އެފަދަ ވަގުތުތަކަކީ، ފަސޭހައިން ލޮލަށް ނުފެންނަ އިޖުތިމާއީ ގޮތުން އެތައްކަމެއްގެ ފަރުވާއެވެ. މިހާރު ނެރުތައް ވެފައިވަނީ ފުވައްމުލަކުގެ އިޖުތިމާއީ ވެށީގެ ބަޔަކަށެވެ.\nމާނޭރު ނެރު ހިކިދިޔާގައި. ފޮޓޯ؛ މުހައްމަދު އަފުރާޙު-އެފްބީ\nމީހުން މަރުވުން ފަދަ ދެރަ ގޮތްތައް މެދުވެރިވަނީ ހަމައެކަނި ނެރަކުން ނޫންކަން ހަނދާން ކުރަން ޖެހެއެވެ. އެހެންވެސް އިޖުތިމާއީ ވެށީގައި އެފަދަ ނުރައްކާތައް ކުރިމަތިވާކަން ގަބޫލުކުރަން ޖެހެއެވެ. ރަށުގައި ތާރުއަޅާއި ހެދި މަގުގައިވެސް ކުށެއްނެތް އެތައްބައެއްގެ ފުރާނަ ގެއްލިގެން ހިގައްޖެއެވެ. މަގުތައް ބަންދުކުރުމަށް ގޮވާލާބަޔަކު ނެތެއެވެ. އެންމެން ވެސް ގަބުލުކުރަނީ އެފަދަ ހާދިސާތައް ގިނަފަހަރާ މެދުވެރިވަނީީ ރަށްކާތެރިަކަމުގެ ފިޔަވަޅުތައް ކުޑަކަމުން ނުވަތަ ނެތުމުންނެވެ. ހަމަ އެފަދައިން ނެރުތަކުންވެސް ދިމާވާ ނުރައްކާތެރި ހާދިސާތައް މަދުކުރެވޭނެ ގޮތްތައް ހޯދައި އެގޮތަށް އަމަލުތައް ބެހެއްޓުން ފައިދާބޮޑުކަމަށް ދެކެމެވެ.\nބަންދު ނުކޮށް އޮތް ނެރެއް – ފޮޓޯ: މުނީރު ހަސަން\nއެގޮތުން ވިސްނާއިރު ނެރުތައް އެއްކޮށް ބަރާލުމަކީ ހައްލެއް ކަމުގައި ގަބޫލުކުރަން ދަތިވެއެވެ. ނަމަވެސް ރައްކާތެރިކަމުގެ ގޮތުން އިރު-އުތުރު ފަރާތުގެ ނެރުތައް ފަދައިން ހުޅަނގު-ދެކުނު ފަރާތުގެ ބައެއް ނެރުތައް ބޭރުކޮޅުން ކޮންމެ ވެސް ވަރަކަށް ބަންދުކޮށް އެތަންތަނަކީ މޫދަށް އެރެން ސަލާމަތީގޮތުން ރައްކާތެރިކަން ބޮޑު ތަންތަން ކަމުގައި ހެދިދާނެއެވެ. އެހިސާބުން އުފެދޭ ސުވާލަކީ ނެރުނޫން އެހެން ތަންތަނަށް މޫދަށް އެރޭ މީހުންގެ ރަށްކާތެރިކަމަށް މިކަމުން ހައްލެއް ލިބިދެވޭހެއްޔެވެ؟ ނޫނީ އެކަމަށް އޮތްހައްލަކީ ކޮބާހެއްޔެވެ؟\nހުޅަނގު ދެކުނު ފަރާތުގެ ހުރިހާ ނެރުތައް ބަންދު ނުކުރަން ވީ ކީއްވެހެއްޔެވެ؟\nރަށުގެ ހުރިހާ ނެރުތައް ބައްދާލުމުން ފުވައްމުލަކުގެ ބަނދަރަށް ނުވަދެވޭ މަދު ނަމަވެސް ދުވަސްތަކުގައި ދަތުރުވެރިންގެ އަރާފޭބުމާއި މުދާ ބޭލުމަށް ގޮތެއް އޮތުމަކީ ވެސް މުހިންމު ކަމެކެވެ. އެފަދަ ދުވަސްތަކުގައި ރަށް ގެނެވޭ އަވަހަށް ހަލާކުވާ ޒާތުގެ މުދާ ރަށް ބޭލޭނެ ގޮތެއް އޮތުން ވެސް މުހިންމުވެއެވެ. މިހާރު އެއީ އަހަރަކު 3-4 ދުވަސް ނަމަވެސް، މޫސުމށް އަންނަ ބަދަލުތަކާއި ގުޅިގެން، ނުވަރަ ރަށުގެ އުރު އުތރު ބިތުގައި ރަށްގިރުން ހިމާޔަތް ކުރުމަށް ތޮށިލުމަނުން ރަށުގެ ވަށައިގެން އުފެދޭ އޮއިވަރަށް ބަދަލުއައިސް އެދުވަސްތައް އިތުރުވުމަކީ ވެސް ދުރުކަމެއް ނޫނެވެ.\nއެފަދަ ހާލަތަކަށްވެސް ދުރާލާ ވިސްނާލުން މުހިންމެވެ. ގަބޫލުކުރަން ޖެހޭ ހަގީގަތަކީ ސުއޭޒްކެނެލް ނުވަތަ ޕެނަމާކެނެލް ފަދަގޮތަކަށް ފުވައްމުލަކުގެ ނެރުތައް ހުޅުވާ ލެއްޕޭނެ ގޮތް ހެދުމަކީ މާލީ ގޮތުންނާއި އިގުތިސާދީ ގޮތުން އެކަށީގެންވާ ވަރުގެ ކަމެއް ނޫންކަމެވެ.\nނެރަގަނޑު ނެރު – ފޮޓޯ: މުނީރު ހަސަން\nބޭރުގައިކޮޅުގައި ގާޖަހަިއގެން ވެސް ނެރު ބަންދުކޮށްފިނަމަ އެނެރެއްގައި ވެއްޔާއި ގާ ހަރުލައި ތިލަވަމުން ގޮސް އެނެމްފަހުން އެއްކޮސް ބެރޭނެއެވެ. ނުވަތަ ހިކޭނެއެވެ. އަދި އެތަނުގައި މުރަކައާއި ގާތަކުގެ ދިރުންތަކުން އެކުވެގެންދަނެއެވެ. މިކަމަށް ގިނަ ދުވަސްތަކެއް ނަގާފާނެއެވެ.\nއަޅުގަނޑަށް ވިސްނޭ ގޮތުގައި ފުވައްމުލަކުގެ ހުޅަނގު ދެކުނު ބިތުން ބަންދު ކުރަންވީ އަރުއްފަންނު ނެރާއި ކަނދުވަލި ފަންނު ނެރެވެ. އެދެނެރަކީ މޫދަށް އެރެން ޚާއްސަ ތަންތަނުގެ ގޮތުގައި ހަމަޖައްސައި، ތަރައްގީ ކުރެވިދާނެއެވެ. އަދި މާނޭރު ނެރާއި ނެރަނަގޑު ނެރު ރަށުގެ އަރާފޭބުމަށް ބެކަޕް ދެތަނުގެ ގޮތުގައި ހުޅުވާލާފައި ބޭއްވުން މުހިންމެވެ. އެދެނެރަކީ ރަށުގެ ބަނދަރަށް ވަނުމަށް ދަތިވާ ދުވަސްތަކުގައި، އޮއިވަރާއި ރާޅުތަކަށް ބަލައި މޫސުން އެންމެ ރަނގަޅުކޮށް އޮންނަ ދެތަނަށްވެ، އަމާންކަމާއެކު ވަދެ ނުކުތުމަށް އޮތް އެންމެ ފަސޭހަ ދެތަން ކަމުގައި ބެލެވޭތީއެވެ.\nނެރު ބަންދުކުރުމަށް – ވަންފުވައްމުލައް ޖަމްއިއްޔާގެ މެމްބަރު އަޝްރަފު ނޫމާނު ފޭސްބުކުގައި ހިއްސާ ކުރި ފޮޓޯއެއް.\nއެ ދެ ނެރު ބަންދު ނުކުރާތީ، އެތަންތަނަށް މޫދަށް އެރުމަށް ޚާއްސަ އުސޫލުތަކާއި، ގަޑިތަކެއް ކަނޑައަޅާއި ސަލާމަތީ ގޮތުން އެކަން ބަލަހާއްޓާނެ ބަޔަކު އެގަޑިތަކުގައި ބޭތިއްބުމާއި، މޫދަށް އެރޭ ހުރިހާ ދިމާލެއްގައި ފަސޭހައި އަތުޖެހޭ ހިސާބުގައި ސަލާމަތީ ތަކެތި ބަހައްޓައިގެން ކަންބޮޑުވާ މައްސަލަތަކަށް ހައްލެއް ހޯދިދާނެ ކަމަށް ގަބޫލުކުރަމެވެ\nމާނޭރު ނެރާއި އެހެން ނެރުތައް ބަންދުކުރުމަށް އެދި ސިޓީ ކައުންސިލަށް ޕެޓިޝަނެއް ހުށަހަޅައިފި\nއަނބުލު ނެރަށް ގެނބެމުން ދިޔަ ދެމީހަކު މިއަދު ސަލާމަތްކޮށްފި


League ge ehvanaigai Liverpool ah 13 point ge lead eh | Mihaaru\nލީގުގެ އެއް ވަނައިގައި ލިވަޕޫލަށް 13 ޕޮއިންޓުގެ ލީޑެއް\nލަނޑު ޖެހުމަށް ފަހު ލިވަޕޫލްގެ އަލެކްސަންޑަ އާނޯލްޑް އުފާފާޅުކުރަނީ.-- ފޮޓޯ: އޭއެފްޕީ\n27 ޑިސެމްބަރ 2019 - 06:49\nތިރީސް އަހަރު ފަހުން ލީގު ޗެމްޕިއަންކަން ހޯދުމަށް މަސައްކަތްކުރަމުން އަންނަ ލިވަޕޫލުން ރޭގެ މޮޅާ އެކު އެއް ވަނައިގައި އޮތީ 18 މެޗުން 52 ޕޮއިންޓާ އެކު އެވެ. ދެ ވަނައިގައި އޮތް ލެސްޓާ އަށް 19 މެޗުން ލިބިފައިވަނީ 39 ޕޮއިންޓެވެ. ތިން ވަނައިގައި އޮތް އެންމެ ފަހުގެ ޗެމްޕިއަން މެންޗެސްޓާ ސިޓީ އަށް 18 މެޗުން ލިބިފައިވަނީ 38 ޕޮއިންޓެވެ. ސިޓީ މިރޭ ކުޅޭ މެޗުން ރަށުންބޭރުގައި ވުލްވްސް އަތުން މޮޅުވެގެން ލީގުގެ ދެ ވަނަ އަށް އެރުމުގެ ފުރުސަތު އެބައޮތެވެ.\nގަތަރުގައި ބޭއްވި ކްލަބް ވޯލްޑް ކަޕް ތަށި ލިވަޕޫލުން އުފުލާލިތާ ހަތަރު ދުވަސް ފަހުން ކުޅުނު ރޭގެ މެޗުގައި އެ ޓީމުން ވަނީ ލެސްޓާ ދަނޑުގައި ތަފާތު މޮޅު ކުޅުމެއް ދައްކައިފަ އެވެ. މެޗުގެ ފުރަތަމަ ހާފުގައި ގިނަ ލަނޑުތަކެއް ޖަހަން ފުރުސަތު ތަނަވަސްކުރި ނަމަވެސް އެ ޓީމަށް މި ހާފުގައި ޖެހުނު ހަމައެކަނި ގޯލު ކާމިޔާބުކޮށްދިނީ މި ވަގުތު ރަނގަޅު ފޯމެއްގައި ހުރި ރޮބާޓޯ ފިރްމީނޯ އެވެ. އޭނާ މި ލަނޑު ޖެހީ އަލެކްސަންޑަ އާނޯލްޑް ދިން ބޯޅައަކުންނެވެ.\nދެ ވަނަ ހާފުގައި ލިވަޕޫލުން އިތުރު ތިން ލަނޑު ޖެހިއިރު، ދެ ވަނަ ލަނޑަކީ ލިބުނު ޕެނަލްޓީ އަކުން ޖޭމްސް މިލްނާ ޖެހި ގޯލެކެވެ. ރެފްރީ މައިކަލް އޮލިވާ މި ޕެނަލްޓީ ދިނީ އޭރިއާ ތެރެއިން ލެސްޓާގެ ޑިފެންޑަރު ޝަލްގާ ސޮޔުންޗޫ އަތުގައި ބޯޅައިން ޖެހުމުންނެވެ. ލިވަޕޫލްގެ ތިން ވަނަ ގޯލު އާނޯލްޑް ދިން ބޯޅަ އަކުން ފިރްމީނޯ ޖެހިއިރު، ފަހު ގޯލު ޖެހީ މެޗުގެ މޮޅު ކުޅުންތެރިޔަކަށް ހޮވުނު 21 އަހަރުގެ ފުލްބެކް އާނޯލްޑް އެވެ.\nމި ނަތީޖާއާ އެކު މިއީ ލީގުގެ ތާރީހުގައި ލިވަޕޫލުން ފުރަތަމަ 17 މެޗުން ބަލިނުވެ ނިންމާލި ފުރަތަމަ ފަހަރެވެ.\nލީގުގައި ރޭ ޔުނައިޓެޑް ވަނީ ފަހަތުން އަރައި 4-1 އިން ނިއުކާސަލް ޔުނައިޓެޑް އަތުން މޮޅުވެފަ އެވެ. މެތިއު ލޯންގްސްޓާފްގެ ގޯލުން ނިއުކާސަލް އިން ލީޑުނެގި މި މެޗުގައި ޔުނައިޓެޑްގެ ގޯލުތައް ޖެހީ އެންތަނީ މާޝިއަލް ދެ ގޯލާއި މޭސަން ގްރީންވުޑް އަދި މާކަސް ރެޝްފޯޑް އެވެ. ޗެލްސީ ކުޅުނު މެޗުން 2-0 އިން ސައުތެމްޓަން އަތުން ބަލިވިއިރު، މިއީ 2012 ވަނަ އަހަރަށް ފަހު ލީގުގައި ޗެލްސީން އަމިއްލަ ދަނޑުގައި ޖެހިޖެހިގެން ދެ މެޗުން ބަލިވި ފުރަތަމަ ފަހަރެވެ.\nމިކޭލް އާޓެޓާގެ ކޯޗުކަމުގައި ކުޅުނު ފުރަތަމަ މެޗުން އާސެނަލް ވަނީ ރޭ ބޯންމައުތާ 1-1 އިން އެއްވަރުވެފަ އެވެ. ޑޭން ގޯސްލިން ބޯންމައުތަށް ލީޑުނަގައިދީފައިވަނިކޮށް އާސެނަލަށް އެއްވަރުކޮށްދިނީ ޕިއޭ އެމެރިކް އޮބާމަޔަން އެވެ. ހޯސޭ މޮރީނިއޯގެ އިރުޝާދުގެ ދަށުން ކުޅޭ ޓޮޓެންހަމުން ފަހަތުން އަރައި 2-1 އިން ބްރައިޓަން އަތުން މޮޅުވިއިރު، މަޝްހޫރު ކޯޗު ކާލޯ އަންޗެލޮޓީގެ ކޯޗުކަމުގައި އެވަޓަން ކުޅުނު ފުރަތަމަ މެޗުން ވަނީ ބާންލީ އަތުން 1-0 އިން މޮޅުވެފަ އެވެ.\nއާސެނަލް ޗެލްސީ ޓޮޓެންހަމް އިންގްލިޝް ޕްރިމިއާ ލީގް ލިވަޕޫލް ލެސްޓާ ސިޓީ\nލިވަޕޫލުން ތިހެން އަދި މޮޅުވިޔަސް. މީ މެންޔޫ ގެ ތައްޓެއް. #ހަގީގަތް\nޗެލްސީ ވަރަށް ކަޑަމެޗުތަކުން މިބަލިވަނީ


Santiago Bernabéu gai Real kolhah goal jehi Tana, ''Canery reendhoo'' ah alvadhaau kiyai raajje ah - One Online\nލާސް ޕާމާސްއަށް ކުޅުނުއިރު ރެއާލް ކޮޅަށް ގޯލު ޖަހައި ޓާނާ އުފާފާޅުކުރަނީ --- ފޮޓޯ/ ގެޓީ\nސަންތިއާގޯ ބާނަބޭއޫގައި ރެއާލް ކޮޅަށް ގޯލު ޖެހި ޓާނާ، "ކެނެރީ ރީނދޫ"އަށް އަލްވަދާއު ކިޔައި ރާއްޖެއަށް\nސަންތިއާގޯ ބާނަބޭއޫ ސްޓޭޑިއަމްގައި ސާޖިއޯ ރާމޯސް ކައިރިން ނައްޓާލައިފައި ގޯލު ޖެހި ސްޕެއިންގެ މިޑްފީލްޑަރެއް ދިވެހި ޕްރިމިއާ ލީގަށް އައުމާއެކު ގިނަ ބައެއްގެ ޝައުގުވެރިކަން އެކަމަށް ހުއްޓިއްޖެއެވެ. މާޒިޔާއިން އިއްޔެ އިއުލާން ކުރި ޕެޑްރޯ ޓަނައުސޫ ޑޮމިނިގޭޒް (ޓާނާ) ގެ ކެރިއަރަކީ ޝައުގުވެރި ކެރިއަރެކެވެ. ސްޕެއިންގެ ފުޓުބޯޅައިގެ ކެރިއަރެކެވެ. އުފަންވީ ޓާނާގެ ހޯމް ކްލަބު ނިސްބަތްވާ ލާސް ޕާމާސްގެ ކެނެރީ އައިލެންޑްއަށެވެ. ލާސް ޕާމާސްގައި ގިނަ ދުވަސްތަކެއް ހޭދަކޮށް އެ ކްލަބާއެކު ލަލީގާގައިވެސް ކުޅެފައި، ޓާނާ ކުއްލިއަކަށް ރާއްޖެއަށް މިސްރާބު ހިފުން ވީ ދިވެހި ލީގު ޝައުގުވެރި ކޮށްލި ކަމަށެވެ.\nޓާނާއަށް އެއީ އުނދަގޫ ނިންމުމެކެވެ. އެއީ ހޯމް ކްލަބު، ހޯމް ޓައުން ދޫކޮށް އަންނަން ޖެހުނީތީއެވެ. ޓާނާގެ ވަދާއީ މެސެޖުގައި އެވާހަކަ ސާފުކޮށްދިންވެސް މެއެވެ. އުމުރުން 31 އަހަރުގައި ރާއްޖެ ފަދަ ގައުމަކަށް ޓާނާގެ ކެރިއަރުގެ މިސްރާބު ހިފުންވީ ތަފާތު ޗެލެންޖަކަށް އޭނާ ނިންމި ނިންމުމަކަށެވެ. މާޒިޔާއަށް ސޮއިކޮށް ޓާނާ ބުނެފައި ވަނީ ބޭނުން ވަނީ މާޒިޔާގެ ފެންވަރު އެހެން ކްލަބުތަކަށް ދައްކަން ކަމަށެވެ. ކޮންމެއަކަސް ޓާނާ ވެގެންދާނީ ރާއްޖޭގެ ލީގުގެ ތާރީހުގައި ކުޅޭ އެންމެ ލެވެލް މަތި އެއް ކުޅުންތެރިޔާއަށެވެ. ޓާނާ އަތުގައި ލަލީގާގެ 88 މެޗެއްގެ ތަޖުރިބާ އެބައޮތެވެ. ޔޫރަޕްގެ ބޮޑެތި ސްޓޭޑިއަމްތަކުގައި ކުޅެ، ދުނިޔޭގެ އެންމެ މަތީ ފެންވަރުގެ ކުޅުންތެރިންނާ ދެކޮޅަށް ކުޅުމުގެ ތަޖުރިބާވެސް ޓާނާގެ އެބަހުރިއެވެ.\nކެރިއަރަށް ނަޒަރެއް، ރެއާލް ކޮޅަށް ދެމެޗެއްގައިވެސް ގޯލު ޖެހި\nޓާނާ މެސީ ހިފަހައްޓަން މަސައްކަތް ކުރަނީ --- ފޮޓޯ/ ގެޓީ\nޓާނާ ސީނިއަރ ކެރިއަރު ފެށީ ވިލާ ސަންޓާ ބްރިގީޑާއިންނެވެ. އޭގެ ފަހުން ވެސިންޑާރިއޯގެ އެކި ޑިވިޝަންތަކުގެ ޓީމުތަކަށް ޓާނާ ކުޅެފައިވާ އިރު، އޭނާގެ ހޯމް ޓީމު ލާސް ޕާމާސްގެ ސީ ޓީމުން އެ ކްލަބުގެ ދަތުރު ފެށީ 2012 ވަނަ އަހަރުއެވެ. ޓާނާ ލާސް ޕާމާސްއާއެކު ދަތުރު ފެށި ހިސާބަކީ ކްލަބަށްވެސް ތާރީހީ ވަގުތުކޮޅެކެވެ. އެޓީމުން 1970-80 ގެ އަހަރު ތަކުގައި ސްޕެއިންގެ ފުރަތަމަ ޑިވިޝަންގައި 19 އަހަރު އޮތުމަށްފަހު، އަލުން އެ ފެންވަރަށް ދާން އޭރު ދިޔައީ މަސައްކަތް ކުރަމުންނެވެ. ޓާނާއަށް ކްލަބުގެ އުންމީދީ ދުވަސްތަކެއްގައި އެ ކްލަބަށް ހިދުމަތްކުރެވުން ވީ ކެރިއަރުގައި އެންމެ ބޮޑު ކާމިޔާބީއަށެވެ.\nދެހާސް ތޭރަ ވަނަ އަހަރުން 2020 ވަނަ އަހަރަށް ޓާނާ ލާސް ޕާމާސްގެ ސީނިއާ ޓީމުގައި ކުޅެފައިވާ އިރު، އެ މުއްދަތުގެ ތެރޭގައި 2015 ވަނަ އަހަރުން 2018 ވަނަ އަހަރަށް ލާސް ޕާމާސް ކުޅުނީ ސްޕެއިންގެ ފުރަތަމަ ޑިވިޝަންގައެވެ.\nޓާނާ ވަނީ ލާސް ޕާމާސްއަށް 129 މެޗު ކުޅެފައެވެ. ކްލަބުގައި ޓާނާ ވަނީ ކުރިން ބާސެލޯނާއަށް ކޯޗުކަން ކޮށްދިން ގޫގޭ ސެޓިއަންގެ އިރުޝާދުގެ ދަށުންވެސް ކުޅެފައެވެ. އެ ދުވަސްވަރަކީ ޓާނާގެ ކެރިއަރުގައިވެސް ކާމިޔާބު ދުވަސްތަކެކެވެ. ރެއާލް މެޑްރިޑް ކޮޅަށް ދެ މެޗެއްގައި ޓާނާ ގޯލު ޖެހިއެވެ. އެންމެ ތާރީހީ މެޗަކަށް ޓާނާގެ ކެރިއަރުގައި ވާނީ 2017 ވަނަ އަހަރު ސަންތިއޭގޯ ބާނަބޭއޫގައި ރެއާލްއާ ދެކޮޅަށް ލާސް ޕާމާސްއިން ނުކުތް މެޗެވެ.\nއެ މެޗު 3-3 އިން އެއްވަރު ވެގެން ނިމުނު އިރު، މެޗުގެ 10 ވަނަ މިނެޓުގައި ޓާނާގެ ގޯލު ފެނުނީ ހިތްގައިމު ކޮށެވެ. ސާޖިއޯ ރާމޯސް ނައްޓާލައި، އޭރިއާ ތެރެއަށް ވަދެ ޓާނާ ގޯލު ޖެހީ ކީޕަރަށް ހުރި ކޭލޯ ނަވާސް ބީޓް ކޮށްލައިފައެވެ. އޭގެ ފަހުން ސެވިއްޔާ ކޮޅަށްވެސް ޓާނާ ވަނީ އެ ސީޒަނުގައި ގޯލު ޖަހައިފައެވެ. ލާސް ޕާމާސްގެ ރައީސް މިގޭލް އެންހޭލް ރަމިއަރޭޒް ވިދާޅުވިހެން ޓާނާއަކީ ލާސް ޕާމާސްގެ އެންމެންގެ ލޯބި ހޯދި "ހޯމް ބޯއީ" އެކެވެ.\nކްލަބުގައި ހިތްހަމަ ޖެހުމުގައި ކުޅެމުން އަންނަނިކޮށް ޓާނާގެ ކެރިއަރުގައި ނާއުންމީދުތަކެއްވެސް ދިމާވިއެވެ. އަހުލާގީ މައްސަލަތަކެއްގައި ކަމަށް ބުނެ، ޓާނާގެ ކޮންޓްރެކްޓްވެސް ލާސް ޕާމާސްއިން ކުއްލިއަކަށް 2020 ވަނަ އަހަރު ބާތިލު ކުރި އިރު، އެ މައްސަލައިގައި ޓާނާ ކޯޓަށްވެސް ދިޔައެވެ. އެ ހުރިހާ ކަމެއްގެ ތެރެއިންވެސް ކެރިއަރު ކުރިއަރުވަން ޓާނާ ޕީކުގައި މިސްރާބު ޖެހީ ދެކުނު އޭޝިއާއަށެވެ. އެއީ ރާއްޖޭގެ ލީގަށެވެ. ޔަގީންނުންވެސް ފައިސާއަށްވުރެ ބޮޑަށް ޓާނާގެ ނިންމުން ބިނާވަނީ އާ ޗެލެންޖަކަށެވެ.\nމީގެ ކުރިން ޓާނާ އޭޝިއާގައި ހޭދަކުރީ 2019 ވަނަ އަހަރެވެ. 2019 ވަނަ އަހަރު ޓާނާ ހޭދަކުރީ ޗައިނާގެ ކްލަބެއް ކަމަށްވާ ޒެއިޖިއާން ގްރީންޓައުންގައެވެ. އެ ކްލަބުގައި ޓާނާ ހޭދަކުރި އަހަރަކީ ލޯން އެއްބަސްވުމެއްގެ ދަށުން ހޭދަކުރި އަހަރެކެވެ. މިދިޔަ އަހަރު ޓާނާ ފެނުނީ ސްޕެއިންގެ ދެވަނަ ޑިވިޝަން ޓީމެއް ކަމަށްވާ އަލްބަސޭޓޭއިންނެވެ. އެ ކްލަބަށް ގޮސް ހުރީ ހިލޭ ޓްރާންސްފާއެއްގައެވެ. އެ ކްލަބުގައި ހުރެފައި ރާއްޖެ އައި ނަމަވެސް ޓާނާގެ އަލް ވަދާއު އަމާޒުވީ ލާސް ޕާމާސްއަށެވެ.\nލާސް ޕާމާސްއަށް އަސަރުގަދަ އަލްވަދާއެއް، ދެން އޮތީ ރާއްޖޭގައި ފެންވަރު ދެއްކުން\nޓާނާ މާޒިޔާ ޖާޒީއާއެކު --- ވަން ފޮޓޯ/ ޔޫސުފް ސޮފްވާން\nޑިސިޕްލިން މައްސަލައެއްގައި ޓާނާގެ ކޮންޓްރެކްޓް ކްލަބުން ބާތިލު ކޮށްލިކަމަށް ބުނެފައިވާތީ އެ މައްސަލަ ކޯޓަށްވެސް ގޮސްފައިވެއެވެ. މައްސަލައިގައި ކޯޓު ކޭސް ކާމިޔާބުކުރީ ޓާނާއެވެ. އެ މައްސަލައިގައި ޓާނާއާއި ލާސް ޕާމާސްއިން އެއްބަސްވީ ސެޓަލްމެންޓަކަށް ގޮސް، މައްސަލަ ނިންމާލާށެވެ. ލާސް ޕާމާސްގެ ރައީސް ރަމިއެރޭޒް ވަނީ އެ މައްސަލައިގައި ކަންކަން ސާފުކޮށްދީ ކްލަބުން ޓާނާއާ ދޭތެރޭ އަބަދުވެސް ގާތްކަން ބާއްވާނެ ކަމަށް ބުނެފައެވެ.\nއެ މައްސަލައަށް ކޮންމެވެސް ވަރަކަށް ބަލައިލަން ޖެހުނީ ޓާނާގެ ވަދާއީ މެސެޖުގައި ލާސް ޕާމާގެ ސަޕޯޓަރުންނަށް އެ ވާހަކަތައް ސާފު ކޮށްދީފައިވާތީއެވެ.\n"އަހަރެން ހަޔާތް އެ ކްލަބެއްގެ މައްޗަށް ބިނާވެފައި އޮތް (ލާސް ޕާމާސް)އާއެކު އަހަރެން ބިނާކުރި ކެރިއަރު މިހާރު ވަނީ ނިމުމަކަށް އައިސްފައި. ލާސް ޕާމާސްގެ ރީނދޫ ޖާޒީއަށް އަހަރެން ކުޅުނީ ޝަރަފާއެކު. މި ކެރިއަރު ނިންމާލަން ގަސްދުކުރި ވަރަށް ވުރެ މާ އަވަހަށް ނިމިގެން މިދިޔައީ. އެއީ ހިތްދަތިކަމެއް. އަހަރެންގެ ފަރާތުންވެސް ގޯސްތަކެއް ހެދިފައި ހުންނާނެކަން ޔަގީން. އެކަމަކު އަބަދުވެސް ބުނަމުން ދާނަން އަހަރެން އަބަދުވެސް އަމަލުކުރީ ޕްރޮފެޝަނަލްކޮށް. އަހަންނަކީ އެއްވެސް އަހުލާގީ މައްސަލައެއް ހުރި ކުޅުންތެރިއެއް ނޫންކަން މައްސަލައިން ފާހަގަވާނެ. އެކަން ޔަގީން ކުރަން،" ޓާނާ ބުނެފައިވެއެވެ.\nޓާނާ އިތުރަށް ފާހަގަކޮށްފައި ވަނީ ކްލަބުގެ އެތައް ކަމެއްގައި ނޭނގިވެސް ގުރުބާނީތަކެއް ވެފައިވާނެ ކަމަށާއި، އަމިއްލަ ދިރިއުޅުމަށްވުރެވެސް ކްލަބު އިސްކޮށް، އެތަކެއް ބުރަ މަސައްކަތެއްގައި ދާ އޮހޮރުވާފައިވާނެ ކަމަށެވެ.\n"ލާސް ޕާމާސްއަށް ކުޅުމަކީ އަހަރެން އެންމެ ކުޑައިރުން ފެށިގެންވެސް ދެކެމުން އައި ހުވަފެން. އެއީ އުނދަގުލުން ނަމަވެސް މިހާރު އަހަރެން ހާސިލު ކޮށްފައިވާ ހުވަފެނެއް. އެއީ އެތަކެއް ދުވަހެއްގައި އޮހޮރި ދާ. އެކަމަކު އޭގެން ކޮންމެ ދާ ތިއްކަކީވެސް ވޯތު ދާތިއްކެއް. އަހަރެން ހުރީ ކްލަބުގައި އުފަލުން. އަހަންނަށް ލާސް ޕާމާސްއަކީ އަދިވެސް ހޯމް. މި އަލްވަދާއު ކިޔަން ޖެހުމަކީ އުނދަގޫ ކަމެއް. ވަރަށް ބޮޑު ހިތާމައެއް. އެހެންނަމަވެސް ކްލަބު ދޫކޮށްލަނީ ފުރިހަމަ އިހުތިރާމާއެކު. އެކަމަކު ނިންމުން ނިންމީ އާއިލާއާއެކު ކެރިއަރަށް މަސައްކަތް ކުރުމަށް. ކޮންމެ ކަމެއް ވެފައި އޮތަސް، ސަޕޯޓަރުންނަށް ލޯތްބާއެކު ޝުކުރު އަދާކުރަން،" ޓާނާ ބުނެފައިވެއެވެ.\nޓާނާ ބުނީ ލާސް ޕާމާސްއަކީ އޭނާ ކުޅުންތެރިއެއްގެ ގޮތުގައި ބައްޓަން ކޮށްދިން ކްލަބު ކަމަށާއި، އެ ކްލަބަށް ތާ އަބަދު އިހުތިރާމު އޮންނާނެ ކަމަށެވެ.\nހޯމް ކްލަބު ދޫކޮށް ޓާނާ ރާއްޖެ އައީ އާ ޗެލެންޖަކަށެވެ. އޭއެފްސީ ކަޕާއި ރާއްޖޭގެ ލީގަކީ އޭނާއަށް އޮތް ޗެލެންޖެވެ. ރާއްޖެއަށް މަރުހަބާއެވެ. ދެން އޮތީ ނަތީޖާއަށް ބެލުމެވެ.\nގުޅޭ ޓެގު ދިވެހި ޕްރިމިއާ ލީގު ސްޕެނިޝް ލަލީގާ ރެއާލް މެޑްރިޑް ފުޓްބޯޅަ މާޒިޔާ ސްޕޯޓްސް އެންޑް ރެކްރިއޭޝަން ކްލަބު ޓްރާންސްފާ މާކެޓް


ނުފިލާނޭ މިހިތަކުން… 23 – Esfiya\nހުވާކޮށްފައި ބުނަން ލޯބިވޭ\nކަލާ ދެކެ އިންތިހާ ލޯބިވޭ\nހުވާކޮށްފައި ބުނަން ހިތް ގަޔާވޭ\nމި ޖާނު ދޭނަމޭ ލޯބިން ހުވާ\n“ވެއަރ އާރ ޔޫ މެހެކް؟..” ފެންކަޅިވަމުން ދިޔަ ލޯ މަރާލަމުން މާކިން ކޮޅަށް ތެދުވިއެވެ. އަދި އިތުރަށް މަޑު ކުރުމެއްނެތި ކޮޓަރިއަށް ވަދެ ސައިކަލު ތަޅުދަނޑި ހިފައިގެން ދުވެފައި ކަހަލަ ގޮތަކަށް ގެއިން ނުކުންނަން ހިނގައިގަތެވެ. މާކިންއަށް ގޭގެ ދޮރާއި ހަމައަށް ދެވުނު ވަގުތުވީ ދޮރުގައި ޓަކި ޖަހަންފެށި ވަގުތަށެވެ. އޭރު ފަހަތުގައި ޝުބާއާއި އިޝާންވެސް ތިއްބެވެ. ޓަކީގެ އަޑު އިވުމާއިއެކު މާކިންގެ ހިތުގެ ތެޅުން ކުރިއަށްވުރެވެސް ބާރުވެލިއެވެ. އެއީ މެހެކް ކަމުގައި ވުމަށް އެދި ހިތާއި ހިތުން ދުޢާ ކުރަމުން ލޯ މަރާލައިގެން ހުރެ ލަސްލަހުން ދޮރު ހުޅުވާލިއެވެ.\nލޯ ހުޅުވާލި ވަގުތު ދޮރުމަތީގައި ތާޒާ ހިނިތުންވުމާއިއެކު ހަމަޖެހިލައިގެން ހުރި މެހެކް ފެނުމާއިއެކު މާކިންއަށް ދޫކޮށްލެވުނީ ފުން ނޭވާއެކެވެ. އަދި ކުއްލި ހަރަކާތަކާއިއެކު މެހެކްގެ އަތުގައި ހިފާ ގޭތެރެއަށް ދަމައިގަންނަމުން އޭނާގެ މޭގައި މެހެކް ހައްޔަރުކޮށްލިއެވެ. އެމަންޒަރު ފެނުމާއިއެކު ފަހަތުގައި ހުރި ޝުބާ އަސަރުގަދަ ހިނިތުންވުމަކާއިއެކު އިޝާންގެ އަތުގައި ހިފާލިއެވެ. މާކިން މެހެކްދެކެ ވާ ލޯބީގެ މަތިވެރިކަން އެދެމަފިރިންނަށްވެސް އިހުސާސްވާ ފަދައެވެ.\n“މާކިން..” މާކިންގެ އަތުގެ ތެރޭގައި ހައްޔަރުވެފައި ހުރި މެހެކްއަށް ފަރާތަކަށް ގުޑިވެސް ނުލެވުނެވެ. އޭނާގެ ގައިގައި ބާރަށް ހިފަހައްޓާލައިގެން، ފުން ނޭވާތަކެއް ލަމުން ދިޔައިރު މާކިންގެ ހަމައިން ނައްޓާފައިވާ ހިތުގެ ތެޅުމުގެ އަޑު މެހެކްއަށް ސާފުކޮށް އިވެމުން ދިޔައެވެ. މާކިންގެ އެ ގާތްކަމުގެ ސަބަބުން ލަދުވެތިކަން ވެރިވަމުން ދިޔަ މެހެކްގެ ހިތްވެސް ތެޅެމުން ދިޔައީ ހީ ނުކުރާހާ ބާރަށެވެ.\n“މާކިން.. ހޭއި.. ކިހިނެތް ވީތަ؟..” ނިކަން އުނދަގުލުން މާކިންގެ ދަތްދޮޅިއާއި ހިސާބަށް އަތް ފޯރުކޮށްލުމަށްފަހު މެހެކް ވާހަކަ ދެއްކިއެވެ. ލޯ މަރާ ބާރުކޮށްގެން ހުރި މާކިންއަށް ލޯ ހުޅުވާލަންވެސް އެނގުނީ ދެނެވެ. ލަމުން ދިޔަ ފުން ނޭވާތައް ހަމައަކަށް އަޅުވަމުން ލަސް ހަރަކާތްތަކަކާއި އެކު އޭނާ މެހެކްގެ ހަށިގަނޑުން ދޫކޮށްލިއެވެ. “ކޮންތާކުން ތިއައީ؟.. ކީއްވެ ފޯނު ނުނެގީ.. ގުޅިކަން ނޭނގުނީތަ؟..” މާކިންގެ އަޑުގައިވާ މަޑުމައިތިރި އެހެނަސް ނުރައްކާތެރި ގޮތުގެ ސަބަބުން މެހެކްގެ ގައިން ހީބިހި ނަގައިގެން ދިޔައެވެ.\n“މްމް.. ޓިއުޝަން ނިންމާފަ.. ކުޑަ ކަމެއް ކޮށްލީ.. މްމް.. ގުޅިކަން އެނގުން..” މާކިންގެ މޫނުގައިވާ ސީރިއަސްކަން ފެނުމުން މެހެކްއަށް ވާހަކަ ދެއްކުނީ ޖެހިލުންވެ ހުރެއެވެ.\n“ގުޅިކަން އެނގުނު؟.. ގަސްދުގަ ފޯނު ނުނެގީތަ ހަމަ؟..” މިފަހަރު އެއަޑުން ފާޅުވީ ހަރުކަށިކަމެވެ. އެއާއިއެކު މެހެކް ހިންދިރުވާލަމުން ބޮލުގެ އިޝާރާތުން އާއެކޭ ބުނެލީ ކުށްވެރިއަކު ފަދައިންނެވެ.\n“ހައު ކުޑް ޔޫ……” މެހެކްގެ މޫނުގައި ހިފަހައްޓާލުމަށްފަހު މާކިން ބުނެލީ ހަމަ އެކަނި އެހެންނެވެ. ލޯ މަރާ ތަގުޅިކޮށްގެން ހުރި މެހެކްގެ މޫނަށް އިރުކޮޅަކު ބަލަހައްޓައިގެން ހުރުމަށްފަހު އޭނާ ހަލުވި ފިޔަވަޅުތަކެއްގައި ގޮސް ކޮޓަރިއަށްވަދެ ދޮރު ލައްޕާލިއެވެ. މާކިން އެދިޔައީ ހިތްހަމަ ނުޖެހިފައި ހުރެކަން އެނގުމުން މެހެކް ތުންފަތުގައި ދަތް އަޅާލަމުން ޝުބާއަށާއި އިޝާންއަށް ބަލާލީ އެހީއަކަށް އެދޭ ފަދަ ގޮތަކަށެވެ.\n“ކެން ހުރީ ވަރަށް ކަންބޮޑުވެފަ.. އޭނައަކީ އެހާ އަވަހަށް ކަންކަމާ ހާސްވާ މީހެއް ނޫން.. ކީއްވެ ލަސްވާނެ ވާހަކަ ނުބުނީ.. ވަރަށް ހިތްހަމަ ނުޖެހިގެން ކަންނޭނގެ އެދިޔައީ..” ޝުބާ މެހެކްއާއި މުޚާތަބުކޮށް ވާހަކަ ދެއްކީ މަޑުމައިތިރިކޮށެވެ.\n“ހީ ރިއަލީ ލަވްސް ޔޫ މެހެކް..” ޝުބާގެ ވާހަކައާއި ބައިވެރިވެލަމުން އިޝާންވެސް ބުނެލިއެވެ. މާކިންގެ ހާލަތު ހުރިގޮތުން އެދެމީހުންވެސް ކަންބޮޑުވެފައިވާކަން އެމީހުންގެ މޫނުމަތިން ފާޅުވޭވޭ ހުއްޓެވެ. މާކިންއާއި މެދު ކަންތައް ކުރެވުނު ގޮތުން ކޮންމެސް ވަރަކަށް ދެރަވިޔަސް މެހެކްގެ މޫނުމަތިން ހާސްކަމުގެ ކަންފުޅެއްވެސް ނުފެނެއެވެ.\n“ވާހަކަ ދައްކާލަން މިދަނީ.. އަންޑަރސްޓޭންޑް ވާނެ.. އެކަމު ތިދެމީހުން ރިވައިސް ކުރަން ފަށާ.. ވޭސްޓް ކުރާނެ ވަގުތެއް ނެތް..” މެހެކް އާދައިގެ ގޮތަކަށް ވާހަކަ ދައްކާލަމުން އޭނާ ނޯޓް ކޮށްލާފައި ހުރި ބައެއް ސުވާލުތައް އެދެމީހުންނާއި ހަވާލު ކުރުމަށްފަހު މާކިންގެ ކޮޓަރިއާއި ދިމާއަށް ހިނގައިގަތް އިރު ޝުބާއާއި އިޝާން ތިބީ ހަމަޖެހިފައެވެ. އެމީހުންނާއި ބަލާފައި މެހެކްގެ އުމުރުގެ ދޮށީކަމުން އޭނާ ބުނާ ގޮތްގޮތަށް ކަންތައް ކުރުމަކީ އެމީހުންނަށް އުނދަގޫ ކަމެއް ނޫނެވެ. ގާތް ރަހްމަތްތެރިއަކަށް ދޭންޖެހޭ މަގާމުގެ އިތުރުން މެހެކްއަށްޓަކައި ޚާއްސަ ގަދަރެއް އެމީހުންގެ ހިތުގައި ދެވިފައިވެއެވެ.\nކޮނޑުގައި އަޅުވާފައި ހުރި ދަބަހުގައި ބާރަށް ހިފަހައްޓާލައިގެން ހުރި މެހެކް މާކިންގެ ކޮޓަރީގެ ދޮރު ހުޅުވާލީ ޓަކި ޖަހާލުމުންވެސް އޭނާގެ ޚަބަރެއް ނުވުމުންނެވެ. ދޮރު ހުޅުވާލުމާއިއެކު ދެއަތުން މޫނު ފޮރުވާލައިގެން އެނދުމަތީގައި އިށީނދެ އިން މާކިން ފެނުމާއިއެކު އޭނާގެ ހިތުގެ ހިނގުން ބަދަލުވެލިއެވެ. އަދި ލަސް ފިޔަވަޅުތަކެއްގައި ގޮސް މާކިންގެ ކުރިމަތީގައި ދެކަކޫ ޖައްސާލަމުން އިށީނދެލުމަށްފަހު އޭނާގެ މޫނުގައި ތަތްކޮށްލާފައިވާ ދެއަތް ނައްޓާ މެހެކްގެ އަތުގެ ތެރޭގައި ހައްޔަރުކޮށްލިއެވެ. އެވަގުތު އޭނާއާއި ހަތަރުކަޅި ހަމަކޮށްލުމާއިއެކު ފެނުނު މާކިންގެ ދެލޮލާއި މޫނުން މެހެކްއަށް ސިފަވީ ކަންބޮޑުވުމާއި ހާސްކަމެވެ.\n“ސޮރީ.. އަސްލު މާކިންއަށް ސަޕްރައިޒެއް ދޭން ވެގެން..” މާކިންގެ ފުން ދެލޮލަށް ބަލަހައްޓައިގެން އިނދެ މެހެކް ބުނެލިއެވެ. އަދި އަވަސް ހަރަކާތަކާއިއެކު ކައިރީގައި ހުރި ދަބަސް ހުޅުވާލުމަށްފަހު އޭގެން ނެގީ ކަޅު ކުލައިގެ ފިރިހެން އަނގޮޓިއެކެވެ. އެއާއިއެކު ޠަބީޢަތު ގޯސްވެފައިވާ މާކިންގެ މޫނުމަތީގެ ކުލަވަރު ބަދަލުވެގެން ދިޔައީ ހައިރާން ކަމަށެވެ.\n“މި ގިފްޓް ގަންނަން ދިޔައީ.. ސަޕްރައިޒް ވީމަ ބޮޑަށް އުފާވާނެ ކަމަށް ހީކުރީ.. އެކަމު މާބޮޑަށް ހާސް ކޮށްލެވިއްޖެ ދޯ.. ސޮރީ.. ” މެހެކް ކުޑަ ކުޑަ ހިނިތުންވުމަކާއިއެކު ވާހަކަ ދައްކަން ފެށުމުން މާކިންގެ މޫނުމަތިން އުފާވެރިކަން ފެންނަން ފެށިއެވެ. ބޯ އަރިކޮށްލައިގެން މެހެކް ދައްކާ ވާހަކަތައް އަޑު އަހަން އެމޫނަށް ބަލަހައްޓައިގެން އިން އިރު ހީވަނީ އޭނާގެ ދުނިޔޭގައި މެހެކް ފިޔަވައި އިތުރު އެއްވެސް އެއްޗެއް ނުވާހެންނެވެ.\n“މްމް.. އަހަރެންވެސް.. ބޭނުންވީ.. މާކިންގެ އަތުގައިވެސް.. މި ލޯބީގެ.. ނިޝާނެއް އިންނަން..” މެހެކްގެ އަތުގައި އޮތް އަނގޮޓި މާކިންގެ ވައަތު ކަށި އިނގިލީގައި އަޅުވާލަދެމުން މެހެކް ވާހަކަ ދެއްކީ ނިކަން މަޑުމަޑުންނެވެ.\n“އައި ލަވް ޔޫ މާކިން..” އަނގޮޓި އަޅުވާލަ ދިނުމަށްފަހު މާކިންގެ އަތުގައި ބާރަށް ހިފަހައްޓާލަމުން މެހެކް އޭނާގެ ލޯބިވެތި ނަޒަރު މާކިންގެ މޫނަށް ހުއްޓާލިއެވެ. އޭރު މެހެކް ބުނެލި އެއްޗެއް އަޑު އިވިފައި މާކިންއަށް އިނދެވުނީ އުފަލުން ގޮސް ބަސް ހުއްޓިފައެވެ. މެހެކް ހަގީގަތުގައިވެސް އޭނާދެކެ ލޯބިވާ ވާޙަކަ ބުނީ ހެއްޔެވެ؟ އެ ލޯބީގެ ރަމްޒެއް އޭނާގެ އަތުގައި ރައްކާ ކުރީ ހެއްޔެވެ؟\n“އަދި.. އަދި އެއްފަހަރު..” މެހެކް އެޅުވި އަނގޮޓިއަށް ފުން ނަޒަރެއް ދެމުން މާކިން ހުރިހާ ދަތްތައް ފެންނަ ވަރަށް ހިނިތުން ވެލުމަށްފަހު ބުނެލިއެވެ. އެއާއިއެކު ލަދުރަކި ހީނލުމަކާއިއެކު މެހެކް އަނެއްކާވެސް “އައި ލަވް ޔޫ ” އޭ ބުނެލުމުން މާކިން އަޑު ގަދަ ހިނިގަނޑަކާއިއެކު މެހެކްގެ ގައިގައި ބައްދާލިއެވެ.\n“އޯވްވް.. އައި ލަވް ޔޫ ޓޫ މައި މެހެކް..” މާކިންގެ އަޑު ނުކުތް އިރު އެއަޑުގައިވާ އުފާވެރިކަމުން ހީވަނީ ދުނިޔޭގައި ވާހާ އުފަލެއް އޭނާއަށް ލިބިފައި ވާހެންނެވެ. މީގެ ވަގުތުކޮޅެއް ކުރިން އެހިތުގައި އުފެދުނު ކަންބޮޑުވުމާއި، ހާސްކަމުގެ މަތިންވެސް މިހާރު އޭނާ ހަނދާން ހުރިހެންނެއް ހިއެއް ނުވެއެވެ. މެހެކްދެކެ އޭނާއަށް ވެވިފައި އެވަނީ އެހާ ތެދުވެރި، ސާފު ލޯތްބެކެވެ.\nދުވަހުގެ ބާކީ ބައި މެހެކްއާއި މާކިންވެސް ހޭދަކުރީ އުފާވެރިކަމާއި ހިތްހަމަޖެހުމާއިއެކުއެވެ. މެހެކްގެ ސަބަބުން މާކިން ވެފައި ހުރި ހާސް ފިލާ، ހަމަޖެހުނުލެއް އަވަސްކަމުން އިޝާންއާއި ޝުބާ ހައިރާންވީ ނަމަވެސް މާކިންގެ އަތުގައި އަޅާފައިވާ އަނގޮޓި ފެނުމާއިއެކު އެމީހުންނަށްވެސް ވަރަށް ފަސޭހައިން ވީގޮތް އެނގުނެވެ. އަމިއްލަ ކަންތައްތަކާއި ސަކަރާތްތައް އެއްފަރާތް ކުރުމަށްފަހު ހަތަރު މީހުންވެސް ބާކީ ހުރި ވަގުތުތައް ހޭދަ ކުރީ ނުހަނު ސީރިއަސްކަމާއިއެކު އިމްތިޙާނަށް ތައްޔާރު ވުމުގައެވެ. މެހެކްއަށް މާބޮޑަށް މުޠާލިޢާ ކުރުން މުހިންމު ނުވިޔަސް ޓީޗަރެއްގެ ގޮތުގައި އަނެއް ތިން މީހުންނަށް އެއްޗެހި ބުނެދިނުމުގައި އޭނާވެސް އެމީހުންނެކޭ އެއްވަރަށް ވަގުތު ހޭދަ ކުރިއެވެ.\nއިމްތިޙާންތަކަށް ފަރުވާތެރިކަމާއިއެކު ތައްޔާރުވަމުން މެހެކްއާއި މާކިން އަދި ޝުބާއާއި އިޝާންވެސް އިމްތިޙާންތައް ކުރިއަށް ގެންދިޔައީ ސަމާލުކަމާއިއެކުގައެވެ. ކޮންމެ އިމްތިޙާނަކަށްވެސް ހަތަރު މީހުން އެކުގައި ތައްޔާރު ވަމުން ދިޔައިރު މެހެކްގެ މައިގަނޑު މަސައްކަތެއްގެ ގޮތުގައި ވެފައި އޮންނަނީ އެމީހުންނަށް ނޭނގޭ އެއްޗެހި ބުނެދިނުމެވެ. ކުރީގައި އޭނާ ހަދާފައިވާ ޓީޗިންގ ކޯހަކީ ސައިންސްއާއި ގުޅޭ، އެ ފެންވަރުގެ ކޯހެއް ކަމުން އޭނާއަށް ކިޔަވަމުންދާ އެއްޗެހި މާ އުނދަގުލެއް ނޫނެވެ. އިމްތިޙާންތައް ފަޞޭހަކަމާއިއެކު ހަދަމުން ދިޔައިރު އޭގެން ރަނގަޅު ނަތީޖާއެއް ލިބޭނޭކަމުގެ ޔަގީންކަން އޭނާއަށް އޮތެވެ. ދުވަސްވަރުގެ ގޮތުން އަލަތު ކައިވެނީގެ މުނާސަބަތުގައި މާ ބޮޑު ކަމެއް ނުކުރެވުނު ނަމަވެސް އިޝާންއާއި ޝުބާވެސް ދުވަސްތައް ހޭދަކުރަމުން ދިޔައީ ނުހަނު ލޯތްބާއި ގާތްކަމާއިއެކުއެވެ. ކައިވެންޏަށްފަހ އެދެމެދުގައިވާ ރަހްމަތްތެރިކަމުގެ އިތުރަށް ދެމަފިރިކަމުގެ މަތިވެރި ގުޅުން ވެރިވެފައިވާތީ އެދެމީހުންގެ ފަރާތުން ފެންނަނީ ބުނެދޭން ނޭނގޭ ފަދަ އުފާވެރި، މިސާލީ ގުޅުމެކެވެ. ހުރިހާ ކަމެއް ކުރުމުގައި، ހުރިހާ ވަގުތަކު ދެމަފިރިން އެކަކު އަނެކަކަށް ދޭން ޖެހޭ އެހީތެރިކަމާއި އަޅާލުން ދެއެވެ. އަދި ހަމަ އެ ހުރިހާ ވަގުތަކުވެސް ދެ އެކުވެރިން ފަދައިން ހިނިތުންވެފައި އެކަކު އަނެކަކަށް ޖެއްސުން ކުރެއެވެ.\nއިމްތިޙާނަކަށްފަހު އިމްތިޙާނެއް ހަދަމުން ގޮސް އިމްތިޙާން ނިމުމަކާއި ހަމައަށް އައި އިރު މެހެކްއާއި މާކިންގެ ގުޅުންވެސް ވަނީ ވަރަށް ބޮޑަށް ބަދަހިވެފައެވެ. މާކިންގެ ފަރާތުން ލިބެމުން ދިޔަ ލޯތްބާއި އަޅާލުން ވެފައިވަނީ މެހެކްގެ އެކަނިވެރިކަމަށް ލިބެމުންދިޔަ ފަރުވާއަކަށެވެ. ކުދި ކުދި ކަންތައްތަކާއި ސިހި، ބިރުގަތުމަކީ މިހާރު އޭނާއަށް ވަރަށް މަދުން ނޫނީ ނުވާ ކަމެކެވެ. ކުރިން ބިރު ގަނެ، ހިތް ނުތަވަސްވާ ކިތަންމެ ކަމަކާއި މިހާރު އޭނާއަށް ކުރިމަތިލާން ކެރެއެވެ. މާކިންގެ ގާތްކަން އެހާ ވަރަށް އޭނާއަށް ލިބެއެވެ. ގުޅައިގެން ނުވަތަ މެސެޖްކޮށްގެން އަބަދުވެސް މެހެކްއަށް ވާނުވާ ބަލައެވެ. ދުވަހުގެ އެންމެ ވަގުތުކޮޅަކަށްވެސް އޭނާއަށް އެކަނިވެރިކަން އިހުސާސްވިޔަ ނުދެއެވެ. ކޮންމެ ރެއަކުވެސް މެހެކްއަށް ނިދެންދެން ފޯނުން ވާހަކަ ދައްކަން އޮވެއެވެ. ނިދަން އުނދަގޫ ވާ ރޭރޭ، ތަފާތު ވާހަކަ ތަކުން މެހެކްގެ ހިތް ހަމަޖައްސައިދެއެވެ. ހަށިގަނޑަށް ފައިދާ ހުރި ކާނާ ކެއުމަށް ބާރު އަޅައެވެ. މެހެކް ބިރު ގަންނަ ކަހަލަ ވަގުތުތަކުގައި އަބަދުވެސް ގާތުގައި ހުރެއެވެ. ގާތުގައި ނުހުރެވިއްޖެނަމަ ގުޅައިގެން ނަމަވެސް އޭނާއާއި އެކުގައިވެއެވެ. ދުނިޔެ މައްޗަށް ވިއްސާރައިގެ ކިރިޔާ ހިލަމެއް ވިޔަސް މާކިންގެ ހުރިހާ ކަމެއް ހުއްޓާލުމަށްފަހު މެހެކްއަށްޓަކައި ހުސްވެއެވެ. އޭނާ ދެމުން އެ ގެންދާ ލޯތްބަށް މެހެކްގެ ހިތް ދިޔައީ ޖާމިނުވަމުންނެވެ. އެ ލޯތްބާއި ނުލާ މެހެކްއަށް ނޭވާ ލާންވެސް އުނދަގޫ ވާނޭ މިންވަރަށް އޭނާގެ ހިތާއި ފުރާނަ ދިޔައީ އެ ލޯތްބަށް ހޭނެމުންނެވެ.\nމެހެކްއަށްޓަކައި މުޅި ދިރިއުޅުން ހުސްކޮށްލައިގެން ދުވަސްތައް ހޭދަ ކުރަމުން ދިޔައިރު ތަކުރާރުކޮށް އެކި ފަހަރު މަތިން އޭނާގެ ބައްޕަގެ ވިސްނުން ބަދަލުވޭތޯ މާކިން މަސައްކަތް ކުރިއެވެ. އެހެން ނަމަވެސް ބިލާލްގެ ވިސްނުން ކުޑަކޮށްވެސް ބަދަލުވާ ގޮތެއް ނުވިއެވެ. މާކިން ވާހަކަ ދެއްކި ދެއްކިހެން މެހެކްއާއި މެދު އޭނާ ދެކެމުން ދާގޮތް ދިޔައީ ގޯސް ވަމުންނެވެ. އޭނާ ބުނަމުން ދިޔައީ މެހެކްއަކީ އިކްރާމްގެ ފަރާތުން އައިސްގެން އުޅޭ ސްޕައި އެއް ކަމުގައެވެ. އެއީ ރައްޔިތުންގެ ކުރިމަތީގައި އޭނާގެ އަގު ވައްޓާލަން އިކްރާމް ކުޅެމުންދާ ކުޅިގަނޑެއްކަމުގައެވެ. މެހެކްއަކީ މަކަރުވެރިއެއް ކަމުގައެވެ. އޭނާގެ ދަލުގައި މާކިން ރަނގަޅަށް ޖެހުމުގެ ކުރިން އޭނާގެ ފަރާތުން ސަލާމަތް ވުމަށެވެ. މާކިން ބިލާލްއަށް ވިސްނައިދޭން މަސައްކަތް ކުރުން ހުއްޓާލީ އޭނާގެ ދުލުން މެހެކްއާއި މެދު ބުނާ ބަދުބަސްތައް ގިނަވާން ފެށުމުންނެވެ. މެހެކްއާއި ވަކިވުމަށް އިންޒާރު ކުރަން ފެށުމުންނެވެ. ބައްޕަގެ ކިތަންމެ ބޮޑު އިންޒާރެއް ލިބުނަސް އޭނާއަށް މެހެކް ދޫކޮށެއް ނުލެވޭނެއެވެ. އެއަށްވުރެ މާ ބޮޑަށް، ޚިޔާލަށް ގެނުވޭ ވަރަށްވުރެ މާ ބޮޑަށް އޭނާ މެހެކް ދެކެ ލޯބިވެއެވެ.\nބިލާލް މާކިންއަށް ތަކުރާރުކޮށް ދެމުން ދިޔަ އިންޒާރުތަކަށް ކޮންމެސް ވަރެއްގެ މަޑު ޖެހުމެއް އައީ އޭނާ ދެތިން ދުވަހަށް ރާއްޖެއިން ބޭރަށް ފުރަން ޖެހުމުންނެވެ. ކަން ދިމާ ކުރި ގޮތުން މާކިންމެންގެ އިމްތިޙާން ނިމި އެ ހަތަރު މީހުން މެހެކްގެ ރަށަށް ފުރަން ދިމާވީ އެއިން ދުވަހެއްގައެވެ. ބައްޕަ އެނބުރި އައުމަށްފަހު ދުވަސްކޮޅެއްގައި ލޯމަތިން ނުފެނި ހުރުމުން ފަހަރެއްގައި މެހެކްގެ ޚިޔާލުތައް ފަނޑުވެދާނެ ކަމުގައި އުންމީދުކޮށްފައި މާކިން މެހެކްގެ ރަށަށް ފުރީ އުފާވެރި ހިތަކާއިއެކުއެވެ. އޭނާގެ މަންމައާއި ބައްޕަ ކައިރީގައިވެސް އިޝާންމެންގެ ހަނީމޫން ދަތުރުގައި ބައިވެރި ވާކަމުގައި ބުނުމުން އެމީހުންނަށް މާބޮޑު މައްސަލައަކަށް ނުވިއެވެ. ދަނީ މެހެކްގެ ރަށަށް ކަން އެނގިއްޖެނަމަ ބައްޕަ ނުރުހޭނެކަން އެނގޭތީ މާކިން އެވާޙަކަ ދެއްކިއިރު ދަނީ ސީދާ ކޮން ރަށަކަށްކަން ހާމައެއް ނުކުރެއެވެ.\nމޫސުމް މާ ރަނގަޅު ނޫނަސް ރޭގަނޑުގެ އަށެއްކަ ގަޑި އިރުގެ ދަތުރަކަށްފަހު އަނެއް ދުވަހުގެ ހެނދުނުގެ ވަގުތުގައި މާކިންމެންނަށް މެހެކްގެ ރަށަށް ލެފިއްޖެއެވެ. ކައިވެނީގެ ފަހުން ފުރަތަމަ ފަހަރަށް ދެމަފިރިންނަށް އެކަހެރި ވަގުތުކޮޅަކަށް ފުރުސަތު ލިބުމުން އިޝާންއާއި ޝުބާ ދަތުރުމަތީގެ ވަގުތުތައް ހޭދަކުރީ މާކިންމެންނާއި ވަކިންނެވެ. ފުރަތަމަ ފަހަރަށް ކަނޑު ބޯޓެއްގައި ދަތުރުކޮށްލަން ލިބުނު ފުރުސަތު މެހެކްއާއި އެކީގައި ހޭދަކޮށްލަށް ލިބުމުން މާކިންވެސް ހުރީ ނުހަނު ހިތްހަމަ ޖެހިފައެވެ. އެހެން ނަމަވެސް ދަތުރުމަތީގައި އޭނާއަށް މާ ގިނަ ވަގުތު މެހެކްއާއި ވާހަކަ ދައްކައެއް ނުހެދުނެވެ. ބޯޓުގައި އޭނާގެ ރަށު ދަންނަ މީހުން ގިނަ ކަމުން، އުފެދިދާނެ “ތުންތުންމަތިން ވާޙަކަ” ތަކުން ސަލާމަތްވުމުގެ ގޮތުން މެހެކް ދަތުރުމަތީގެ ވަގުތުތައް ހޭދަކުރީ އެކަމަށް ވަރަށް ސަމާލުކަން ދީގެންނެވެ. މެހެކްގެ އެ ޖެހިލުންވުން މާކިންއަށާއި އަދި އެކުގައި ދިޔަ އިޝާންއާއި ޝުބާއަށްވެސް ގަބޫލުކުރާކަށް އުނދަގުލެއް ނުވިއެވެ.\nބޯޓުން ފައިބަމުން ދިޔަ މީހުންތަކާއި، އެމީހުންނާއި ހަވާލުވާން ގޮސްތިބި އެކި އުމުރުގެ މީހުންތަކުގެ ސަބަބުން އެވަގުތު ބަނދަރުމަތީގައި ވަނީ ބައި ބޯވެފައެވެ. އެކުގައި އައި މެހެމާނުންގެ ކުރީގައި ހުރެގެން މެހެކް މީހުން ގަނޑުގެ ތެރެއިން ކުރިއަށް ހިނގައިގަތީ ތަންކޮޅެއް ދުރުން އައި އޭނާގެ މަންމައާއި ކޮއްކޮ ފެނުމުންނެވެ. ތުންފަތަށް ވެރިވި ފުޅާ ހިނިތުންވުމާއިއެކު މާކިންމެންނަށް އެމީހުން ދައްކާލަމުން އޭނާގެ ފިޔަވަޅުތައް އަވަސްކޮށްލިއެވެ. ދަތުރުގެ ވަރުބަލިކަން ވެރިވެފައި ވީ ނަމަވެސް ލޯބިވާ މަންމައާއި ކޮއްކޮ ފެނުމުން މެހެކްގެ ހިތައް ލިބިފައިވަނީ ބުނެދޭން ނޭނގޭ ފަދަ ހަމެޖެހުމެކެވެ. ހިނިތުންވެފައި ކުރިއަށް ގޮސް ގޮސް ހުރި މެހެކްގެ ފިޔަވަޅުތަކަށް ކުއްލިއަކަށް ހުއްޓުން އެރީ އޭނާގެ ކުރިމައްޗަށް މީހަކު އެރުމުންނެވެ. ލިބުނު ކުއްލި ސިހުމުގެ ސަބަބުން ދެލޯ ބޮޑުކޮށްފައި ކުރިމަތީގައި ހުރި މީހެއްގެ މޫނަށް ބަލާލުމާއިއެކު އޭނާއަށް ފިޔަވަޅެއް ފަހަތަށް އަޅާލެވުނެވެ.\nMi first dhwww…vvvvv.salhi as always\nVarah reethi mi part ves curiously waiting for the next part ☺ ☺☺☺☺☺\nHaadha reehchey mi part vx. Masha Allah\nލޯބި March 22, 2019\nލޯބި އަހަރެންވާނަމޭ (15)\nލޯބި June 20, 2018\nއެހެނަސް ހަމަ ލޯތްބޭ ވެވެނީ (އަށާރަވަނަބައި)


Iyye haama nukuri hageegatheh miadhu haama kuranee keekuran?\nއެމްއެމްއޭގެ ކުރީގެ ޑެޕިއުޓީ ގަވަރުނަރަކަށް ހުންނެވި ނީޒާ (ވ) އިމާދާއި ފައިނޭންޝަލް އިންޓެލިޖެންސް ޔުނިޓް (އެފްއައިޔޫ)ގެ ކުރީގެ ވެރިޔާ އާތިފް ޝަކޫރު (ކ) ---\n18 ޖުލައި 20194ކޮމެންޓް\nއިއްޔެ ހާމަނުކުރި ހަގީގަތެއް މިއަދު ހާމަ ކުރަނީ ކީއްކުރަން؟\nފަހުގެ ތާރީހެއްގައި ރާއްޖޭގައި ހިނގާދިޔަ އެންމެ ބޮޑު އެއް ވައްކަމަކީ ނުވަތަ ހިޔާނަތުގެ އަމަލަކީ އެމްއެމްޕީއާރްސީގެ ހިޔާނާތް ކަމާއި މެދު މި ގައުމުގެ އެއްވެސް ރައްޔިތަކު ދެކޮޅެއް ނުހަދާނެއެވެ. ދިވެހި ރައްޔިތުންގެ ފައިސާ ވަކި ބައެއްގެ އެކައުންޓުތަކަށް ވަދެ ވަކި ބައެއްގެ ޖީބުތައް ފުރާލައި ވަކި ބައެއްގެ ދިރިއުޅުން ކޮޅަށް ޖަހައި ދިނީ މި ދެންނެވި ބޮޑު ހިޔާނާތުގެ ފައިސާއިންނެވެ. މި ފައިސާތައް އެއް އެކައުންޓުން އަނެއް އެކައުންޓަށް ދައުރުވަމުން ދިޔައިރު މިކަމުގައި އެންމެންވެސް ގަބޫލުކުރާ އެއް ހަގީގަތެއް އެބައޮތެވެ. އެއީ ބޭންކް އޮފް މޯލްޑިވްސް (ބީއެމްއެލް)ގެ ވާހަކައެވެ.\nދުވަސްތަކަކަށްފަހު ރައްޔިތުން މަޖިލީހުގެ މާލިއްޔަތު ކޮމެޓީއަށް ބީއެމްއެލް ފަދަ ބޭންކަކުން ހާޒިރުކޮށް އެމްއެމްޕީއާރްސީގެ ފައިސާ ޖަމާކުރިއިރު ހިނގާދިޔަ ކަންތައްތައް ރައްޔިތުންގެ މަޖިލީހުގެ މެންބަރުން އެއްސެވިއެވެ. ބީއެމްއެލްގެ އިސް ދެ ފަރާތުން ހާޒިރުވި މި ކޮމެޓީގައި ބީއެމްއެލްގެ ފަރާތުން ދެއްކި ވާހަކަތަކުން އަނެއްކާވެސް އާ ކުރިއެއް މިކަމުގައި ފަޅައިގެން ދިޔައެވެ. އެއީ އޭރުގެ ޑެޕިއުޓީ ގަވަރުނަރަކަށް ހުންނެވި ނީޒާ އިމާދާއި ފައިނޭންޝަލް އިންޓެލިޖެންސް ޔުނިޓް (އެފްއައިޔޫ)ގެ ކުރީގެ ވެރިޔާ އާތިފް ޝަކޫރުގެ ވާހަކަތަކެވެ.\nބީއެމްއެލްއިން މާލިއްޔަތު ކޮމެޓީގައި ބުނީ ހިޔާނާތުގެ ފައިސާ ޖަމާކުރަމުންދިޔަ އެސްއޯއެފް އެކައުންޓަށް އެހާ ގިނަ އަދަދެއްގެ ފައިސާތަކެއް އެއްފަހަރާ ވަންނަމުންދާ ކަމުގެ ވާހަކަ އެމްއެމްއޭއަށް ހިއްސާ ކުރި ކަމަށެވެ. އަދި ބުނީ އެ މައްސަލާގައި އެސްއޯއެފްގެ އެކައުންޓުވެސް ހިފެހެއްޓި ކަމަށެވެ. ނަމަވެސް އެ އެކައުންޓު ދޫކޮށްލީ އެމްއެމްއޭގެ އޭރުގެ ޑެޕއިުޓީ ގަވަރުނަރު ނީޒާއާ އެފްއައިޔޫގެ ކުރީގެ ވެރިޔާ އާތިފް އެ އެކައުންޓު ދޫކޮށްލުމަށް ވިދާޅުވުމުން ކަމަށެވެ.\nކޮންމެއަކަސް މިހާ ހިސާބުން މި މައްސަލަ ދިރާސާ ކުރަމުންދާ މާލިއްޔަތު ކޮމެޓީއަށްވެސް ފެޅިގެން ދިޔައީ މުޅިން އާ ކުރިއެކެވެ. އަދި މި މައްސަލާގައި ފުލުހުންނަށާއި އޭސީސީއަށްވެސް އާ ވާހަކަތަކެއް ނުވަތަ ތަހުގީގަށް އިތުރު ބާރެއް ލިބިގެން ދިއުމަކީވެސް އެކަށީގެންވާ ކަމެކެވެ.\nބީއެމްއެލްގެ ވާހަކަތައް ދެބޭފުޅުންވެސް ދޮގުކުރުން:\nނޫސްތަކުގެ ފަލަ ސުރުހީގައި މިދިޔަ އަންގާރަ އަދި ބުދަ ދުވަހު އޮތީ ހަމަ އެންމެ ހަބަރެކެވެ. އެއީ ބީއެމްއެލްއިން ދެއްކި ވާހަކަތަކެވެ. މި ވާހަކަތައް ނޫސްތަކުގެ ސުރުހީއަށް އެރުމާއި އެކު އާތިފް ވަނީ އެ ވާހަކަތައް ދޮގު ކުރައްވާފައެވެ. އަދި ވިދާޅުވީ އޭނާއަށް ކުރަމުން ގެންދާ ތުހުމަތުތަކަށް ޖަވާބުދާރީވާން ބޭނުންވާ ކަމަށެވެ.\nއެހެންކަމުން އާތިފް ވަނީ އެކަމުގައި މާލިއްޔަތު ކޮމެޓީއަށް ޖަވާބުދާރީވުމަށާއި އެކަން ހިނގައިގެންދިޔަ ގޮތް ކިޔައި ދިނުމަށް މާލިއްޔަތު ކޮމެޓީން ފުރުސަތެއް ދެއްވުމަށް އެދި އެ ކޮމެޓީގެ މުގައްރިރަށް ސިޓީފުޅެއް ފޮނުއްވާފައެވެ.\nހަމައެއާއެކު ނީޒާ ވެސް ވަނީ ބީއެމްއެލްގެ އެ ވާހަކަތައް ދޮގު ކުރައްވާފައެވެ. މި ސަރުކާރުގެ އިކޮނޮމިކް މިނިސްޓްރީގެ ސްޓޭޓް މިނިސްޓަރުކަންވެސް އަދާ ކުރައްވަމުން ގެންދަވާ ނީޒާ ވިދާޅުވީ ބީއެމްއެލްއިން އޭނާއާ ގުޅޭގޮތުން ދެއްކީ އެއްވެސް އަސްލެއް ނެތް ހަގީގަތެއް ނެތް ވާހަކަތަކެއް ކަމަށެވެ. އަދި މިދިޔަ ބުދަ ދުވަހު އޭނާ ޓްވީޓާގައި އާއްމުކުރި ސިޓީއެއްގައި ވަނީ މާލިިއްޔަތު ކޮމެޓީގެ މުގައްރރަށް ކަމުގެ ހަގީގަތް ހާމަ ކޮށްދިނުމަށް އޭނާއަށް ފުރުސަތެއް ދެއްވުމަށް އެދި ސިޓީއެއް ފޮނުވާފައެވެ.\nއެމްއެމްޕީއާރްސީން ގެއްލިގެން ދިޔަ އެއް ބިލިއަނަށްވުރެ ގިނަ ރުފިޔާ ހޯދުމަށް ސަރުކާރުން އަވަދިނެތި އަންނަނީ މަސައްކަތް ކުރަމުންނެވެ. ކަމާ ގުޅުންހުރި މުއައްސަސާތަކުން މި މަސައްކަތް ހުއްޓުމެއް ނެތި ކުރަމުން އަންނައިރު ރައްޔިތުން މަޖިލީހުގެ މާލިއްޔަތު ކޮމެޓީއާ މިނިވަން މުއައްސަސާތަކާއި ބެހޭ ކޮމެޓީންވެސް އަންނަނީ މިކަމުގައި ފުރޮޅަންޖެހޭ ހުރިހާ ގަލެއް ފުރޮޅަމުންނެވެ. ނަމަވެސް ހަގީގަތެއް އަދިވެސް ނޭނގެއެވެ. އިވިގެން ދަނީ އެކި ފަހަރު އެކި ވާހަކަތަކެވެ.\nއެއްފަހަރު ބީއެމްއެލްއިން މިކަމުގައި އިހުމާލުވެފައިވާ ވާހަކަ ދައްކަފާނެއެވެ. އަނެއް ދުވަހު ވަކި ފަރުދެއް އެކަމުގައި އިހުމާލު ވެފައިވާ ކަމަށް ބުނެފާނެއެވެ. އަދިވެސް މިކަމުގެ ކޮޅެއް މެދެއް ނޭނގެއެވެ. ނަމަވެސް އެނގޭހާވެސް އެއްކަމަކީ މި މައްސަލާގައި އެތައް ސިއްރު ކުރުންތަކެއް އަދިވެސް އެބައުޅޭ ކަމެވެ. މިކަމުގައި ދެބޭފުޅުންވެސް\nވިދާޅުވަމުން ގެންދަވަނީ އެމްއެމްޕީއާރްސީގެ މައްސަލާގައި ވަކި ގޮތަކަށް އަމަލު ކުރުމަށް ބީއެމްއެލްއަށް އަންގާފައި ނުވާނެ ކަމަށެވެ. ނަމަވެސް މިހާ ހިސާބުން އަންނަ ސުވާލަކީ އެވަރުގެ ޒިންމާދާރު މަގާމެއްގައި ހުރެ، އެހާ ބޮޑެތި ޓްރާންސެކްޝަން ހިނގި އިރު އެކަން ނުހުއްޓުވައި، ވަކިގޮތަކަށް އަމަލުކުރަން ވިދާޅު ނުވުމަކީ ކޮބައިތޯއެވެ. އެއީ އެފަދަ ބޮޑު ކަމެއްގައި އަމަލީ ގޮތުން ބައިވެރިވުން ކަމަށް ނުވަނީތޯއެވެ.\nއިއްޔެ ހަގީގަތް ހާމަ ނުކުރީ ކީއްވެ؟\nއެމްއެމްޕީއާރްސީގެ މައްސަލާގައި މަޖިލީހުން ތަފާތު އެކި ފަރާތްތައް ހާޒިރުކޮށް ސުވާލުކޮށް މައްސަލަ ދިރާސާ ކުރަމުންދާއިރު ކުރިންވެސް ދެންނެވި ގޮތަށް ކޮންމެ ބައްދަލުވުމަކަށްފަހުވެސް މުޅިން އާ ކުރިއެއް މި މައްސަލާގައި އަންނަނީ ފަޅަމުންނެވެ.\nކޮންމެ ބައްދަލުވުމަކަށްފަހު އިތުރު ބަޔަކު މިކަމުގައި ޝާމިލުވާ ކަމަށް ދޭހަވެއެވެ. ދާދި ފަހަކުން މިކަމުގައި އެމްއެމްއޭގެ ގަވަރުނަރު އަހްމަދު ނަސީރާއި ކުރީގެ ގަވަރުނަރު އަޒީމާ އާދަމްގެ ވާހަކަތަކެއްވެސް އަޑުއިވިގެން ދިޔައެވެ. އަދި ވަކިން ހާއްސަކޮށް އެފްއައިޔޫގެ ވާހަކައަކީ އެމްއެމްޕީއާރްސީގެ މި މައްސަލަ ތަހުގީގު ކުރަމުންދާ ހުރިހާ ފަރާތްތަކެއްގެ ރިޕޯޓުތަކުގައިވެސް ފާހަގަކުރެވޭ އެއް ތަނެވެ.\nނަމަވެސް މިއިން ކޮންމެ ތަނަކާއި ކޮންމެ ފަރުދަކުވެސް މީޑިއާތަކުގައި ދައުރުވަމުންދާ މި ވާހަކަތައް ދޮގު ކުރެއެވެ. އަދި އެކަން ހނގައިގެން ދިޔައީ އެހެން ނޫން ކަމަށާއި ކަން ހިނގައިގެން ދިޔައީ މިހެންކަން ބުނަމުންދެއެވެ. މިހާ ހިސާބުން ސުވާލެއް އުފެދެއެވެ. އެއީ މި ހިޔާނާތުގެ ވާހަކަތައް ދައްކާތާ އެތައް އަހަރުތަކެއް ވެފައިވާއިރު ކުއްލިއަކަށް އެމްއެމްޕީއާރްސީ ހިޔާނާތުގެ ވާހަކަ މިއަދު ދައްކަން ބޭނުން ވަނީ ކީއްވެގެން ހެއްޔެވެ.\nއެދުވަހު އެވާހަކަތައް ރައްޔިތުންނަށް ހިއްސާ ނުކުރީ ކީއްވެގެން ހެއްޔެވެ. ގައުމީ ސަލާމަތަށް ނުރައްކާވާ މައުލޫމާތެއް ނަމަ ކަމާ ގުޅުންހުރި މުއައްސަސާއަކަށް އެ މައުލޫމާތު ދޭން އޭރު ބޭނުން ނުވެފައި މިއަދު ދޭން ބޭނުން ވަނީ ކީއްވެގެން ހެއްޔެވެ.\nމާލިއްޔަތު ކޮމެޓީގައި ޖަވާބުދާރީވުމަށް ނީޒާ ފުރުސަތަކަށް އެދިވަޑައިގެންނެވި އިރު އޭނާއަކީ އޭސީސީން ކުރި ތަހުގީގުގައިވެސް ބަޔާންތަކެއް ނަގާފައިވާ ފަރާތެކެވެ. ނަމަވެސް "ކަމުގެ ހަގީގަތް ހާމަ ކޮށްދޭން" ބޭނުންވާ ވާހަކަ ނީޒާގެ ސިޓީގައި ލިޔެފައި އޮތުމުން މިވީހާ ދުވަސްތަކުގައި ނީޒާ މި ވާހަކަތައް ނުދެއްކެވި ސަަބަބެއް އޮންނަން ޖެހޭނެއެވެ. އެކަމުގައި ޖަވާބުދާރީވާން އާތިފް ބޭނުންވާއިރު މިއަދު އެކަމުގައި ޖަވާބުދާރީވާން ބޭނުންވެ، ކުރިން އެވާހަކަތައް ނުދައްކަވާ ތިއްބެވި ސަބަބެއްވެސް އޮންނަން ވާނެއެވެ.\nމިއަދު އެބޭފުޅުން މަޖިލީހަށް ވަޑައިގަތް ކަން ހިނގައިގެން ދިޔަ ގޮތް ކިޔައި ދެއްވި ނަމަވެސް ދިވެހި ރައްޔިތުން އެކަމެއް ގަބޫލެއް ނުކުރާނެއެވެ. ސަބަބަކީ އެނގި ތިބެމެ ރައްޔިތުންގެ ލޭ ބަޔަކު މީހުން ބޮއެ ހުސްކުރިކަން އެނގިވަޑައިގެން އެވާހަކަތައް ނުދައްކަވާ ހުރުމުންނެވެ.\nއެމްއެމްޕީއާރްސީ މައްސަލާގައި އަބަދުވެސް ފެންނަމުން ދަނީ އެއްބަޔަކު އަނެއް ބައެއްގެ ބޮލަށް މިކަން ކަނޑަމުންދާ މަންޒަރެވެ. އަދި ޒިންމާއިން ރެކުމަށްޓަކައި ބަޔަކު މީހުން މަސައްކަތް ކުރަމުންދާ ތަނެވެ. ރައްޔިތުންގެ ފައިސާއިން 1.3 ބިލިޔަންރުފިޔާއަށް ހިޔާނާތްވެެވޭނީ ކޮންމެވެސް ބަޔަކު އިހުމާލުވެގެންނެވެ. ނަމަވެސް މިއަދު ފެންނަމުން މިދަނީ އެއްބަޔަކު އަނެއްބަޔަކު ބޮލަށްކަނޑާ މަންޒަރެވެ. އިހުމާލުވި މީހަކުވެސް އަދި މި ހިޔާނާތް ކުރިކަން ދެނެހުރި އެއްވެސް ފަރާތެއް ނެތް ކަހަލައެވެ. މިއީ ކޮންފަދަ އަޖައިބެއް ހެއްޔެވެ.\nޢެހެންވީމަ މިއެނގެނީ ވެރިންގެ އޯޑަރައް ބީއެމްއެލްއަށް ތިފައިސާވައްދާފަ އެއިރުގެ ބޭންކްގެވެރިޔާއާއި ސުވާލުކުރަންފެނޭ\nތި ތަނުން ކޮންބަޔެއްގެ ވާހަކަ އެއް ތޯ ޤަބޫލު ކުރަންވީ؟ ތީ އެއްކަލަ އިމްރާނު މަޖްލީހުގަ ލުތުފީ ގެނައުމާ ބެހޭ ގޮތުން އުމަރު ބުނި ވާހަކަ ބުނުމުން، ކުރީގެ ތިން ޕޮލިސް ކޮމިސަނަރުން އެ ވާހަކަ ދޮގު ކުރިހެން ހިލިގެން އުޅޭ ވާހަކަ ތަކެއް ކަމަށް ބޮޑަށް ބެލެވެނީ!\nވަރަށް ފުރިހަމަ ވާހަކަ ކޮޅެއް


އިސްލާމްކަން ގެއްލޭ ކަންކަން – DhiSalafiyyah\nއިސްލާމްކަން ގެއްލޭ ކަންކަން\n13/11/2012 ޢަޤީދާއާއި ފިރުޤާތައް, މުހިއްމު ލިޔުންތައްއައްޝައިޚު މުޙައްމަދު ޝާފިޢު ބިން ޢަބްދިލްޣަފޫރު\nދަންނާށެވެ! އިސްލާމްކަން ގެއްލޭ ދިހަކަމެއް ވެއެވެ.\n1- ފުރަތަމަ ކަންތައް: އެއީ ﷲ ސުބްޙާނަހޫ ވަތަޢާލާއަށް އަޅުކަންކުރުމުގައި އެހެން ފަރާތެއް ބައިވެރިކުރުމެވެ. ﷲ ތަޢާލާ ވަޙީކުރައްވާފައިވެއެވެ. إِنَّ اللهَ لاَ يَغْفِرُ أنْ يُشْرَكَ بِهِ وَيَغْفِرُ مَا دُونَ ذَالِكَ لِمَنْ يَشَاءُ- النساء 48 “ހަމަކަށަވަރުން މާތްﷲ އެއިލާހަށް ޝިރުކުކުރުމުގެ ފާފަ ނުފުއްސަވައެވެ. އެ ނޫންފާފަތައް އެއިލާހު އިރާދަކުރައްވާ މީހަކަށް ފުއްސަވައެވެ.” އަދިވެސް ވަޙީކުރެއްވިއެވެ. إنَّهُ مَنْ يُشْرِك بِاللهِ فَقَد حَرَّمَ اللهُ عَلَيْه الْجَنَّةَ وَمَأْوَاهُ النَّارُ وَمَا لِلظَّالِمِيْن مِنْ أنْصَارٍ- المائدة 72 “ހަމަކަށަވަރުން، މާތްﷲ އަށް ޝަރީކުކުރާ މީހާ، ފަހެ ހަމަކަށަވަރުން، މާތްﷲ އެމީހެއްގެ މައްޗަށް ސުވަރުގެ ޙަރާމްކުރެއްވިއެވެ. އަދި އަދި އޭނާ ގޮސް އޮންނާނޭ ތަނަކީ، ނަރަކައެވެ. އަދި އަނިޔާވެރިންނަށް ނަޞްރުވެރީން ކަމުގައިވާނޭ ބަޔަކު ނުވެއެވެ.”\nއަދި މީގެ ތެރޭގައި ﷲނޫން އެހެން ފަރާތަކަށް ކަތިލުން ހިމެނެއެވެ. ޖިންނީންނަށް ނުވަތަ ޤަބުރަށް ކަތިލުން ފަދަ ކަންކަމެވެ.\n2- ދެވަނަ ކަންތައް: އެފަރާތްތަކަށް ދުޢާ ދެންނެވުމާއި، އަދި އެފަރާތްތަކުން ޝަފާޢަތަށް އެދުމާއި، އަދި އެފަރާތްތަކަށް ވަކީލުކުރުމުގައި، އެމީހަކާއި މާތްﷲ އާއި ދެމެދު މެދުވެރީންތަކެއް ލައިފި މީހާ، ޢިލްމުވެރީން އިޖުމާޢުވެވަޑައިގެންފައިވާ ގޮތުގައި، އެއީ ކާފިރުވެއްޖެ މީހެކެވެ.\n3- ތިންވަނަ ކަންތައް: މުޝްރިކުން ކާފިރުނުކޮށް، ނުވަތަ އެމީހުންގެ ކާފިރުކަމާމެދު ޝައްކުކޮށް، ނުވަތަ އެމީހުން ހިނގި މަގު އެއީ ޞައްޙަ މަގެއްކަމަށް ޤަބޫލުކޮށްފި މީހާ ކާފިރުވެއްޖެއެވެ.\n4- ހަތަރުވަނަ ކަންތައް: ރަސޫލުﷲ ޞައްލަﷲ ޢަލައިހި ވަސައްލަމަގެ ހިދާޔަތު ފިޔަވާ އެހެން ހިދާޔަތެއް އެއީ މާ ފުރިހަމަ ހިދާޔަތެއްކަމުގައި ނުވަތަ އެކަލޭގެފާނުގެ ޙުކުމް ފިޔަވާ އެހެން ޙުކުމެއް އެއީ މާ ރަނގަޅު ޙުކުމެއް ކަމުގައި ޤަބޫލުކޮށްފިމީހާ، މިޘާލަކަށް އެކަލޭގެފާނުގެ ޙުކުމްގެ މައްޗަށް ޠާޣޫތުންގެ ޙުކުމް އިސްކުރާ މީހާ، އޭނާއީ ކާފިރެކެވެ.\n5- ފަސްވަނަ ކަންތައް: ރަސޫލުﷲ ޞައްލަﷲ ޢަލައިހި ވަސައްލަމް، އެކަންކަމައިގެން ވަޑައިގެންނެވި އެއްވެސް ކަމަކަށް ރުޅިއަރައްޖެމީހާ (ނުރުހިއްޖެމީހާ)، އެފަދަ ކަމަކަށް އޭނާ ޢަމަލުކުރި ކަމުގައިވިޔަސް، ކާފިރުވެއްޖެއެވެ.\n6- ހަވަނަ ކަންތައް: ﷲ ދީނުގެ އެއްވެސް ކަމަކަށް ނުވަތަ އެދީނަށް ޢަމަލުކުރުމުން ލިބޭ ޘަވާބަށް، ނުވަތަ ޢަމަލު ނުކުރުމުން ލިބޭ ޢަޛާބަށް، ފުރައްސާރަ ކޮށްފި މީހާ ކާފިރުވެއްޖެއެވެ. ދަލީލަކީ ﷲ ތަޢާލާގެ މިބަސްފުޅެވެ. قُلْ أَبِاللهِ وَآيَاتِهِ وَرَسُولِهِ كُنْتُم تَسْتَهْزِءُون * لاَ تَعْتَذِرُواْ قَدْ كَفَرْتُمْ بَعْد إيْمَانِكُمْ- التوبة 65-66 “ކަލޭގެފާނު ވިދާޅުވާށެވެ! ތިޔަބައިމީހުން މަލާމާތްކޮށް ފުރައްސާރަކުރަންވީ ﷲ އަށާއި، އެއިލާހުގެ އާޔަތަށާއި، އެއިލާހުގެ ރަސޫލާއަށް ހެއްޔެވެ؟ ތިޔަބައިމީހުން ބަހަނާ ނުދައްކާށެވެ! ހަމަކަށަވަރުން، ތިޔަބައިމީހުން، އީމާންވުމަށްފަހު، ތިޔަބައިމީހުން ތިޔަވަނީ ކާފިރުވެފައެވެ.”\n7- ހަތްވަނަ ކަންތައް: ސިޙްރު ހެދުން – އޭގެ ތެރޭގައި ވަރިތޮޅި އަދި އިސްތިރި ހިމެނެއެވެ. ފަހެ، އެފަދަ ކަމެއް ކޮށްފިމީހަކު، ނުވަތަ އެފަދަކަމަކަށް ރުހިއްޖެ މީހަކު ކާފިރުވެއްޖެއެވެ. ދަލީލަކީ ﷲ ތަޢާލާގެ މިބަސްފުޅެވެ. وَمَا يُعَلِّمَانِ مِنْ أَحَدٍ حَتَّىٰ يَقُولَا إِنَّمَا نَحْنُ فِتْنَةٌ فَلَا تَكْفُرْ- البقرة 102 “ތިމަންބޭކަލުން މި އުނގަންނައިދޭ ތަކެއްޗަކީ އިމްތިޙާނެކޭ (މިތަކެތި ދަސްކޮށްގެން) ތިބާ ކާފިރުނުވާށޭ، މިހެން ވިދާޅުވެފައިމެނުވީ އެއްވެސްމީހަކަށް އެދެބޭކަލުން އުނގަންނަވައިދެއްވާކަމުގައި ނުވެއެވެ.”\n8- އަށްވަނަ ކަންތައް: މުސްލިމުންގެ މައްޗަށް (މުސްލިމުންނާ ދެކޮޅަށް) މުޝްރިކުންނަށް ވާގިވެރިވެ އެހީތެރިވުން – ދަލީލަކީ ﷲ ތަޢާލާގެ މިބަސްފުޅެވެ. وَمَن يَتَوَلَّهُم مِّنْكُمْ فَإنَّهُ مِنْهُمْ إنَّ اللهَ لاَ يَهْدِيْ الْقَوْمِ الظَّالِمِيْنَ- المائدة 51 “އަދި ތިޔަބައިމީހުންގެ ތެރެއިން، އެބައިމީހުންގެ އެހީތެރިކަމާއި އެކުވެރިކަން ހޯދައިގެންފި މީހާ، ހަމަކަށަވަރުން އެމީހާއީ އެމީހުންގެ ތެރެއިން ވާ މީހެކެވެ. ހަމަކަށަވަރުން އަނިޔާވެރި ބަޔަކަށް ﷲ ތެދުމަގު ނުދައްކަވައެވެ.” (މާއިދާ: 51)\n9- ނުވަވަނަ ކަންތައް: މޫސާ ޢަލައިހިއްސަލާމްގެ ޝަރީޢަތުން، ޙަޟިރު ޢަލައިހިއްސަލާމް، ނުކުމެވަޑައިގަތުން ތަނަވަސްވެގެންވީ ފަދައިން، މުޙައްމަދު ޞައްލަﷲ ޢަލައިހި ވަސައްލަމަގެ ޝަރީޢަތުން ބޭރުވެގަތުން ތަނަވަސްވެގެންވާ ކަމަށް، ޤަބޫލުކޮށްފިމީހާއީ ކާފިރެކެވެ.\n10- ދިހަވަނަ ކަންތައް: ﷲގެ ދީނުން އެއްކިބާވުން، އެދީން އުނގެނުމަށް މަސައްކަތް ނުކުރުމާއި، އެދީނަށް ޢަމަލުނުކުރުން. ދަލީލަކީ ﷲ ތަޢާލާގެ މިބަސްފުޅެވެ. وَمَنْ أَظْلَمُ مِمَّنْ ذُكِّرَ بِآيَاتِ رَبِّهِ ثُمَّ أَعْرَضَ عَنْهَـا إنَّا مِنَ الْمُجْرِمِيْنَ مُنْتَقِمُونَ- السجدة 22 “އަދި އެމީހާގެ ރައްބުގެ އާޔަތްތައް އެމީހަކަށް ހަނދާންކޮށްދެވުމަށްފަހު، އެއިން އެއްކިބާވި މީހާ އަށްވުރެ ބޮޑު އަނިޔާވެރިޔަކީ ކާކުހެއްޔެވެ؟ ހަމަކަށަވަރުން ފާފަވެރިންގެ ކިބައިން، ތިމަން އިލާހު ބަދަލު ހިއްޕަވާ ހުށީމެވެ.”\nއިސްލާމްކަން ގެއްލޭ މިހުރިހާ ކަމެއްގައި، މަޖްބޫރުވެގެން މެނުވީ، ސަމާސާއަކަށް އަދި ގަސްތުގައި އަދި ބިރުން މިކަންކަން ކުރާ މީހުންނާމެދު ތަފާތެއް ނެތެވެ.\nއަދި މިހުރިހާ ކަމަކީވެސް ނުރައްކާތެރިކަން އެންމެ ބޮޑު، އަދި ވުން އެންމެ ގިނަ ކަންތައްތަކުގެ ތެރޭގައި ހިމެނޭ ކަންކަމެވެ. ފަހެ، އެހެންކަމުން މުސްލިމާ މިކަންކަމަށް ރައްކާތެރިވުން ހުއްޓެވެ. އަދި އެމީހެއްގެ ނަފްސުގެ މައްޗަށް މިކަންކަމުން ބިރުވެތިވުން ހުއްޓެވެ.\nއެއިލާހުގެ ކޯފާ އަހަރެމެންގެ މައްޗަށް ވާޖިބުވާ ކަންތައްތަކުންނާއި، އެއިލާހުގެ ވޭންދެނިވި ޢަޛާބުން ރައްކާތެރިކަމަށް ﷲ ގެ ޙަޟްރަތުން އަހަރެމެން އެދެމެވެ.\nއަހަރެމެންގެ ނަބިއްޔާ މުޙައްމަދު ޞައްލަﷲ ޢަލައިހި ވަސައްލަމައަށާއި އެކަލޭގެފާނުގެ އާލުންނަށާއި އަޞްޙާބުންނަށް ﷲ ޞަލަވާތާއި ސަލާމް ލައްވާށިއެވެ.\n=ޝައިޚުލް އިސްލާމް މުޙައްމަދު ބިން ސުލައިމާން އައްތަމީމީ ލިޔުއްވާފައިވާ ނަވާޤިޟުލް އިސްލާމް (އިސްލާމްކަން ގެއްލޭކަންކަން) ތަރުޖަމާ=


ތިޔަ އަސަރު7– Esfiya\nތިޔަ އަސަރު 7\n“ސުބުހާނައްﷲ.. އަޝްވާ އެކަނިވީމަ ފަލަ ކުލަބަށް އެހެންމީހުންވެސް ވައްދަން ދޯ ތިއުޅެނީ” އެވަގުތު އެތަނަށް އައި ކާއިންއަށް މޭޒުމަތި ފެނުމުން ހައިރާން ކަމާއި އެކީ ބުނެލިއެވެ. އޭނާއަށް ހުރިހާ އެއްޗެއް ހުސްނުވާނެތީ ކާއިން އައުމުން ޝަނުމް އޭނާއާއި އެކީ ބައިވެރިވެލުމަށް ދައުވަތު ދިނެވެ. ޝަނުމް ކާއިން ކެއުމުގައި ބައިވެރިކުރުވި ނަމަވެސް އަޝްވާ ކާއިން އެތަނަށް އައުމުން ކުޑަކޮށް ހިތްހަމަނުޖެހުނެވެ. ޝަނުމް ހުންނަ ތަންތަނުގައި ކާއިން އޭނާއަށް ކުރާ މަލާމާތް އިތުރުވާތީއެވެ. އަދި މިހާރު ޝަނުމްއާއި ކާއިންގެ އޮންނަ ގުޅުން ރަގަޅުވަމުން ދާތީއެވެ. އެއީ ކޮންމެހެން ރައްޓެހިވެގެން ކާއިން އުފައްދަމުންދާ ގުޅުމެއް ނޫން ކަން އަޝްވާ އަށް އެގެޔެވެ. ކާއިންގެ ބޭނުމަކީ އަޝްވާއަށް އޭނާއަކީ ޝަނުމްއަށްވުރެ ރަގަޅު މީހެއްކަން ސާތިބުކޮށްދިނުމެވެ.\n“ޝަނުމް ގާލްފުރެންޑު އަހަރަމެންނަށް ނުދައްކަމެއްނު އަދި… ކޮން ނަމެއް ކިޔާ ކުއްޖެއްތަ ގެންގުޅެނީ” ނުސީދާކޮށް ނަމަވެސް އަޝްވާ ދެރަކޮށްލުމުގެ ނިޔަތުގައި ކާއިން ބުނެލިއެވެ.\n“ގާލް ފުރެންޑެއް ނުހުރޭ އަދި. ވަރަށް އަވަހަށް ލިބޭނެ ކަމަށް އުއްމީދު މިކުރަނީ” ފަހު ޖުމްލަ ބުނުމުގެ ކުރިން އަޝްވާއަށް ބަލާލަމުން ޝަނުމް ބުނެލިއެވެ.\n“އޭރުވެސް ބުނީމެއްނު ކާއިންހެން ނޫނޭ އެހެން މީހުން އުޅެނީ.. ” މޫނުން ޖެހިގެން އިން ކާއިންއާއި ދިމާލަށް ވައްތަރެއް ޖައްސާލަމުން އަޝްވާ ބުނެލިއެވެ.\n“ލައިކް ވާ ކުއްޖެއް އެބަ ހުރިދޯ އެހެންވީމަ، ކޮން ނަމެއްތަ ކިޔަނީ ތިކުއްޖަކަށް” ސަމާސާ ގޮތަކަށް ހީލަމުން ކާއިން އަހާލިއެވެ.\n“އެކުއްޖެއް ލިބުނު ދުވަހަކުން ނަން ބުނާނަން. އެހެންނޫނީ މީހުންގެ އެސްފީނާ ޖެހިދާނެއެއްނު” އަޝްވާގެ ނަން ހާމަ ނުކުރުމަށް ސަމާސާ ރާގަކަށް ޝަނުމް ބަހަނާއެއް ދައްކާލިއެވެ.\n“ތިދުވަހަކުން ޝަނުމް ދެކެ ލައިކްވާ ކުދިން ކުދިންގެ ހިތް ހަލާކުވާނެ ދޯ” އަޝްވާ އޭނާގެ ފައިގައި ވިކައިގަތުމުން ހުނުން ކޮންޓުރޯލް ނުވެގެން ކާއިން އަނގަމަތީގައި އަތް އެޅިއެވެ.\n“އަހަރެން ދެކެ ލައިކްވާ ކުދިން ކުދިންނޭ ކިޔާވަރުގެ ބައިވަރު ކުދިން ތިބި ކަމެއް ނުދެނަހުރިން” ކުޑަކޮށް ލޯ ކުޑަކޮށްލަމުން ޝަނުމް ބުނެލިއެވެ. އޭރު އަޝްވާ ލަދުން އިސްޖަހައިގެން އިނީ އޭނާގެ އަތުން ކާއިންއަށް މޭޒުގެ ދަށުން ހަމަލާ ދެމުންނެވެ.\n“އެއް ކުއްޖެއްގެ ނަން މިހާރުވެސް ބުނެފާނަން…”\nކާއިންއަށް ބުނެވުނީ އެހާ ހިސާބަށެވެ. ދެން އިވުނީ އައްދިއްޔޯ އޭ ކިޔައި ބާރަށް ގޮވައިގަތް އަޑެވެ.\n“ކާއިން ތަނަކަށް ތަދުވީތަ. ހިނގާ ގޮސް ކޮޓަރީގަ އޮށޯވެލަން” ކާއިންގެ އަނގަ ބަންދުކުރާނެ ގޮތެއް ހޯދަން އަޝްވާއަށް މަޖުބޫރުވިއެވެ. އެހެންނޫނީ ޝަނުމް ކުރިމަތީ އޭނާ ބޭޒާރުވެގެން ހިނގައިދާނެއެވެ.\n“މިހާރު ރަގަޅު ވެއްޖެހެން ހީވަނީ… އައްދިއްޔޯއި” ކާއިންއަށް އިތުރު ބަހެއް ބުނަން ފުރުސަތު ނުދީ އަޝްވާ ކާއިންގެ ބުރަކަށީގައި ފިރުމާލާކަމަށް ހަދައިގެން ބާރަށް ވިކާލިއެވެ.\n“ދެންވެސް ލަސްނުކޮށް އާދެބަލަ” ކާއިން އަތުގައި އޮތް ސަމްސާ ނަގަމުން އަޝްވާ ބުނެލިއެވެ. އަދި ކާއިންގެ އަތުގައި ހިފައި ތެދުކުރުވަމުން ކޮއްޕަމުން ކަހަލަ ގޮތަކަށް ގޮސް އޭނާގެ ކޮޓަރިއަށް ވެއްދިއެވެ.\n“ކާއިން، އެއްމެ ދުވަހަކު ސަމާސާ ނުކޮށް ހުއްޓަސް ކާއިން ގައިން އެއްބައި އުނިނުވާނެއޭ” އަޝްވާ ހިތްހަމަނުޖެހިފައި ބުނެލިއެވެ.\n“އަހަރެން މިއުޅެނީ އަޝްވާއަށް އެހީވެދޭކަށްނު. މިހާރުވެސް ޝަނުމް ފެންނައިރަށް ލަދުން ގޮސް މީހާ ހަލާކުވާވަރު ތިވަނީ.. ” ކާއިން ބުނެލިއެވެ.\n“އަހަންނާއި ދިމާލަށް ފަލައޭ ކިޔައިގެން ކޮން އެހީއެއްތަ ވެވޭނީ. އަހަންނަށް ހީވަނީ ކާއިން ޖެލަސްވަނީހެން އަހަރެން ދެކެ ލޯބިވާ މީހެއް ލިބިދާނެތީ.. ކާއިންއެއްނު ބުނީ ދުވަހަކުވެސް އަހަންނާއި އިންނާނެ މީހަކު ނުވާނޭ” އަޝްވާ އެނދުގައި އިށީންނަމުން ބުނެލިއެވެ.\n“ޗެރީ އާއި ދިމާލަށް އަހަރެން ފަލައޭ ކިޔަސް ޗެރީ ދެކެ ހަގީގީ ލޯބިވާ މީހެއް ނަމަ ފަލަވުމަކީ އެއްވެސް މައްސަލައަކަށް ވެގެން ނުވާނެ. މީހެއް ތިމާ ދެކެ ލޯބިވަމޭ ބުންޏަސް ބަލާތި އެމީހެއް އެލޯބިވަނީ ތިމާގެ ސޫރަ ދެކެ ތޯ ނޫނީ ތިމާގެ ނަފުސު ދެކެތޯ.. ސަބަބަކީ ރީތިކަމަކީ ދުވަހަކުވެސް ދާއިމަށް ލިބޭނެ ނިއުމަތެއް ނޫން. އެޔާއި ހިލާފަށް ނަފުސު ދެކެ ލޯބިވާ މީހެއް ކޮންމެ ހާލެއްގައި ތިމާ އުޅުނަސް އަބަދަށް އެލޯބި ވާނެ. ޗެރީ ތީ އަހަރެންގެ އެއްމެ ގާތް އެކަކު. ޗެރީއަށް ދެރައެއް ލިބޭތަން ދެކުމަކީ އަހަންނަށް ބަލަން ކުޅަދާނެ މަންޒަރެއް ނޫން. ޔޫ އާރ މައި ފެވްރިޓު ގާލް” އަޝްވާގެ އިސްތަށިގަނޑު ހާވާލަމުން ކާއިން ބުނެލިއެވެ. ހިތުގައި އަޝްވާއަށް ވާ އަޅާލުން ހާމަކޮށްލަމުންނެވެ.\n“ހީވޭތަ ޝަނުމްއަށް އަހަރެން ކަމުދާނެހެން” އިރުކޮޅަކު ވިސްނަން އިދެފައި އަޝްވާ އަހާލިއެވެ.\n“ހަމަ އެސުވާލުކޮށްފި އެއްނު އަނެއްކާވެސް. ޗެރީ އަހަރެންނަށް އަނިޔާނުކޮށް ހުރިނަމަ ތިސުވާލުގެ ޖަވާބު ޝަނުމްގެ ދުލުން ލިބުނީސް” އަޝްވާ ވިކި ތަނުގައި ފިރުމާލަމުން ކާއިން ބުނެލިއެވެ.\n“ބިރުގަތީ.. ޝަނުމް ހިތްހަމަނުޖެހިއްޖެނަމަ އަހަރެން ވަރަށް ދެރަވާނެ” އިސްޖަހާލަމުން އަޝްވާ ބުނެލިއެވެ.\n“ޝަނުމްއަށް ޗެރީ ކަމުނުގޮސްފިއްޔާ އަހަރެންވެސް މިހިރީނު. އައި ވިލް ލަވް ޔޫ އިނގޭ” އަޝްވާގެ ކޮނޑުގައި ހިފައި ސަމާސާ ރާގަކަށް ކާއިން ބުނެލިއެވެ.\n“އެންޑް އައި ވިލް ހޭޓު ޔޫ… ހިނގާ ދާން.. ޝަނުމް ހުންނާނެ އެކަނިވެފަ” ކާއިންގެ އަތުގައި ހިފައި ތެދުކުރުވަމުން އަޝްވާ ބުނެލިއެވެ.\n“ތިން މަސް ނުވޭ.. އެހާ އަވަހަށް އަހަރެންނަށް ކިޔަނީ އަޝްވާކަން ހަނދާން ނެތުނީތަ” ޝައިމްގެ ޕާޓީ އޮތްރޭގެ ފަހުން ކާއިން އަޝްވާއަށް ޗެރީގެ ނަމުން މުހާތަބުނުކޮށް ހުރެފައި މިރޭ އަނެއްކާވެސް އެނަމުން ކިޔަން ފެށުމުން އަޝްވާ ބުނެލިއެވެ.\n“ވަރަށް އުދަގޫ އަޝްވާއޭ ކިޔަން. އަސްރާރު ބޭބެ ކައިރީ ބުނަން ވެއްޖެ ނަން ބަދަލުކުރަން އުޅޭށޭ” ކާއިން ހެވިފައި ބުނެލިއެވެ.\nކާއިން އާއި އަޝްވާ ވާހަކަ ދެއްކި ގޮތުން އެކުއްޖަކީ އަޝްވާ ބާއޭ ޝަނުމްގެ ހިތަށް އަރަމުން ދިޔައެވެ. އެހެންވާނެ ނަމަ ދެމީހުންގެ ހިޔާލު އެއްގޮތްވެ ޝަނުމްއަށް އޭނާ އަޝްވާ ދެކެ ވާ ލޯބި ހުށަހަޅަން ފަސޭހަވެގެން ދާނެއެވެ.\n“އަހަރަމެން މާ ލަސްވީ ދޯ” ޝަނުމްގެ ހުސްވެފައިވާ ތައްޓަށް ކަޅިއެއް އެއްލާލަމުން ކާއިން ބުނެލިއެވެ.\n“އާން ދެން ނިމުނީމި.. އަޝްވާ ދަނީއޭ..” އަޝްވާއަށް ލުއި ހިނިތުންވުމެއް ހަދިޔާކުރުމަށްފަހު އިތުރު ބަހެއް ނުބުނެ ޝަނުމް ދިޔައެވެ.\nޝަނުމް ދިޔަ މަންޒަރު ބަލަން އަޝްވާއަށް ހުރެވުނެވެ.\n“އަން މީގެން މަސްކޮޅެއް ކާލަބަ” ފިހެފައި އިން ފަރުމަހުން އެތިކޮޅެއް ނައްޓައި ކާއިންގެ އަގަޔަށް ލަވަމުން އަޝްވާ އަހާލިއެވެ.\n“ހާދަ ކުޅިއޭ” ކާއިން ކައިރީގައި ހުރި ފެންތަށިން ފޮދެއް ބޯލަމުން ބުނެލިއެވެ.\n“ހިޔެއް ނުވޭ ޝަނުމްއަށް ދުވަހަކުވެސް އަހަރެން ކަމުދާނެހެން. ކާކު ބޭނުންވާނީ މިހާ ނުބައި ކޮށް ކައްކާ މީހެއް” ނިތްކުރިމަތީ އަތް އަޅައިލައިގެން އަޝްވާ ގޮނޑީގައި އިށީނެވެ.\n“އޭނައަށް އަޝްވާ ކަމުނުދިޔުމަކީ އޭނަގެ މޮޔަކަން. ހުރިހާ އެއްޗެއްވެސް ވަރަށް މީރު، ހަމައެކަނި ތަންކޮޅެއް ކުޅީ.. މިވަރަށް ކައްކައިގެން ޝަނުމްއަށް އަޝްވާ ފާހަގަވާ ވަރު ނުވިއްޔާ އަހަރެން ގޮސް ޝަނުމް ކައިރީ އަޝްވާ ލޯބިވާ ވާހަކަ ބުނާނަން. ތިހާ ވަރަށް ހާސްވެގެން ނޫޅޭ” ފުރަތަމަ އެޅި ބަތް ތަށި ހުސްކޮށްލުމަށްފަހު ދެވަނަ ފަހަރަށް ތައްޓަށް ބަތް އެޅިއެވެ. ދުވަސްކޮށްލާފައި ދިވެހި މީރު ކެއުމެއް ސުފުރާމަތިން ފެނުމުން މީހާ ހުރީ ކުޅު ދިޔާވެފައެވެ.\n“ޝަނުމް ކައިރީ އަހަރެންގެ އެއްވެސް ވާހަކައެއް ދައްކައިގެން ނުވާނެ. އަހަރެން ތިހާ ދީވާނާވާ ހިސާބަށް ނުދޭ..\n” ކާއިންއާއި ދިމާލަށް އިގިލި ދިއްކޮށްލަމުން އަޝްވާ ބުނެލިއެވެ. އޭނާއަށް ޝަނުމް ކަމުދިޔަ ނަމަވެސް އެއީ ލޯބިކަމެއް ޔަގީންކޮށް ބުނަން އަޝްވާ ބިރުގަނެއެވެ. އެގޭހާވެސް އެއްޗަކީ އޭނާއަށް ޝަނުމްގެ ސޫރައާއި މިޒާޖު ކަމުދާ ކަމެވެ. އަދި ޝަނުމް އާއި ވާހަކަ ދައްކައި އެކުގައި ވަގުތު ހޭދަކުރަން ބޭނުން ކަމެވެ.\nޑިޔުޓީ ނިންމާލުމަށްފަހު ޝަނުމްއަށް ގެޔަށް އާދެވުނީ ވެހެމުންދާ ވާރެއާއި ތެމިގެންނެވެ. ގޭގެ ދޮރޯއްޓާއި ހަމައަށް އައުމަށްފަހު ބޫޓު ބާލުމަށްފަހު ޝަނުމް އެތެރެއަށް ވަންއިރު ލައިގެން ހުރި ޔުނީފޯރމުން ފެންތިކި ޖަހަމުން ދިޔައެވެ.\n“ޝަނޫ” އީޝް ދުވެފައި އައިސް ބައްދާލީ ދޮރުކުރިމަތީ ހުރި ޝަނުމްގެ ފައިގައެވެ.\nޝަނުމްއާއި އެކީ ގިނަ ވަގުތު ހޭދަކުރެވޭތީ، އީޝް މިހާރު ޝަނުމް ކައިރިއަށް ދާން ވަރަށް ފޯރި ހުރެއެވެ. މިއީ އަސްރާރު ކުރާ އެއްމެ ފަހު ވިޔަފާރި ދަތުރަށް ވުމުން އިއްޔެ އަސްރާރު ދިޔައީ އޭނާއާއި އެކު ހަފީޒާވެސް ގޮވައިގެންނެވެ. އަޝްވިން މިދުވަސްކޮޅު އޮތް ކޮންފަރެންސެއްގައި ބައިވެރިވުމަށް މިއަދު ހެނދުނު މެލޭޝިޔާއަށް ފުރައިފިއެވެ. މަލަކާއާއި ޝައިމްގެ ކައިވެނީގެ ފުރަތަމަ ދުވަސްކޮޅުކަމުން އެމީހުން އުޅެނީ ގިނަ ވަގުތު އެކަންޏެވެ. އެހެންކަމުން ގޭތެރޭގައި އަޝްވާ އާއި އެކީ ގިނަވަގުތު ދެން އުޅޭނީ ޝަނުމް އެކަންޏެވެ.\nއީޝް އައިސް އޭނާ ގައިގައި ބައްދާލުމުން ޝަނުމް އީޝް ދުރުކުރުވަން އުޅުނީ ފިނިވެގެން ރޯގާޖެހިދާނެތީއެވެ.\n“އީޝް ޝަނުމް ހޯދާތާ ކޮންއިރެއް.. ކާން އިން އިރުވެސް މިކިޔަނީ ޝަނޫ ކޮބައިހޭ” އަޝްވާ އީޝް އުރާލަމުން ބުނެލިއެވެ.\n“ތެދެއްތަ ދޫންޏާ.. ބޭބެ އެބަ އަންނަން ވަރަށް އަވަހަށް ފެންވަރާލައިގެން އީޝްއާއި އެކީ މަޖާކޮށްލަން އިނގޭ” އީޝްގެ ކޮލުގައި ހިފާލަމުން ޝަނުމް ބުނެލިއެވެ.\nޝަނުމް އެބަޔަށް އައީ އޭނާ އިސްތިރިކުރަން ދިން އެއްޗެހި ބަލާކަމުން އެ އެއްޗެހި ހިފައިގެން އޭނާގެ ކޮޓަރިއަށް ގޮސް ތާޒާވެލިއެވެ. ވިއްސާރަ ކަމުން ބޭރަށް ނުނިކުމޭވީ އިޝާ ނަމާދު ކޮޓަރީގައި ކުރިއެވެ.\nނަމާދުން ފައިބައި ޝަނުމް ނިވިފައި އޮތް ފޯނު ޗާޖަށް ޖަހާލައި ހުޅުވާލިއެވެ. އެވަގުތު ފުލު ފުލުގައި އޭނާއަށް މެސެޖު އަންނަން ފެއްޓިއެވެ. ކާކުކަން ނޭނގޭ ނަންބަރަކުން އޭނާއަށް އެތައް ތައުރީފެއް އަދި އެތައް ސުވާލެއް ކޮށްފައި ހުއްޓެވެ. އެއީ ކާކުތޯ ބަލަން އެހާ ޝައުގުވެރިކަމެއް ނެތުމުން ޝަނުމް މެސެޖު ކިޔާލުމަށްފަހު އަޝްވާއާއި އެކީ ކާން އެބަޔަށް ދިޔައެވެ.\nޝަނުމް އަށް ކާން ހެދުމަށްފަހު އަޝްވާ ބެލީ އީޝްއަށް ކާން ދެވޭތޯއެވެ. އެއްމެ ފަހުން ހުން އައިފަހުން އީޝްއަށް ކާންދޭން ވަރަށް އުދަގޫވެއްޖެއެވެ. ކުރިން ކާންދިން އެއްވެސް އެއްޗެއް މިހާރު ކަމަކު ނުދެއެވެ.\nޝަނުމް އައުމުން އީޝް ގޮނޑީގައި ބޭންދުމަށްފަހު އަޝްވާ ޝަނުމްއަށް ޖޫސްތަށި އަޅާދޭން ތެދުވިއެވެ. ޝަނުމް އީޝް އުރާލައިގެން ގޮސް އުނގުގައި ބައިންދައި މޭޒުމަތީ ހުރި ތަށިން ކެރެޓު ކޮޅެއް ލަވައިދިނެވެ. ކެރެޓު ހުރީ ފެނުގައި މަޑުކޮށްފައި ކަމުން އީޝްއަށް އެހަފައިގަންނަން އުދަގުލަކަށް ނުވިއެވެ.\n“ރޭ ކެރެޓު ދޭން އުޅުނީމަ ބޮޑާ ހޭކީ.. އެކަމަކު ބަލާބަ ހުރި ފޯރިއެއް މިހާރު” ދެވަނަ ފަހަރަށް ކެރެޓު ކޮޅެއް ދޭން އީޝް އަތް ދިއްކޮށްލުމުން އަޝްވާ ބުނެލިއެވެ.\n“މިއީ ބޭބެގެ ބަސްއަހާ ކުއްޖެއް ދޯ.. ” ޝަނުމް އީޝްގެ ބޮލަށް ބޮސްދިނެވެ. އަޝްވާހެން ޝަނުމްއަކީ ވެސް ކުޑަކުދިންނަށް ވަރަށް ގަޔާވާ މީހެކެވެ. ހިތް އެދޭ ބައިވެރިއާއި އެކު އުފާވެރި ދިރިއުޅުމެއް ފަށަން ޝަނުމް ބޭނުމެވެ. އެދި އެބައިވެރިއަކީ ކުރިމަތީ ހުރި އަޝްވާއަށް ވާނެ ކަމާއި މެދު އޭނާގެ ހިތް ދެބަސްވާ ތަނެއް ނުފެނެއެވެ. ބައިވެރިއެއްގެ ކިބައިން ޝަނުމް ބޭނުންވާ ހުރިހާ ސިފައެއް އަޝްވާގެ ފަރާތުން ފެނެއެވެ. ގެވެށި ސާދާ ހިތްހެޔޮ ކަމެވެ. އެގެޔަށް ބަދަލުވެގެން މިފާއިތު ކުޑަ ދުވަސްކޮޅު ތެރޭ އަޝްވާ އޭނާއަށް ބަހައްޓާ އަޅާލުން އެއީ ޝަނުމްއަށް އަޝްވާއަށް ހިތް ދެވެމުން ދާ އެއް ސަބަބެވެ. ފަލަވުމުން މީހާގެ ރީތިކަން ގެއްލެއޭ މީހުން ބުންޏަސް ޝަނުމްއަށް ފެންނަމުން ދަނީ ރީތި ކަމާއި ފަރިކަމެވެ.\nޝަނުމްއާއި އަޝްވާ ކައިގެން އީޝް ގޮވައިގެން ސިޓިންރޫމަށް ދިޔައެވެ. އަޝްވާ އުޅުނީ އީޝް ނިންދަވާށެވެ. އެހެންނަމަވެސް އެވަގުތު ހިންދުގެ ފޯނެއް އައުމުން އީޝް ޝަނުމްއާއި ހަވާލުކުރުމަށްފަހު ކޮޓަރިއަށް ދިޔައެވެ.\nހިންދު ގުޅީ އޭނާ ހަދަން އުޅޭ ކޯހަށް ފޯމު ހުށަހަޅަން އޭނާ އާއި އެކީ ކޮލެޖަށް ދެވޭނެތޯ ބެލުމަށެވެ. އަދި އަޝްވިން މާލެ އަންނާނެ ދުވަހެއް ބެލުމަށެވެ.\nއަޝްވާ ދިޔުމުން އީޝް ނުނިދަން ވެގެން ޝަނުމްގެ އަތުން ވީއްލިގެން ސިޓިންރޫމް ތެރޭ ދުވަން ފެށިއެވެ. ޝަނުމް ހެވިފައި ހުރެ އީޝް ޖައްސަމުން ދާ މަޖާ ވައްތަރުތައް ބަލަން ހުއްޓެވެ. އެވަގުތު ޓީވީއިން ދައްކަމުން ދިޔަ އިސްތިހާރަކުން ލަވައެއް ކިޔަން ފެއްޓުމުން ކުޑަކުޑަ ހަށިގަނޑަށް ބަނޑިތަކެއް ލައްވަމުން ދިޔައެވެ. ދެތިން ފަހަރު ވެއްޓުނު ނަމަވެސް އަނެއްކާވެސް ތެދުވެފައި ފައްޓަނީއެވެ.\n“ޝަނުމް” ހިންދުއާއި ވާހަކަ ދައްކުމަށްފަހު އަޝްވާ ސިޓިންރޫމަށް އައިސް ޝަނުމްއަށް ގޮވާލިއެވެ.\n“އަހަރަމެންނާއި އެކީ މާދަމާ ވިލިގިއްޔަށް ދާނަންތަ” ޝަނުމް އޭނާއަށް ބަލާލުމުން އަޝްވާ އަހާލިއެވެ.\nހިންދުއާއި ރީމް ވިލިގިއްޔަށް ދާން ކިޔާތީ އަޝްވާ އެޔައީ އެކަމަށް އެއްބަސްވެގެންނެވެ.\n“ކޮން ބައެއް ދަނީ… މާދަމާ ވަރަށް ބިޒީކޮށް ދާނެހެން ހީވަނީ.. ހުސްވަގުތެއް ލިބޭނީ ހެނދުނު އެކަނި” ޝަނުމް ބުނެލިއެވެ.\n“ހެނދުނު ދާން ކަމަށް ނިންމައިގެން މިއައީ، އެހެންވީމަ ދެވޭނެއެއްނު. ރީމް އާއި ހިންދު ވެސް ދާނެ. މިގެއިން ދާނީ އަހަންނާއި އީޝް…..” އަޝްވާ ބަލާލީ އީޝް ހުރި ދިމާލަށެވެ. މީގެ ހިނދުކޮޅެއް ކުރިން އޭނާ އެތާގައި ބަހައްޓާފަ ދިޔަ އީޝް މިހާރަކު ނެތެވެ. އަޝްވާ އަވަސް ނަޒަރެއް ސިޓިންރޫމަށް ހިންގާލިއެވެ.\n“ކޮންތާކަށްތަ އީޝް ދިޔައީ.. ދޮންބެމެން އައީތަ” އަޝްވާ ކުޑަކޮށް ހާސްވެފައި އަހާލިއެވެ.\n“ނޫން. އެއްވެސް މީހެއް ނާދޭ.. ދެންމެ އީޝް އުޅުނު މިތާ” އީޝް ހުރި ދިމާލަށް އިގިލި ދިއްކޮށްލަމުން ޝަނުމްވެސް ބުނެލީ ހާސްކަންމަތީގައެވެ.\n“ދަރިފުޅާ.. އީޝް” އަޝްވާ އީޝްގެ ނަމުން ގޮވަމުން އީޝް ހޯދަމުން ދިޔައެވެ. ނަމަވެސް އީޝްގެ އެއްވެސް ހިލަމެއް ފެންނަމުން ނުދެއެވެ. އެކިތަންތަން ހޯދަމުން ގޮސް އަޝްވާއަށް ބަލާލެވުނީ ހުޅުވާފައި ހުރި ގޭގެ މައި ދޮރެވެ. އެއާއި އެކު ހަރަކާތްތައް އަވަސްވެ ހަލުވި ހިނގުމެއްގައި ބޭރަށް ބަލާލެވުނެވެ. އީޝްއަކީ ތުއްތު ކުއްޖެއް ކަމުން ޝައުގުވެރިކަން ކޮންމެ ދިމާލަކަށްވެސް ހުރެދާނެކަން އެނގޭތީއެވެ.\n“ޝަނުމް ކީއްވެތަ ދޮރު ހުޅުވާފަ ބެހެއްޓީ” އަޝްވާގެ ހާސްކަމުގެ ތެރެއިން އިސްކުރެވުނީ ރުޅިއެވެ. އޭނާ ފުރާނަ ފަދައިން ލޯބިވާ އީޝްއަށް ގެއްލުމެއް ވާތަން ދެކެން ކެތްނުވާނެކަން ކަށަވަރެވެ.\n“އަހަރެނަށް ދޮރު ލައްޕަން ހަނދާން ނެތުނީ” ޝަނުމްވެސް ދެރަވެއްޖެއެވެ. އީޝް ހަމައެހާ ހަލަނިވީބާއޭ ހިތަށް އެރިއެވެ.\nއަޝްވާ ތިރީގައިވާ ބައިތައް ބަލަން ދިޔައިރު ޝަނުމް މައްޗަށް ޓެރަސް ބަލާލަން ދިޔައެވެ. އީޝްގެ ލަސް އަދި ކުރު ފިޔަވަޅުތަކާއި އެކީ މާދުރަށް ނުދެވޭނެކަން ޔަގީނެވެ.\nއިރުކޮޅެއް ފަހުން އަޝްވާ ދުވެފައި މައްޗަށް އޭނާ އަށް އީޝް ނުފެނުމުން ޝަނުމްއަށް ފެންނާނެކަމަށް ބަލާފައެވެ.\n“އީޝް..” އަޝްވާ ކައިރީ އީޝް ނެތުމުން ޝަނުމްއަށް މަޑުމަޑުން ކިޔާލެވުނެވެ.\nއަޝްވާ ހަތަރުވަނަ ފަހަރަށް ގެ އެއްކޮށްހެން ހޯދާލިއެވެ. އީޝްގެ އަތް ނުފޯރާނެކަން އެނގޭ ހާލުވެސް ލައްޕާފައި ހުރި ކޮޓަރީގެ ދޮރުތައްވެސް ހުޅުވާފައެވެ.\n“ޝައިމްމެން އީޝް ނުގެންދާނެތަ” ޝަނުމްވެސް ދިޔައީ އަޝްވާ އާއި އެކީ އެކިތަންތަން ބަލަމުންނެވެ.\n“ދޮންބެ ދިޔައީ މަލަކާއާއި އެކީ ހުޅުމާލެއަށް. މާދަމާ އެމީހުން މިކޮޅަށް އަންނާނީ” އާޝްވާއަށް ލިބެމުންދާ ހާސްކަން އޭނާގެ ތުރުތުރު އަޅަމުންދާ އަޑުން ފާހަގަވަމުން ދިޔައެވެ.\nނަސީބު ކަން ދިމާކުރި ގޮތުން އެތަނަށް އެވަގުތު ކާއިން އައެވެ. ތަނުގައި ވި ނުތަނަވަސްކަމުން އޭނާ ވެގެން އުޅޭ ގޮތް އެހުމުން އަޝްވާ ވީ ގޮތް ކިޔާދޭން ފެށިއެވެ. އަދި އީޝް ހޯދުމަށް ތަކުރާރުކޮށް އެދެން ފެށިއެވެ.\n“އަޝްވާ އަހަންނަށް މާފުކުރޭ.. އީޝްއަށް ދޭންވާ ވަރަށް ސަމާލުކަން ނުދެވުނީމަ” އަޝްވާގެ މިލާފައިވާ މޫނަށް ބަލަމުން ޝަނުމް ބުނެލިއެވެ.\n“ޝަނުމްއާއި ހެދި މިހެންވީ… އަހަރެން އީޝް ޝަނުމްއާއި ހަވާލުކޮށްފަ ދިޔައީ ޝަނުމްއަށް އީޝް ބެލޭނެ ކަމަށް ހީކޮށް…. އެކަމަކު ދޮރު ހުޅުވާލަ ލައްޕަން ނޭނގޭ މީހަކަށް ކިހިނެތް އެނގޭނީ ކުޑަކުއްޖަކަށް ދޭންވާ ސަމާލުކަން ދޭން” ހަޔާތުގައި ފުރަތަމަ ފަހަރަށް އަޝްވާގެ ރުޅިވެރިކަން ފެނިގެން ދިޔައެވެ. އޭރު ލޮލަށް ކަރުނަ ޖަމާވަމުން ދިޔައީ އީޝްއާއި ހެދި ހިތުގައިވާ ލޯތްބެއްގެ ބޮޑުކަމުންނެވެ.\n“ޒުވާބުނުކޮށް ހިނގާ އަދިވެސް އީޝް ފެނޭތޯ އުޅެމާ” ކާއިން އަޝްވާގެ ކޮނޑުގެ ހިފާލަމުން ބުނެލިއެވެ. އަޝްވާ ކާއިންއާއި އެކީ އަދިވެސް އެއްފަހަރު އީޝް ބޭރުގައި ވީތޯ ބެލުމަށް ދާން ހިނގައިގަތެވެ.\n“އަޝްވާ” އަޝްވާމެންނަށް ދެތިން ފިޔަވަޅު ކުރިއަށް އެޅުނު ތަނާ ޝަނުމް ގޮވާލިއެވެ. އަޝްވާ އެއަޑު ނީވޭ ކަމަށް ހަދައިލައިގެން ދާން އުޅުނު ކަމުގައި ވިޔަސް ދެވަނަ ފަހަރަށް ޝަނުމް ގޮވާލުމުން ފަހަތް ބަލާލިއެވެ. އޭރު ޝަނުމް ކުރިމައްޗަށް އިގިލި ދިއްކޮށްލައިގެން އެދިމާ ބަލަހައްޓައިގެން ހުއްޓެވެ.\n“އީޝް” އަޝްވާއަށް ލިބުނު އުފަލެއް ހާމަކުރަން ދަތިވާނެއެވެ. ސިޓިންރޫމުގައި ހުރި އަލަމާރީގެ ތިރީ ވަށްގަނޑުން އީޝްގެ ފައި ފެންނަން އޮތެވެ. އަޝްވާ ދުވެފައި ކަހަލަ ގޮތަކަށް ގޮސް އެދޮރު ހުޅުވާލިއެވެ. އޭރު އީޝް ކުޅޭ އެއްޗެއް ނަގައިގެން އެއްވެސް ހާސްކަމެއް ނެތި އަލަމާރި ތެރޭގައި އިށީދެގެންނެވެ. އަދި އަޝްވާ ފެނުމާއި އެކު އޭނާ އަތުގައި އޮތް ކުޅޭ ކުޅާ މާ ދިއްކޮށްލީ މައުނަވީ ހިނިތުންވުމަކާއި އެކީގައެވެ. އަޝްވާގެ ލޮލުން އަނެއްކާވެސް ކަރުނަ ހިލާލިއެވެ. ނަމަވެސް މިފަހަރު އެއީ އުފާވެރިކަމުގެ ކަރުނައެވެ. އަޝްވާ އީޝް އުރާލައި ވަރަށް ލޯބިން ނުހަނު އޯގާތެރިކަމާއި އެކީ ބައްދާލިއެވެ. އީޝް ހެވިފައި ހުރެ އަޝްވާ ގައިގައި ބައްދައިގަތެވެ. އަދި އެމަންޒަރު ބަލަން ތިބި ޝަނުމްއާއި ކާއިންއަށް ލޯބިލޯބި ހިނިތުންވުމެއް ހަދިޔާކޮށްލިއެވެ.\n“ޝަނޫ.. އާދޭ އާދޭ” އަޝްވާ އީޝް އުރާލައިގެން އޭނާ ކޮޓަރިއަށް ދާން އުޅުމުން އީޝް އަތުން ހަނާއަޅަމުން ގޮވާލިއެވެ. ޝަނުމް ކިތައްމެ ދާން ބޭނުން ވިޔަސް ދެންމެ އަޝްވާ އޭނާއާއި ވާހަކަ ދެއްކިގޮތުން ދާން ނުކެރުނެވެ. ޝަނުމްއަށްވެސް ކުށްވެރި ކުރެވެނީ އޭނާގެ ފަރުވާކުޑަކަމެވެ. އީޝް އަލަމާރި ތެރެއަށް ނުވަދެ ބޭރަށް ނުކެމެގެން ދިޔަ ނަމަ ވެދާނެ ގޮތަކާއި މެދުގައެވެ.\nކާއިން ޝަނުމްއަށް ބަލާލުމަށްފަހު އަޝްވާގެ ފަހަތުން އެކޮޓަރިއަށް ވަނެވެ. އަޝްވާއަށް އީޝް ގައިގައި ބައްދައިގެން ހުރި ގޮތުން ހީވަނީ ދުވަހަކުވެސް ދޫނުކުރާނެހެންނެވެ.\n“އީޝް.. ވަރަށް މޮޅު އިނގޭ.. ތާތި އަކީ ރޮބެޓެއްނޫންކަން ސާބިތުކޮށްދީފި” ކާއިން ހިނގާފައި އައިސް ހުއްޓިލީ އަޝްވާގެ ފުރަގަހުގައެވެ. އަދި އީޝް ކޮލުގައި ހިފާލަމުން މަޖާވެލާފައި އެހެން ބުނެލިއެވެ.\n“ކާކުތަ ބުނީ އަހަންނަކީ ރޮބެޓެކޭ.. އަހަރެން ހިތްވަރުގަދަ ވިޔަސް ރޮވޭ ކަންތައް ދިމާވީމަ ރޮއެފަ ހުންނާނީ. ކާއިންގެ ބޭކާރު މަލާމާތަށް ރުއިމަކީ ބޭކާރު ކަމެއް” އަޝްވާ އީޝް ގޮވައިގެން އައިސް އެނދުގައި ބާއްވާލިއެވެ. އަދި ނިދަން ތަންމަތި ހެޔޮވަރުކޮށްލިއެވެ. މިއީ އާންމުކޮށް އީޝް ނިދާ ގަޑިކަމުން އުރާލައިގެން ނެތަސް ނިދޭނެއެވެ.\n“ދައްތަގެ ދޫނި ދެން އެހެން ދައްތަ ބިރުނުގަންނަވައްޗޭ އިނގޭ.. ވަރަށް ލޯބިވޭ.. އަވަހަށް ހިނގާ ޝަހާދަތް ކިޔައިގެން ނިދަމާ” އަޝްވާ އީޝްގެ ނިތްކުރިއަށް ބޮސްދީ ލޯބިކޮށްލިއެވެ. އަދި ޝަހާދަތް ކިޔައިދީ އީޝްގެ ކުޑަ ބާލީސް އީޝް އަތަށް ދިނެވެ.\n“ރޮއެފީމެއްނު ކޮންމެ ގޮތެއް ވިޔަސް. އަހަރެން ހަމަ އަސްލަށްވެސް ހީކުރީ ޗެރީއަށް ރޯން ނޭނގޭނެ ކަމަށް.. މިރޭ އެކަންތައް އެކަނި ނޫން ތަފާތީ..ޝަނުމްއާއި ދިމާލަށް ހަޅޭތްލަވަލީމެއްނު.. ގަދަ އިނގޭ” ކާއިން ހެމުން ބުނެލިއެވެ.\n“އެވާހަކަ ބަހައްޓާފަ ބުނެބަލަ ކީއްވެޔޯ ކާއިން މިގެޔަށް އައިސްގެން ތިއުޅެނީ.. ދޮންބެމެން ހުޅުމާލެއަށް ދިޔަ ވާހަކަ ނުބުނޭތަ” އަޝްވާ ބުނެލިއެވެ.\n“ނޫން ބުނި މާދަމާއޭ އާދެވޭ ވަރުވާނީ. އަހަރެން އެކަނި އުޅެންޖެހޭތީ ފޫހިވެގެން މިއައީ.. ކޮން ކަމެއްތަ އޮތީ ދެން” ކާއިން އޭނާ އައި ބޭނުން ބުނެލިއެވެ.\n“ނެތް ކަމެއް. އަހަރެން އުޅުނީ އީޝް ނިންދަވާފަ ޝަނުމްއާއި އެކަނި ވާހަކަ ދައްކާލަން ކަމަށް. ދެން ނުވެސް ކެރޭނެ” އަޝްވާ ފޫހި ގޮތަކަށް ބުނެލިއެވެ.\n“ތިހެންވީރުން ދެލޯބިވެރިންނަށް ފުރުސަތު ދެމުން އަހަރެން ގޮސްލާނަން” ކާއިން އެގެޔަށް އައީ އޭނާ އެކަނި ވަކިން ކޮޓަރިއެއްގައި އުޅޭތީއެއް ނޫނެވެ. މިހާރު އޭނާގެ މައިންބަފައިންގެ މެދުގައި އެތައް މައްސަލައެއް ޖެހިފައި އޮތުމުން އަޝްވާއާއި އެކަން ހިއްސާކޮށްލުމަށެވެ.\n“ކާއިން.. މާދަން ހެނދުނު އަންނައްޗޭ އަހަރަމެންނާއި އެކީ ވިލިގެއްޔަށް ދާން” ދޮރުން ނިކުންނަމުން ދިޔަ ކާއިންއަށް ގޮވާލަމުން އަޝްވާ ބުނެލިއެވެ. ކާއިން އާއެކޭ ބުނުމުގެ ގޮތުން ބޯ ޖަހާލުމަށްފަހު ދިޔައެވެ.\nއީޝް ނިދުމުން އަޝްވާ ބޭރަށް ނިކުތީ ޝަނުމް ހުރިތޯ ބަލާލުމަށެވެ. އެބައިގައި ނެތުމުން ތިރީ ބަޔަށް ދިޔައިރު އެތާގައިވެސް ނެތެވެ. ދެން ހުންނާނީ ޓެރެސްގައި ކަމަށް އުއްމީދުކޮށްގެން ދިޔައިރު ޝަނުމް އިނީ ޓެރަހުގައި އިން ދެމީހުންގެ ޖާގައިގެ ކުޑަ އުދޯލީގައެވެ.\nއަޝްވާ މަޑު ހިނގުމެއްގައި ގޮސް ޝަނުމްއާއި ޖެހިގެން ހުރި ހުސްޖާގައި އިށީނެވެ.\n“ވަރަށް ބޮޑަށް ސޮރީ” ޝަނުމް އަޝްވާއަށް ބަލާލުމަށްފަހު ބުނެލިއެވެ.\n“އަހަރެން ކަންނޭނގެ މާފަށް އެދެންޖެހޭނީ، ހަގީގަތް ބަލާނުލާ ހަޅޭތްލެވުނީމަ” އަޝްވާ ބުނެލިއެވެ.\n“ނޫން. ދޮރުލައްޕާ ހުރި ނަމަ އަޝްވާ އެހާ ހާސްވާކަށް ނުޖެހުނީހެއްނު” ޝަނުމް އަޝްވާއަށް ބަލާލުމަށްފަހު ބުނެލިއެވެ.\n“އީޝްވެސް ހަލަނިވީ މާބޮޑަށް.. ” އަޝްވާ ޝަނުމް ކުށްވެރިކުރާކަށް ބޭނުމެއް ނޫނެވެ.\n“އަޝްވާ ވަރަށް ލޯބިވޭ ދޯ އީޝް ދެކެ.. ކޮބާ އީޝްގެ މަންމަ” އެއް ގެޔެއްގައި އުޅުނަސް އީޝްގެ މަންމަގެ ވާހަކައެއް މިހާތަނަށް އަޑުއިވިފައެއް ނެތެވެ.\n“ލިއު ދައްތައާއި ބޭބެ ޑިވޯސްވީ އީޝް މިދުނިޔެއަށް އައުމާއި އެކީ. ލިއު ދައްތަ ބޭނުމެއް ނުވޭ ދަރިއެއް ހޯދާކަށް. އެބަނޑުން އުފަންވިޔަސް އީޝްއަކީ ހަމައެކަނި ބޭބެގެ ދަރިއެއް. މިއަދާއި ހަމައަށް އީޝްއަށް އެހުރިހާ ލޯތްބެއް ދެމުންދަނީ ބޭބެ” އަޝްވާ ބުނެލިއެވެ.\n“އަޝްވިން އެކަންޏެއް ނޫންކަންނޭނގެ އީޝްއަށް ބޭނުންވާ ލޯބި ދެނީ. އަޝްވާ ވެސް ތިހިރީއެއްނު. މަންމައެއްގެ ފަރާތުން ފެންނަ ހުރިހާ ސިފައެއް އަހަންނަށް އަޝްވާގެ ފަރާތުން އެބަ ފެނޭ” ޝަނުމް ބުނެލިއެވެ. އަޝްވާ އޭނާއަށް މާފުކުރުމުން ހިތްހަމަޖެހިފައި ހުރެއެވެ.\n“އަހަންނަކަށް ނޭނގެ މަންމައެއްގެ ލޯތްބަކީ ކޯއްޗެއް ކަމެއް. އަހަރެން މިމަސައްކަތް ކުރަނީ އަހަރެންގެ ވިސްނުމުގައި ވާ ގޮތަށް އެލޯބިން އީޝް މަހުރޫމް ނުކުރެވޭތޯ. ” އަޝްވާއަކީ އީޝްގެ މަންމަގެ މަގާމަށް ދުވަހަކުވެސް އާދެވޭނެ ފަރާތެއް ނޫން ކަމުގައި ވިޔަސް އަޝްވާ އުއްމީދުކުރަނީ އޭނާއަށް މަންމައެއްގެ ކުލުނާއި ލޯބި އީޝްއަށް ދެވޭނެ ކަމަށެވެ. މިރޭ އަޝްވާއަށް ވީވަރު ފެނިފައި އެހިތުގައި އުފެދުނު ތަދަކީ ކޮންމެ މައެއްގެވެސް އިހުސާސަށް ވާނެއެވެ. އީޝްގެ ހަރަކާތްތައް ބަލަން އަޝްވާއަށް ފޫހި ކަމެއް ނެތި ހުރެވިދާނެއެވެ. އީޝް ލޯބިން ހިނިތުންވެލާއިރު އޭނާގެ މޭ ލޯބިން ފުރިގެން ބަންޑުންވާ ހިސާބަށް ދެއެވެ. ކޮންމެ ނަމާދެއްގެ ފަހުގައި އީޝް އޭނާގެ ދުއާގައި ހިމެނެއެވެ. ދެރަވާ ކަމެއް ވިޔަސް އީޝް އުރާލުމުން އެހިޔާލުތައް ނެތިގެން ދެއެވެ.\nއީޝްގެ ވާހަކަދެއްކުމުން އަޝްވާއަށް ގިސްލެވޭ ގޮތް ވިއެވެ. މިރޭ ދިމާވި ކަންތައް ތަކުރާރު ވެދާނެ ކަމަށް ހިތް ބިރުގަންނަން ފެށިއެވެ.\nޝަނުމް ދިޔައީ އަޝްވާގެ ހަރަކާތްތައް ރަގަޅަށް ބަލަމުންނެވެ. ލޮލުން ހިލާލި ކަރުނަތައް ވެރި އަޝްވާގެ ކޯތާފަތް ތެންމާލިއެވެ. ޝަނުމް އަޝްވާގެ އަތްތިލާގައި މަޑުމަޑުން ހިފާލިއެވެ. އަދި އަޝްވާ އޭނާއަށް ބަލާލަމުން ދެކޮޅަށް ބޯހޫރުވާލީ ނުރޯށޭ ބުނާ ފަދައަކުންނެވެ. އަޝްވާ ކަރުނައިގެ ތެރެއިން ގަދަކަމުން ހިނިތުންވެލިއެވެ. އަދި ފުން ނޭވާއެއް ލުމަށްފަހު ތިރީ ތުންފަތުގައި ދަތްއަޅާލިއެވެ.\nއަޝްވާއަށް ހަމަޖެހެން ކުޑަ ވަގުތުކޮޅެއް ނެގިއެވެ.\n“ކޮން ދުވަހަކުން އަޝްވާ ބޭބީއެއް ހޯދަނީ” ޝަނުމް އަހާލިއެވެ.\n“އަދި މީހަކާއި އިނދެގެންނު ބޭބީއެއް ހޯދާނީ.. ޝަނުމް ކޮން ދުވަހަކުން ބޭބީއެއް ހޯދަނީ” ސަމާސާ ރާގަކަށް އަޝްވާ ބުނެލިއެވެ.\n“އަހަރެންވެސް މީހަކާއި އިނދެވުނު ދުވަހަކުން.. އަހަރެން ވަރަށް ބޭނުން އަމިއްލަ ދިރިއުޅުމެއް ފަށަން” ޝަނުމް އޭނާގެ ހިޔާލު ބުނެލިއެވެ.\n“ގާލް ފުރެންޑެއް ހުރޭތަ” ޝަނުމް އެހެން ބުނުމުން ނަގާނެ މާނައެއް ނޭނގޭތީ އަޝްވާ އަހާލިއެވެ.\n“ނޫން..އަހަން ނުކެރިގެން މިހުންނަނީ” އެހެން ބުނެ ޝަނުމް އަޝްވާ އަތުން ދޫކޮށްލިއެވެ.\nދެމީހުން އެކަކު އަނެއްކެ މޫނަށް ބަލާލިއެވެ. ދުލުން ބަޔާންކުރަން ބޭނުންވާ ވާހަކަތައް ބެލުމަކުން ކިޔައި ދެވޭނެ ނަމައޭ ހިތަށް އަރުވަމުންނެވެ. ހިތުގައި އަނެކަކަށްޓަކައި ޖަހަމުންދާ ވިންދުގެ އިހްސާސް ކިޔައިދޭން ބޭނުމެވެ. ފޮރުވައިގެން އުޅޭ ޖަޒުބާތުތައް އިއްވާލަން ބޭނުމެވެ.\nވާރޭގެ ތިކިތައް ބަރުކޮށްފައި އޮތް ވިލާގަނޑުން އައިސް ދެމީހުންގެ ހުރުހަކަށް ވިއެވެ. ޝަނުމްއަށް ދުރަށް ބަލާލެވުނު އިރު އަޝްވާއަށް އިސްޖެހުނީ ލަދުގަތްވަރުންނެވެ. ވެހެމުންދާ ވާރޭގެ މަތިން ދެމީހުންގެ ހަނދާން ކުޑަކޮށް ނެތުނެވެ. ޖަހާލި ގުގުރިއާއިއެކު އަޝްވާ އިންތަނުން ތެދުވީ އެޔަށް ބިރަކަށް ނޫނެވެ. މިރޭ އެއްމެ ފަހު ފަހަރަށް ޝަނުމްއަށް ބަލާލުމަށްފަހު އަޝްވާ މަޑު ހިނގުމެއްގައި އެތަނުން ދިޔައިރު ޝަނުމްގެ ނަޒަރުން އޭނާ ވަކިނުވެއެވެ\nގައި ހިއްކާލުމަށްފަހު ނިދާ ހެނދުން ލައިގެން އަޝްވާ އީޝް ކައިރީ އޮށޯތެވެ. ޝަނުމްގެ ހިޔާލުތަކުން އޭނާގެ ސިކުޑި ބަރުކުރަމުންދާ ވަރަކަށް ނިދި އޭނާއާއި ދުރަށް ދަމުން ދިޔައެވެ.\nއޭގެ އަނެއް ދުވަސްވެސް ވެގެން ދިޔައީ ވިއްސާރަ ދުވަހަކަށެވެ. އެހެން ކަމުން ވިލިގިއްޔަށް ދިޔުން އެހެން ދުވަހަކަށް ފަސްކޮށްލާފަ އަޝްވާއަށް އެހީވެ ދިނުމަށް ރީމްއާއި ހިންދު ހެނދުނު ހެނދުނާއި އެގެޔަށް އައެވެ. ތިން މީހުންނަށް އެކަނި ގެ ލިބިފައި އޮތުމުން ވަރަށް ގިނަ ކަންތައް ކުރަން ރާވާފައި އޮތެވެ.\nހެނދުނު ބޮޑު ނާސްތާއަކަށް ފަހު ތިން މީހުން އަޝްވާގެ ކޮޓަރީގައި އެކި ސަކަރާތުގައި އުޅުނެވެ. އީޝް ނަދީމާއާއި ހަވާލު ކުރުމަށްފަހު ރީމް އުޅުނީ ހިންދުއާއި އަޝްވާ ހައްލާލައިގެން އޭނާ އެއްމެ ފަހުން ގަތް މޭކަޕް ސާމާނުތައް ޓެސްޓުކުރުމުގައެވެ. އަޝްވާއާއި ހިންދުއަކީ މޭކަޕާއި ދުރުގައި އުޅޭ މީހުންނަށް ވުމުން އާބަސް ހޯދުން ވީ އުދަގޫ ކަމަކަށެވެ. ރީމް އެއްމެ ފަހުން ކުރު ނުކުރުމުން އަޝްވާ އައިސް ގޮނޑީގައި އިށީދެ އޭނާގެ މޫނު ދައްކާލިއެވެ.\n“ރުޅި މޫނު ހަދައިގެން ހުއްޓަސް ރީއްޗެއް ނުވާނޭ.. ” އަޝްވާ ތުން ދިއްކޮށްގެން ހުރިތަން ބަލަން ހުރެފައި ރީމް ބުނެލިއެވެ.\n“އެހާ ބޮޑަކަށް ނޫން އިނގޭ.. ކުޑަ ކުޑަ ލިޕްސްޓިކް ކޮޅެއް އެކަނި” އަޝްވާ ހީލާފައި ބުންޏެވެ.\nއަޝްވާ އެހެން ބުންޏަސް ރީމް އޭނާ ގެނައި މޭކަޕު ދަބަހުގައި ތިބި ހުރިހާ އެއްޗެއްގެ އަސަރު އަޝްވާގެ މޫނަށް ކުރުވިއެވެ. އަދި އަޝްވާ ވަރަށް ރީއްޗަށް ފުނާ އަޅުވައި ފަން ބޯ އިސްތަށިން ހުޅިއެއް ޖަހާލިއެވެ.\n“އާދޭ.. ވަރަށް ލޯބިކޮށްލާފަ ތިހިރީ” އަޝްވާ އަތުގައި ހިފައިގެން ގޮސް ރީމް ލޯގަނޑު ކުރިމައްޗަށް ގެނައެވެ. އަޝްވާއަށް ދެލޯ ބޮޑުކޮށްލެވުނީ އޭނާއަށް ކޮށްލާފައި ހުރިވަރު ފެނުމުންނެވެ. ރުޅި އައިސްގެން ރީމް ގައިގައި ޖަހަން އަތް އުފުލާލިއެވެ.\n“އަހަރެން ހީވަނީ މޮޔައެއްހެން، އެކަމަކު އިސްތަށިގަނޑު ވަރަށް ރީތިކޮށްލާފަ ތިހިރީ” އަޝްވާ އަތް އިސްކުރުމުން ރީމް ޖެހިލީ ފަހަތަށެވެ.އަޝްވާ އަދި އެއްފަހަރު އޭނާގެ ސޫރައަށް ބަލާލިއެވެ.\n“މަޑުކުރޭ… އަހަރެން ބޭނުން އެއްޗެއް ޓުރައި ކޮށްލަން” އަޝްވާ އޭނާގެ އަލަމާރިއާއި ދިމާލަށް ހިނގައިގަތީ އެއްޗެއް ހަނދާންވުމުންނެވެ.\n“ތިއޯ” އަލަމާރި ހުޅުވާލާފައި އަޝްވާ ކޮށްލި ކަމަކުން ރީމްއާއި ހިންދު ދިޔައީ ހައިރާންވެގެންނެވެ.\n“އަޅެ ރީއްޗެއް ނޫންތަ.. އަހަރެންނާއި ނުގުޅޭތަ” އަޝްވާ އަލަމާރި ތެރެއިން ނެގީ ކުޑަ ބާލީހެކެވެ. އަދި އެ ހެދުން ދަށަށް ލައި ބަނޑުބޮޑު މީހެއް ކަމަށް ހެދިލިއެވެ.\n“ކީއްވެ އެއްޗެއްކޭ ބުނުނީ.. އަހަރެން ހުތުރީތަ ބަނޑުބޮޑުވީމަ” ހިންދުއާއި ރީމްއަށް ހެވެން ފެށުމުން އަޝްވާ ކަންބޮޑުވާ ރާގަކަށް އަހާލިއެވެ.\n“ނޫން… ވަރަށް ރީތި. އަބަދުވެސް ތީތި ހެދުން ދަށަށް ލައިގެން އުޅެންވީނު” އަޝްވާ އެފަދަ ކަމެއް ނުކުރާތާ އެތައް ދުވަހެއް ފާއިތުވުމުން ރީމްއާއި ހިންދު ހީކޮށްގެން ތިބީ އެހިޔާލު ދޫކޮށްލީ ކަމަށެވެ. އެކަމަކު މިވީ ކިހިނެތް ހެއްޔެވެ؟\n“ރީމް ހަނދާންވޭތަ އަޝްވާގެ ކުރީގައި ގެންގުޅުނު ހަސްބެންޑުގެ ނަން.. ” ކުރީގެ ހަނދާންތައް އާކުރަމުން ހިންދު މަޖާވެލަފައި ބުނެލިއެވެ.\n“އާން.. އިމްޔާން ކިޔާ ކުއްޖެއް ދޯ ގެންގުޅުނީ.. ދެން އެދެމީހުންގެ ދަރިއަށް ކިޔަނީ ލައިޝް ނޫނީ ޝައިލް.. އެދެމީހުންގެ ވެޑިންއެއްނު މަލަކާއާއި ޝައިމް ބޭއްވީ” އަޝްވާ މީގެ އެތައް އަހަރެއް ކުރިން ގެންގުޅުނު ހިޔާލީ ދިރިއުޅުން ރީމް ހަނދާނަށް ގެންނަމުން ބުނެލިއެވެ. އޭރު ތިން މީހުން މުސްތަގުބަލާއި މެދު ވާހަކަ ދައްކަން ފައްޓައިފިނަމަ އަޝްވާ އޭނާ ގެންގުޅޭ ހިޔާލީ މީހުންގެ ވާހަކަތައް ނުދައްކާ ދުވަހެއް ނުދާނެއެވެ. ތަފާތަކީ އެވާހަކަ މިއަދު ނުދެއްކިޔަސް އަޝްވާ ބޭނުންވަނީ އެކަހަލަ އުފާވެރި ދިރިއުޅުމެއް ކަމެވެ. ހިޔާލުގައި އުޅުނު އިމްޔާން ފަދަ މީހެއް އަޝްވާއަށް ހަގީގީ ދުނިޔެއިން ފެނިއްޖެ ކަމެވެ. އަދި އެލޯބި ހޯދަން ބޭނުންކަމެވެ.\nތިން މީހުން އަޝްވާއާއި ބެހޭ ގޮތުން ވާހަކަ ދައްކަން ތިއްބާ މީހަކު ދޮރުގައި ޓަކި ޖަހާލި އަޑުއިވުނެވެ. އަޝްވާ ގޮސް ދޮރުހުޅުވާލީ އެއީ ނަދީމާ ކަމަށް ހީކޮށެވެ. ނަމަވެސް ދޮރު ކުރިމަތީ ހުރީ ކާއިންއެވެ.\nއަޝްވާ ދޮރު ހުޅުވާލުމުން ވާހަކަ ދައްކަން ހުޅުވާލި އަނގަ ނުލެއްޕިފައި ކާއިން ހުރީ ބުނާނެ އެއްޗެއް ނޭނގިފައެވެ. އަޝްވާ ގެ ބޮނޑުވެފައިވާ ބަނޑަށް އެއްފަހަރު އަނެއްފަހަރު އަޝްވާގެ މޫނަށް ބަލާލުމަށްފަހު އަނެއްކާވެސް އަޝްވާގެ ބަނޑަށް ގެއްލިފައި ހުރީ ހައިރާންވެފައެވެ.\n“އަހަންނަށް އަނެއްކާ ޓައިމް ޓުރެވެލް ކުރެވުނީތަ” ކާއިން ހައިރާންކަންމަތީ އަހާލިއެވެ.\n“އައްދިއްޔޯ” އަޝްވާ ކާއިންގެ މޭމަތީ އަތް އަޅާލަމުން ކޮއްޕާލިއެވެ.\n“ކާއިން ޕުލީސް އެއްވެސް އެއްޗެކޭ ނުބުނާތީ.. ކާއިން ކުރާ އެއްވެސް ސުވާލަކަށް އަހަރެން ދޭނެ ޖަވާބެއް ނެތް” އަޝްވާ ހަމަ ރަގަޅަށްވެސް ލަދުގަނެއްޖެއެވެ. ކާއިން ދިމާކުރާނެ ކަން ޔަގީނެވެ.\nއަޝްވާ ބުނިހެން ކާއިންގެ ބަހުގެ މަލާމާތެއް ނުކުރެއެވެ. ހެމުން ހެމުން އޭނާގެ ފޯނުނަގައި އަޝްވާގެ ފޮޓޯއެއް ނަގާލިއެވެ. އަޝްވާ ކާއިންގެ ފޯނު ޖަހައިގަންނަން އުޅުމުން ކާއިން ދުވެފައި ދިޔައީ އަޝްވާއަށް އަތުނުވުމަށެވެ. އަޝްވާ ކާއިންގެ ފަހަތުން ދުވަމުން ގޮސް ގެއިން ނުކުންނަ ދޮރޯށިން ނިކުމެގެން ދިޔައިރު އެމަންޒަރު ބަލަން ޝަނުމް ތިރީ ސިޑިމަތީ ހުރި ކަމެއް ނޭނގެއެވެ.\n“ކާއިން މަޖަލެއް ނޫން އިނގޭ. ހަމަ މިހާރު ތި ފޮޓޯ ޑިލީޓު ކުރޭ.. އެހެންނޫނީ..” އަޝްވާ ބުނެލީ އެހިސާބަށެވެ. އެހެންނޫނީ ހަދާނެ ވަކި ގޮތެއް ނުވިސްނުމުންނެވެ.\n“އެހެންނޫނީ ކީއްކުރާނީ” ޓެރަހުގެ ފާރުގައި ލެގިލަމުން ކާއިން ބުނެލިއެވެ.\n“އެހެންނޫނީ ..” އަޝްވާ ކާއިންގެ މޭގައި ބާރަށް ޖަހަން ފެށިއެވެ. ތަދުނުވާވަރަށް ބާރަށެވެ.\n“ބަނޑުބޮޑުވީމަ ތިހެން އުޅޭކަށް ނުވާނެ.. ދަރިފުޅަށް ގޯސް އާދަތައް ދަސްވެދާނެ” ކާއިން ޖެއްސުމުގެ ރާގަކަށް ބުނެލިއެވެ.\n“ކާއިން ތިހާ ކަންބޮޑުވާން ކާއިންގެ ދަރިއެއް ނޫން ދޯ މިއީ” ލަގުދަންފައި ވަރުން އަޝްވާއަށް އޭނައަށް ބުނެވުނު އެއްޗަކާއި މެދު ވިސްނާވެސް ނުލެވެއެވެ.\n“އޯކޭ އަހަރެންގެ ބޭބީއެއް ނޫން ތިއީ.. އެކަމަކު ދުވަހަކުވެސް އަހަރެންގެ ބޭބީއެއް މިބަނޑުން އުފަންނުވާނެތަ.. ހަމައެކަނި ޝަނުމްއަށްތަ އެފުރުސަތު އޮތީ” ކާއިން ގޮތް ދޫކޮށް އަޝްވާ އަތަށް ފޯނު ދިނެވެ. އަޝްވާ ކާއިން ނެގި ފޮޓޯ ޑިލީޓް ކޮށްލިއެވެ.\n“އާން.. ޝަނުމް އާއި ދެމީހުން މެރީކޮށްގެން ބައިވަރު ކުދިން ހޯދާނަން” އަޝްވާގެ ހިޔާލަށް އައީ ރޭގައި ޝަނުމްއާއި ދެކެވުނު ވާހަކަތަކެވެ.\n“މުޅިން ކަޑައެއްނު ތިހެންވީމަ. ޝަނުމްގެ ބޭބީސް އެހާ ރީއްޗެއް ނުވާނެ.. އަހަރެންގެ ކުދިން ވަރަށް ރީތިވާނެ. މަޖާވާނެ” ކާއިން އަޝްވާ އާއި ދިމާލަށް އަތް ދިއްކޮށްލަމުން ބުނެލިއެވެ.\n“އާން ކާއިންގެ ކުދިން ވަރަށް ރީތިވާނެ ކަން ޔަގީން. އެކަމަކު ކާއިން ގޮތަށް މަޖަލުގައި ހައްދުފަހަނަޅައި ދިޔުމުން ކަމަކު ނުދޭ” އަޝްވާ ބުނެލިއެވެ. އޭނާއަށް ޝަނުމްއަށްވުރެ ކާއިން ސިފައިގެ ގޮތުން ރީއްޗެވެ. އެހެންނަމަވެސް މިޒާޖާއި އަހުލާގުގައި ކާއިންއަށް ދުވަހަކުވެސް ޝަނުމްއާއި އެއް ފެންވަރަކަށް ނާދެވޭނެކަން ޔަގީނެވެ.\nޓެރަސްގައި ވާހަކަ ދައްކަން ތިބުމަށްފަހު އަޝްވާ ކާއިން ގޮވައިގެން ސައިދޭން ދިޔައެވެ. ކާއިން ދިރިއުޅެނީ އެކަނި ކޮޓަރިއެއް ކުއްޔަށް ހިފައިގެން ކަމުން އެގެޔަށް އަންނަ ފަހަރު ފަހަރު އަޝްވާ ކާއިންއަށް ކާންދީ ހަދައެވެ. ޝައިމްގެ އެދުމާއި އެކީގަޔާއި ކާއިންއާއި އަޝްވާގެ ގުޅުން ރަގަޅުވަމުން ދާތީއެވެ.\nޝަނުމް އެބަޔަށް އައީ އޭނާ ޔުނީފޯރމު އިސްތިރިކޮށްދޭން އަޝްވާ ކައިރީ އެދުމަށެވެ. އަޝްވާ ކާއިންއާއި އެކީ ދިޔަތަން ފެނި ޝަނުމް އަޝްވާ އަންނަން ވާއިރަށް ސޯފާގައި މަޑުކޮށްލިއެވެ. ކާއިން އާއި އަޝްވާ އެހާ ގާތްކޮށް އުޅޭތީ ޝަނުމްއަށް އުދަގޫތަކެއް ވިޔަސް އެކަން މާ ބޮޑު ކަމަކަށް ނުހެދުމަށް މަސައްކަތް ކުރެއެވެ.\n“ޝަނުމް… ކީއްވެ މާ އެކަނިވެފަ ތިއިނީ” ރީމް އަށް ޝަނުމް އެކަނި އިންތަން ފެނި އަހާލިއެވެ.\n“އަޝްވާ އަންނަން ދެން މިއިނީ.. ޑިޔުޓީއަށް ދާ ގަޑި ޖެހޭތީ ޔުނިފޯރމު އިސްތިރިކޮށްލަ ދޭން ބުނަންވެގެން” ރީމްއަށް ހިނިތުންވުމެއް ހަދިޔާ ކުރުމަށްފަހު ޝަނުމް ބުނެލިއެވެ.\n“ޝަނުމް ދޭ ތައްޔާރުވެލަން. އަހަރެން އެބަ އަންނަން އިސްތިރިކޮށްގެން ތި ކޮޓަރިއަށް” ރީމް ބުނެލިއެވެ.\nޝަނުމް ދިޔުމުން ރީމް އަޝްވާގެ ކޮޓަރިއަށް ދިޔައެވެ. ދޮވެފައި ހުރި އަންނައުނުތައް ބައި ވަކި ނުކޮށް ހުރީ އަޝްވާގެ ކޮޓަރީގައި ބަހައްޓާފައެވެ. ރީމް އެތަނުން ޝަނުމްގެ ޔުނީފޯރމު ނަގައިގެން އިސްތިރިކުރުމާއިގެން އުޅުނެވެ.\n“ޝަނުމް އައީތަ” ރީމް ހުރީ ޝަނުމް ފެނުމަށް ކެތްމަދުވެފައިކަން އެނގި ހިންދު އަހާލިއެވެ.\n“ނަސީބެއް އަޝްވާ ކާއިންގެ ފަހަތުން ދިޔަކަން. އެހެންނޫނީ އަހަންނަށް މިކަން ކުރަން ނުލިބުނީހެއްނު” ރީމް އަކީ ހިތުގައި އޮންނަ އެއްޗެއް ބުނުމަށް ފަސްޖެހޭ މީހެއް ނޫނެވެ.\n“ރީމްއަށް އެއްމެ ކުޑަ މިނުން ތިކަން ކުރަން އެބަ ލިބެއެއްނު. އަހަރެން ފެންނަ އިރަށް އަޝްވިން ހުންނަނީ ރުޅިއައިސް ރަތްވެފަ” ހިންދު އައިސް ރީމް ކައިރިއަށް ހުއްޓިލަމުން ބުނެލިއެވެ.\nހިންދު އެގަޔަށް އަންނަން އެއްބަސްވީ އަޝްވިން ނޫޅޭނެއޭ އަޝްވާ ބުނުމުންނެވެ. އެދުވަހު ކުލިނިކުގައި ފުރަތަމަ ފަހަރަށް އަޝްވިން ދެކެވާ ލޯތްބަށް އިއުތިރާފުވުމުންވެސް އަޝްވިންގެ ފަރާތުން ލިބުނު ފަރުވާ ކުޑަކަމަށް ހިންދުއަށް ނުވިސްނޭ ދުވަހެއް ނުދެއެވެ. އެވަޒީފާއިން ވަކި ވުމަށްފަހު އެހެން ވަޒީފާއެއް ލިބޭތޯ މަސައްކަތް ކުރަން ފަށައިފައިވާ އިރު އަޝްވިންއަށް އޭނާ ނެތްކަންވެސް އިހުސާސްނުވަނީ ހެއްޔެވެ؟\nހިންދު ވަޒީފާއިން ވަކިވީ މިސަބަބަށްޓަކައި އެކަންޏެއް ނޫނެވެ. މަންމަމެން އޭނާއަށް ދިން ހިތި ފޯނު ކޯލަށްފަހު ހިންދުއަށް އޭނާގެ ހިތާއި ދެކޮޅަށް އަޝްވިންއާއި ދުރަށްދާން މަޖުބުރޫ ވެއްޖެ ކަހަލައެވެ. އަޝްވިން ދެއްކި ހުރަސްތަކުގެ އިތުރުން މައިންބަފައިންގެ ނިންމުންތަކުން ހިންދުގެ މުސްތަގުބަލާއި ދޭތެރޭ ކުރެވުނު ހުރިހާ ފޮނި އުއްމީދެއް ވެއްޔާއި މޮޑެވިއްޖެއެވެ.\nރީމް ޝަނުމްގެ ޔުނީފޯރމު އިސްތިރިކޮށްގެން އެކޮޓަރިއަށް ދިޔައެވެ. ދެތިން ފަހަރު ޓަކި ޖަހާލުމުން ޖަވާބެއް ނުލިބުމުން ރީމް އެތެރެއަށް ވަނެވެ. ބޮޑު ކޮޓަރިވަނީ ވަރަށް ރަގަޅަށް ތަރުތީބު ކުރެވިފައެވެ. މަދު ފަރުނީޗަރާއި އެކު ކޮޓަރީގެ ސާދާކަން އިތުރުވެގެން ދިޔައީ ބިތުގައި ހުރި ހުދުކުލައާއި ފަރުމާކޮށްފައިވާ ގޮތުންނެވެ. ކުއީން ސައިޒުގެ މަޑު ނޫކަލެއްގެ އެނދާއި އެޔާއި ޖެހިގެން ހުރި ބޮޑު އަލަމާރިއަށް ރީމް އަވަސް ނަޒަރެއް ހިންގާލިއެވެ. މަޑު ހިނގުމެއްގައި ގޮސް ރީމް ހުއްޓިލީ ޝަނުމްގެ ރީތިވާ މޭޒު ކައިރިގައެވެ.\n“ރީމް” ފާހަނައިން ނިކުތް ޝަނުމް ރީމްގެ ނަމުން ގޮވާލުމުން ރީމް ފަހަތަށް ބަލާލިއެވެ.\n“އިސްތިރިކޮށްގެން ދޯ ތިއައީ. ގެނޭ އަހަރެން އަތަށް” ޝަނުމް އައިސް ރީމް އަތުން ޔުނީފޯރމު ނެގިއެވެ. އަދި އެހިފައިގެން ފާހަނައަށް ވަދެ ގަމީސް ބަދަލުކޮށްގެން އައެވެ.\nޝަނުމް ފާހަނައިން ނިކުތްއިރުވެސް ރީމް އެކޮޓަރީގައި ހުރުމުން ޝަނުމް ރީމް އަށް ލުއި ހިނިތުންވުމެއް ހަދިޔާކޮށްލިއެވެ.\n“ޝަނުމް ކީއްވެޔޯ އެމް އެން ޑީ އެފަށް ވަންނަން ގަސްދުކުރީ” ޝަނުމް އައިސް ރީތިވާ މޭޒުކައިރިއަށް ހުއްޓިލުމުން ރީމް އަހާލިއެވެ.\n“މީ އެއްމެ ކުރާ ހިތްވާ މަސައްކަތްވީމަ މިދާއިރާއަށް ނިކުތީ.. ރީމް ކުރަނީ ކޮން ކަހަލަ މަސައްކަތެއް” ޝަނުމް އިސްތަށިގަނޑު ރަގަޅު ކުރަމުން އަހާލިއެވެ.\n“އަހަރެން އަދާކުރަނީ އެޑްމިން އޮފިސާރ އެއްގެ މަގާމް.. ޑިގްރީ ނިމެންވާ އިރަށް އެޗް އާރު ދާއިރާއިން ވަޒީފާއެއް ލިބޭތޯ މިއުޅެނީ” ރީމް ޝަނުމްއަށް ބަލާލަމުން ބުނެލިއެވެ.\nފަން އިސްތަށިގަނޑު އަތުގެ އިނގިލިތަކުން އެއް ފަރާތަކަށް ފުނާއަޅަމުން ދިޔައީ ވަރަށް ފަރުވާތެރިކަމާއި އެކީގައެވެ.\n“އަހަރެން މިވަރަށް އިސްތަށިގަނޑު ރަގަޅުކުރަން އުޅޭތީ ދޯ ތި ބަލަނީ” ރީމް އޭނާއަށް ބަލަން ހުރުމުން ޝަނުމް ބުނެލިއެވެ. ރީމް ދެކޮޅަށް ބޯ ހޫރުވާލަމުން ނޫނެކޭ ބުނެލީ ކުޑަކޮށް ހެވިފައި ހުރެއެވެ.\n“ކޮންމެ ކޮންމެ ގޮތަކަށް އިސްތަށިގަނޑު ބަހައްޓައިގެން އަހަންނަށް ކަމަކު ނުދާނެ.. އެކުގައި އުޅޭމީހުން ބައެއް ފަހަރު ދިމާކުރާނެ އަންހެނެއް ހެއްޔޭ ކިޔާފަވެސް..” ޝަނުމް ރީމްއާއި ދިމާލަށް ބަލާލަމުން ބުނެލިއެވެ.\n“ޝަނުމް ގޮށް ނައްޓާފައެއްނު ތިހިރީ” ޝަނުމް އޭނާއާއި ދިމާލަށް އެބުރުނު ވަގުތު ޝަނުމްގެ ގަމީހުގެ މޭމަތީ އިން ގޮށް ނައްޓާފައި ހުރިތަން ފެނި ރީމް އިގިލި ދިއްކޮށްލަމުން ބުނެލިއެވެ. ޝަނުމް އަތުގައި ހޭކި ކުރީމް ތުވާލިން ފުހެލުމަށްފަހު ގޮށް އަޅުވަން އުޅުނެވެ. ނަމަވެސް ގޮށުގައި ހިފާލުމާއި އެކު އަތަށް އައެވެ. ޝަނުމް ފުން ނޭވާއެއް ލުމަށްފަހު އަލާމާރީގެ ދޮރުފަތް ހުޅުވާ އޭނާ ގެންގުޅޭ ބަރަނީއާއި ގޮށް އަޅާފައި ހުންނަ ކުޑަ ފޮށިގަނޑު ނެގިއެވެ.\n“ޝަނުމް އަމިއްލައަށް ތިކަމެއް ނުވާނެއެއްނު.. ގެނޭ އަހަރެން އަތަށް” ޝަނުމް ތިނޯހަށް ބަރަނި ލައްވައި ގޮށް ހަރުކުރަން އުޅުމުން ރީމް ބުނެލިއެވެ. ޝަނުމް އުޅުނީ ނޫނެކޭ ބުނާށެވެ. ނަމަވެސް އޭގެކުރިން ރީމް އޭނާ އަތުން ތިނޯހާއި ގޮށް އަތުލިއެވެ.\n“އަހަންނަށް އެނގެއޭ ގޮށް ހަރުކުރަން” އިސްއުފުލައި ޝަނުމްގެ މޫނަށް ބަލާލިލ ވަގުތު ޝަނުމް އޭނާއަށް ބަލަހައްޓައިގެން ހުރި ގޮތުން ރީމް ހެވިފައި ބުނެލިއެވެ. ޝަނުމް ރީމްއަށް ބަލަހައްޓައިގެން ހުރީ ރީމް އޭނާއާއި އެހާ ކައިރިވުމުން އުދަގޫވެފައެވެ. ނަމަވެސް ރީމް އިސްނެގުމުން ދެކޮޅު ހަދަން ބޭނުންނުވީއެވެ.\nޝަނުމް އޭނާއަށް ބަލަހައްޓައިގެން ހުރި ގޮތުން ރީމްއަށްވެސް އުދަގޫތަކެއް ވިއެވެ. އެހެންނަމަވެސް އެއީ ޝަނުމްއަށް ވާ ފަދަ އިހުސާސަކާއި މުޅިން ތަފާތު އިހުސާސެކެވެ. ހިތް އެދޭ ބައިވެރިޔާއާއި އެހާ ކައިވުމުން ހިތުގެ ވިންދު އިހުނަށް ވުރެ އަވަސްވިއެވެ. އަދި ޝަނުމް ބަލަހައްޓައިގެން ހުރި ގޮތުން ލަދުގަންނަ ގޮތް ވިއެވެ.\n“ކަތުރެއް އެބައޮތްތަ” ރީމް ބުނެލީ ޝަނުމްއަށް އަޑުއިވޭ ވަރަށް މަޑުންނެވެ.\n“ގެނޭ އަހަރެން އަތަށް” ޝަނުމް ރީމް އަތުން ރޮނދި ފަށް އަތުލިއެވެ. ޝަނުމްއަށް ރީމްގެ އަތް ފިނިވެފައިވާ ވަރު އިހުސާސްކުރެވުނެވެ. ނަމަވެސް އެކަމަށް މާބޮޑު ސަމާލުކަމެއް ނުދީ އަތުގައި ހުރި ބާރެއް ލާފައި ރޮނދިފަށް ކަނޑާލަން ހިފާލިއެވެ. ޝަނުމް ރޮނދިފަށުގައި ހިފާލި ބާރު މިނުގައި ގޮސް އަތް ޖެހުނީ ކުރިމަތީ ހުރި ރީމްގެ ނޭފަތުގައެވެ.\nކުއްލިއަކަށް ވެރިވި ތަދުން ރީމްއަށް އެއްޗެއް ނުބުނެވުނަސް އަވަހަށް ނޭފަތް މަތީ އަތް އަޅާލެވުނެވެ.\n“ވަރަށް ބާރަށް ދޯ ޖެހުނީ.. އައި އޭމް ސޮރީ” ޝަނުމް ރީމްއަށް ބަލާލަމުން ބުނެލިއެވެ. ނޭފަތުގައި ހުންނަ ނާޒުކު ކަށިގަނޑަށް އެފަދަ ކުއްލި އަދި ބާރު ތަދެއް އެރުމުން ރީމްގެ ލޮލަށް ކަރުނަ ޖަމާވަމުން ދިޔައެވެ.\n“ރީމް.. ލޭ އާދޭތަ” ޝަނުމް ރީމްގެ ނޭފަތް މަތިން އަތް ނަގާލިއެވެ. ނޭނގި ނަމަވެސް އެފަދަ އަނިޔާއެއް ދެވުނީތީ ޝަނުމް ދެރަވިއެވެ.\n“އެއީ އެވަރު ކަމެއް ނޫން.. ޝަނުމް ޑިޔުޓީއަށް ދޭ.. އަހަރެން ގޮސްދާނަން މިތާ ބޭސް އަޅާލަން” އަޅަމުން ދިޔަ ވޭނާއިއެކު ރީމްއަށް އެތާގައި ހުރުމަށް ކުޅަދާނަނުވިއެވެ. ރީމް ދާން ހިނގައިގަތުން ޝަނުމް ރީމްއަށް ގޮވާލުމުން ބަހެއް ނުބުނެ ހިނިތުންވެފައި ދިޔައީ އެހެންވެއެވެ.\nރީމް ދިޔުމުން އަވަހަށް ތައްޔާރުވެލައިގެން ޑިޔުޓީއަށް ދިޔުމުގެ ކުރިން ޝަނުމް މަތީ ބަޔަށް ދިޔައީ ރީމްގެ ހާލު ބަލާލުމަށެވެ.\nސިޓިންރޫމުގައި ރީމް ފެންނަން ނެތުމުން ޝަނުމް ދިޔައީ ބަދިގޭގައި އުޅޭތޯ ބަލާލުމަށެވެ. އެހެންނަމަވެސް އޭނާއަށް ފެނުނީ އުއްމީދުކޮށްގެން ހުރި މަންޒަރެއް ނޫނެވެ. އަދި ހިތަށް ފަސޭހަ މަންޒަރެއްވެސް ނޫނެވެ. އަޝްވާ އާއި ކާޢިން ސަކަރާތް ޖަހަމުން ކާއިން އަޝްވާގެ އަތުގައި ހިފައި އޭނާ ކައިރިއަށް ގެނައިތަން ފެނިފައި ޝަނުމްގެ ހިތަށް ބަޔާންކުރަން ދަތި އުނދަގޫތަކެއް ވެގެން ދިޔައެވެ. ފުރަތަމަ ފަހަރަށް ކާއިންއާއި އަޝްވާގެ ގުޅުމަށް ޝައްކުތަކެއް ކުރެވެން ފެށުނެވެ.\nޝަނުމް އައީ ރީމްގެ ހާލު ބަލަލާން ކަމުގައި ވިޔަސް ޝަނުމް ހިތުގައި ފުރަތަމަ ފަހަރަށް ލޯބީގެ ކޫރުމެއް އެޅިގެން ދިޔައެވެ. އޭގެ ވޭން މާބޮޑު ނުވަނީސް ޝަނުމް އެތަނުން ދިޔައީ ސިކުޑިން އެއީ މާބޮޑު ކަމެއް ނޫންކަން އޭނާގެ ހިތަށް ވިސްނައިދެމުންނެވެ.\nކާއިންއަށް ސައިދިނުމަށްފަހު އަޝްވާ މޭޒުމަތިން ތަށިތައް ނަގަން އުޅުނު ވަގުތު ކާއިން ކޮށްލި ސަމާސާއަކުން އަޝްވާ ކާއިންގެ ގަޔަށް ފެންތަށި އަޅާލިއެވެ. ކާއިން އޭގެ ބަދަލު ހިފަން އުޅުނީ ފެން ޖަގު އަޝްވާގެ ބޮލަށް އަޅައިލައިގެންނެވެ. އެހެންނަމަވެސް އަޝްވާ ހުރި އެޔަށް ވުރެ މާބޮޑަށް ހުޝިޔާރުވެގެން ކަމުން އެކަމުން ސަލާމަތްވީއެވެ. އަޝްވާ ކާއިންއާއި ދުރަށް ދާން އުޅުމުން ކާއިން އަޝްވާ ދަމާފައި އޭނާ ކައިރިއަށް ގެނައީ ކާއިންއަށް އެވަގުތު އެތަނަށް އައި ޝަނުމް ފެނުމުންނެވެ.\nއަޝްވާ ޝަނުމްއާއި ހެދި ދީވާނާވަމުންދާ ހާލު ކާއިން އެހެން ކަންތައް ކުރީ އަޝްވާ އުފަލުގައި ގެންގުޅެވޭނެ ކަމާއި މެދު ޝަނުމްއަށް އިތުބާރު ނުކުރެވޭތީއެވެ. ރޭގައި އަޝްވާއަށް ވެފައި ހުރިވަރު ފެނިފައި އެފަދަ ކަމެއް ތަކުރާރުވާން ކާއިން ބޭނުމެއް ނޫނެވެ. އަޝްވާއަކީ ޝައިމްގެ ކޮއްކޮއަށްވެފައި އަޝްވާއާއި ދޭތެރޭ އޭނާއަށް ވެސް ރަހުމް ކުރެވެން ފެށިއްޖެއެވެ. ދެމީހުންގެ ދޭތެރޭ ހިނގާ ހަމަނުޖެހުންތަކުގެ ސަބަބުން ދެމީހުންގެ ގުޅުން ނޭނގި ނަމަވެސް ދިޔައީ ރަގަޅުވަމުންނެވެ. އަޝްވާވެސް ކާއިން ދެކެ ކިތައްމެ ރުޅިއެއް އަޔަސް ކާއިންއަށް އަޅާލަނީ ގާތް ރަހުމަތްތެރިއެއް ފަދައިންނެވެ.\nކާއިންއާއި ދެމީހުން ސަކަރާތް ޖެހުމުގައި އުޅުމަށްފަހު އަޝްވާ ކޮޓަރިއަށް ދިޔައެވެ. އޭރު ރީމްއާއި ހިންދު ތިބީ އެނދުގައި ވާހަކަ ދައްކާށެވެ.\n“އަޝްވާ ހިނގާ ބަލަ މިއަދު ހަވީރު ފިހާރައަށް ދާން.. އަހަރެން ބޭނުން މިފަހަރު އީދަށް ހެދުން ފަހަން ހިންދު އަތަށް ދޭން މިއުޅެނީ” އަޝްވާ އައުމުން މައުޟޫ ބަދަލުކޮށްލަމުން ރީމް ބުނެލިއެވެ.\n“ތިހެން ބުނީމައޭ ހަނދާންމިވީ.. އަހަރެން އެބަ ޖެހޭ އޮފީހަށް ދާން ހެދުން ގަންނަން ދާންވެސް. ބައްޕަ ބުނީ ކުޑަ ދުވަސްކޮޅެއް ތެރޭ އޮފީހަށް ނުކުންނަން ޖެހޭނެއޭ” އަޝްވާ އައިސް ރީމްމެން ކައިރީ އިށީދެލަމުން ބުނެލިއެވެ.\nހިންދުއާއި ރީމްއަށް އެކަކު އަނެކަށް ބަލާލެވުނެވެ. އަޝްވާ ދެއްކި ވާހަކައަށްފަހު ރީމް ބުމަ އަރުވާލީ ސިއްރުން އެއްޗެއް ބުނާ ފަދައަކުންނެވެ.\nWowww.. marooo.. v v loabi…??❤❤\nReem ah kaneyge dhw shanum libeyny.. ae eyna aky kuran hithah aruvaa kameh kuraa myhakah vaathy.. dhw marooo.. v hyvey..???\nThanku mal ❤ kameh kuran hithah eru viyas what if she finds about shanum and ashwa\nSalaam hurihaa kudhinna. Baivaru kudhinge edhumakah 7th vana bai mi genesdhiny. Alot of you are deciding couples to be. Kon bayeh hen thi kudhinna heevany gulheny mi story nimey iru. Always welcome your views and comments. Tc . Good night\nalheyyyy mibai ves varavh varah varah reethi …….waiting for the next part maroon ???☺\nThanku maikko. ?\nAlhey maroon ur soooooo good… Ehaa dhigukoh genesdhinyma varah varah ufaavey ????.. Mi part vx hama fabulous… Just I’m speechless ?????.. Mihaaru varah confuse vehje couples thah ??.. Hehehe… Waiting for next part.. Mee varah varah reethi vaahaka eh ❤❤? n varah kiyaalaahithun kiyaa vaahaka eh ?????..\nYh mi part dhiguvy. Readers r lucky. Ekyhve yoa confuse vy\nThanku pinky shifoo ??\nWow varah salhi.. Shanum n ashawa hen heevany.. Balamaa dhw dhen kihinehtho vany.. ?\nThanku blu.. yh thihen ves vedhaane\nReem and shanum… hindhu and ashvin …Kaain and ashva\nThanku maa ? thatsaway too\nTomorrow morning ga ves up kohla dheythi ingey maroonnnn…. plzzzz\nVarah reethi…knorakun dhnn inn part up khdheyni??????\nThanku lily ?\nIn sha Allah today\nWooooowww ???? v.nice\nV v reethi n keep it up?????\nThanku shaan ?\nThanku zuam ?\nAshwa and kaain..reem and shanum..hindhu nd ashwin\nDhw.. thanku alky ?\nAshwa aai kaain gulhuvyma rythi vaany\nHeevey thihen ves ? thanku mysh\nI am speechless..varah varah reethi ?\nBut i want to ask u sumthing..vaahaka liyumaky maroon job eh gothah kuraa kameh tha?? Aslu mihen mi ehy knme dhuvahaku part eh up kohlaathy..?\nEkm varah ufaavey knme dhuvahaku ves up kohlaathy..adhi ehaa dhigu koh ?\nNo i have real job. And have other hobbies too. And i really would enjoy this asajob ?…\n?? thanku again\nހިތުގެ މިލްކުވެރިޔާ (ދިހަވަނަ ބައި)\nހިޖުރަ (ތެއްތިރީސްވަނަ ބައި)\nދީނީ ލޯބި October 5, 2015\nބިކަވި ހަޔާތް (6)\nލޯބި October 30, 2017\nޢަޞްރު (ސޯޅަވަނަ ބައި)\nދީނީ ލޯބި December 13, 2016\nނޭނގި ޔާރު ވަކިވީހޭ…..5